
In haar woonstel in die noorde van Johannesburg frons Lize ontsteld oor die nuus wat sy pas van die hospitaal in Pretoria omtrent haar pa gekry het.

Haastig skakel sy haar suster se nommer en wag dat Minka moet antwoord.

“Hallo, Minka. Krisis nommer een: pa is uit die hospitaal ontslaan en is terug plaas toe. Hektor Vos het hom kom haal …”

“Ag nee. Waarom is hy so hardkoppig? Ons het tog afgespreek dat hy ná sy hartomleiding by ons in die woonstel moet kom aansterk.” Minka klink net so moedeloos soos sy self op hierdie oomblik voel.

“Dit beteken een ding,” sê Lize, “ons moet verlof neem en plaas toe. Ons moes eintlik geweet het pa sou nooit so lank van die plaas af wegbly nie. Die plaas is sy hele lewe. As ons pa nog ’n paar jaar vir onsself wil hê, moet ons nóú soontoe gaan. Kom jy?”

“Ek kom. Sien jou daar,” belowe Minka.

Lize klap haar skootrekenaar toe. Gelukkig werk sy vir haarself. Sy is ’n grafiese ontwerper en doen kontrakwerk vir verskillende reklameagentskappe. Sy hoef dus nie amptelik verlof te neem soos Minka nie.

Minka is ’n programmeerder by die Universi­teit van Johannesburg en Lize weet haar suster sal mooi moet verduidelik om so gou al verlof te kry.

Lize haal haar groot tas met wieletjies uit haar hangkas. Daar is ’n slot aan die tas wat sy reeds van haar koshuisdae het. Daar het sy alles toege­sluit, want niks was veilig nie. En met toesluit, gebeur dit ook dat jou sleutels wegraak.

Sy gaan haal haar skerppuntskêrtjie uit haar manikuurhouertjie en vroetel met die een skerp puntjie in die slot. Oombliklik skiet die slot oop. Lize gooi die tas se deksel oop en begin haastig pak. As sy nou ry, is sy teen vyfuur op haar pa se plaas, Oudag. Oudag is een van vier plase. Elke plaas het sy eie eienaar met sy eie huis en sy eie plaasnaam, wat saam die groot oorgrenswildplaas Koedoesnek vorm. Oudag beslaan dus sowat ’n kwart van Koedoesnek. Dis Juliemaand en ná vyf sak die son. Omdat daar ’n stuk grondpad is om te ry, wil Lize graag voor donker op Oudag wees. Dis ook beter dat sy en Minka met hulle eie motors ry. Minka kry dalk net ’n paar daggies af, dan kan sy nog op die plaas bly en haar pa versorg.

Pretoria is vier uur se ry van die plaas af. Haar pa moes dus gisteraand al, of vanoggend baie vroeg, vir Hektor, Koedoesnek se toergids, gebel en hom opdrag gegee het om hom by die hospitaal te kom haal.

Lize besef weer eens dat selfone hulle voordele én nadele het.

By die plaas aangekom, is Lize verlig om te sien dat haar pa in die bed is en rus. Hy lyk maar bleek en sy wonder of die dokter hom nie ’n bietjie te vroeg ontslaan het nie. Maar soos sy haar hardkoppige pa ken, het hy tien teen een die dokter se arm gedraai, of hom omgekoop, of hom ’n harde tyd gegee om hom te ontslaan.

Lize gaan by haar pa se bed sit en voel lus om hom goed uit te trap oor hy haar en Minka so op hol gejaag het. Minka het ’n rukkie gelede laat weet dat sy amper by die Strydomtonnel is. Lize weet dat dit nog ’n goeie vyf en veertig minute sal wees voordat Minka hier op die plaas aankom, want daar is ’n stuk grondpad wanneer ’n mens van die teerpad afdraai. Dit sal dan al donker wees.

Een kyk na haar pa se moeë gesig en Lize weet dat sy hom nie moet ontstel nie. Sy moet net daar sit, sagkens met hom praat en hom liefde gee. Sy vat sy groot hand. Tom Stapelberg is ’n groot, fors man, maar die beste pa wat Lize haar kan indink ’n dogter kan hê.

“Lize,” sê haar pa en vat haar hand stywer vas. “Ek weet ek moes nog in die hospitaal gewees het. Ek is jammer ek het julle nou so op hol gejaag. Maar die rede waarom ek vinnig moes terugkom plaas toe is omdat dit oormôre die jaarlikse wildveiling op Hoedspruit is. Hektor het by die organiseerders gehoor hulle gaan vir Gaffie opveil. Jy weet, Gaffie, mý kameelperd. Die kameelperd wat jou ma gevat het toe ons geskei het.”

“Ek ken vir Gaffie, pa, daardie donker kameel­perd. Pa se hart se punt.”

“Dis hy. Hektor het my in die hospitaal gebel. Dis toe dat ek besluit het ek kom terug plaas toe sodat ek Gaffie op die veiling kan gaan koop, maar ek dink ek is nog te swak. Ek wil hê jy moet Gaffie vir my gaan terugkoop.”

“Ek? Moet ék Gaffie op die veiling gaan koop? Maar ek weet niks van veilings af nie, pa. Kan Hektor nie gaan nie? Hy weet mos baie van wild af en seker van veilings ook,” vra Lize heeltemal uit die veld geslaan.

“Ek weet jý sal jou bes doen om Gaffie terug te kry. Ek is nie so seker van Hektor nie. Hy werk net hier,” sê haar pa.

“Sjoe! Pa sal my moet lesse gee. Ek het nie ’n benul hoe veilings werk nie,” sê Lize en trek haar wenkbroue op.

“Ek sal, sommer nou voor Minka kom. As sy eers hier is, is alles weer deurmekaar. As sy in ’n plek inkom, is dit mos asof ’n warrelwind die plek tref.” Tom probeer lag, maar sy gesig vertrek van pyn. “Luister nou mooi, Lize …”

Die volgende dag ry Lize met haar pa se viertrek Hoedspruit toe. Minka is by haar pa om hom op te pas. Sy en Minka het afgespreek dat hulle beurte sal maak om by hom te wees. Sara, haar pa se huishoudster, is ook daar om te help, maar sy en Minka kan nie van die vrou verwag om dag en nag by hom te sit nie. Iemand moet kos maak en die huis skoon hou.

Daar is ’n paar noodsaaklike inkopies wat Lize moet doen, soos brood en melk. Daar is ook nie vars vrugte nie, die suiker is op en daar is nie eintlik koeldrank of sulke lekkernye in die spens nie.

Lize stap die supermark met ’n trollie binne. Sy laai alles in wat sy nodig het en stap dan verby die tydskrifterak. Haar oog val op ’n paar jag- en wildlewetydskrifte en sy sit hulle ook in die trollie. Haar pa sal dalk hou van ’n bietjie leesstof. Sy neem een van die tydskrifte en blaai vinnig daardeur. Daar is lyste van veilings wat die volgende paar maande op verskillende dorpe gehou gaan word. Daar is ook artikels oor pryse wat vir verskillende diere op vorige veilings behaal is.

Uitstekend, dink Lize. Sy sal die tydskrifte vandag nog bestudeer. Miskien sal dit haar help vir die volgende dag se veiling, want dit wat haar pa haar geleer het, is nie veel nie. Hy het eintlik sommerso in die algemeen gepraat.

Sy haas haar na die betaalpunt. Skielik kom ’n trollie voor ’n rak verby en bots byna teen hare. Lize pluk haar trollie tot stilstand en kyk vies na die skuldige persoon.

Dis die mooiste man wat Lize in haar lewe gesien het. Hy is lank en breedgeskouer. Sy kakie­hemp se moue is opgerol en ontbloot sterk, ge­spierde arms. Hy het ’n kortmou-skaapvelbaadjie aan om sy lyf teen Hoedspruit se effense winter­luggie te beskerm. Sy bruin hare is korterig en welig en lyk silwerskoon. Sy kry die geur van sy naskeermiddel en sy groen oë kyk verras na haar.

“Ekskuus,” sê hy en wag dat sy voor sy trollie moet verbystap.

Lize kyk voor haar en stap verby. Sy is terdeë bewus van sy blik op haar. Sy weet hy volg haar nou met sy oë. Alle mans doen dit, want sy het lang, blonde hare met blou oë. In Johannesburg doen die mans dit ook. Sy is al gewoond daaraan, maar hierdie man is iets besonders. Sy wil graag hê hy moet haar agternakyk. Sy beskou dit as ’n baie groot kompliment.

Sy gaan by een van die kassiere staan. Sy wil net vir oulaas sien hoe hy lyk. Die beeld iewers bêre vir ’n droom. Vinnig kyk sy om – vas in die groen kykers.

Dadelik kyk sy weer voor haar. ’n Hol gevoel kom lê in haar binneste. ’n Afwagting. Gaan hy kom kennis maak, of nie? wonder sy.

Sy betaal en stoot die trollie na haar pa se voertuig. Sy laai die sakke kruideniersware agter in en wonder of sy die aantreklike ou weer eendag hier in ’n winkel sal raakloop.

Die Hoedspruit-wildveiling is in volle gang. Daar is tientalle tente opgeslaan waar verskillende goe­dere te koop aangebied word. Lize het reeds ver­by almal gestap om te sien wat alles uitgestal word. Daar is biltong, droëwors, witblits, panne­koek, koek en koekies, handgemaakte speelgoed en por­se­leinpoppe en nog vele meer. Dan is daar ook stalletjies met gaar kos, soos kerrie-en-rys en wildspotjies, wat Lize se mond laat water. Verder is daar koeldrank- en roomysstalletjies en koffie- en teestalletjies.

Die afslaer se eentonige stem is al die hele oggend in Lize se ore. Sy weet niks van veilings af nie, maar sy dink hierdie een is ’n reusesukses. Vir ’n klein dorpie soos Hoedspruit dink sy is hier oorgenoeg mense. Hulle moet net koop.

“Agthonderd, agthonderd, agthonderd, hoor ek negehonderd? Kom nou mense, agthonderd is ’n weggeeprys …” weerklink dit in haar ore. Waar sy ook al gaan, hoor sy die stem – dan harder, dan sagter. Sy moet egter mooi luister, anders verstaan sy nie ’n woord nie, want die man praat so vinnig.

In die kampe op die terrein sien Lize onder meer rooibokke, elande, waterbokke, duikers en koedoes wat op hierdie veiling verkoop gaan word. Maar sy stel net belang in Gaffie, die kameelperdbul met die byna swart vlekke. Sy het haar pa belowe dat sy Gaffie sal koop. Hy hoef hom nie te bekommer nie. Hy moet net rus en doen wat Minka sê en die veiling aan haar oorlaat.

Lize wonder of haar pa werklik hierdie veiling sou bygewoon het as sy nie ingestem het om te kom nie. Sy kan haar dit nie indink nie, want hy kan nog nie behoorlik loop nie. Iemand sou hom in ’n rolstoel moes bring.

Sy is bly sy het besluit om namens hom die vei­ling by te woon. Sy is seker sy sal Gaffie vir haar pa kan terugkoop, want in Johannesburg kry sy daag­liks te doen met geharde sakemense wat alles amper gratis en gister al klaar wou hê. Niemand het daar tyd vir ’n gesukkel nie en dit het haar gou ge­leer om selfstandig te wees en te veg vir haar regte.

Gaffie … Sy onthou nog hoe haar pa haar en Minka twee jaar gelede laat weet het dat hulle ma, Comien, verlief geraak het op ’n ander wildboer in die omgewing en dat hulle gaan skei. Dit was vir haar ’n geweldige skok, want sy en Minka het nie baie gereeld op Oudag kom kuier nie. Johannesburg en Hoedspruit is te ver uitmekaar om sommer net vir ’n naweek te kom.

Toe sy en Minka die Junievakansie kom kuier het, was haar ouers reeds geskei. Haar ma en Gaffie, die pragtige kameelperd wat Lize altyd maar iewers op die wildplaas gesien het, was weg. Haar pa het verduidelik dat haar ma aanspraak gemaak het op die helfte van die wild en die helfte van die plaas. Omdat dit beteken dat hy die plaas sou moes verkoop, het haar pa onderneem om liefs meer wild aan haar ma te gee. Haar ma het toe besluit om ook vir Gaffie te vat, want sy het geweet dit sou haar gewese man se hart breek.

Die vorige aand het haar pa vir Lize vertel dat Comien se nuwe man in ’n geldelike verknorsing is en dat sy wild verkoop moet word, daarom kom Gaffie ook onder die hamer. Dis waarom haar pa besluit het om so vinnig terug te kom plaas toe. Hy sou dalk nooit weer die geleentheid kry om Gaffie te koop nie.

Uiteindelik word dit tyd vir die opveil van die kameelperde. Lize het reeds gesien daar is drie bulle, maar net Gaffie het die donkerder kleur. Hy is nie kameelkleurig soos die meeste kameelperde nie en daarom is hy ook vir haar ’n uitsonderlike dier.

Sy staan nader aan die afslaer. Sy wil nie misgekyk word nie. Sy het die afslaer reeds vroeg­oggend ingelig dat sy Gaffie móét koop. Net hom alleen – nie saam met ’n koei nie. Die afslaer het net gelag en gesê as haar prys reg is, sal sy hom koop.

Lize trek haar wyerandhoed laag oor haar hare en voorkop om die Bosveldson uit haar oë te hou. Gelukkig is dit vandag nie té warm nie. Daar is ’n effense koel windjie wat waai. Sy beskou die mans om haar. Die meeste van hulle kyk ook na haar, want sy is die enigste vrou wat hier staan.

Sy ken niemand nie. Haar pa het die wildplaas vyf jaar gelede gekoop toe hy weens gesondheids­redes afgetree het. Sy en Minka is toe universiteit toe en het net lang vakansies vir ’n week of so kom kuier omdat hulle liewer in Johannesburg wou bly en vir sakgeld werk. Daarom is sy ’n vreemdeling hier op Hoedspruit.

Die eerste kameelperdbul word vinnig saam met die enigste kameelperdkoei vir twee en twintig­duisend rand verkoop. Lize slaak ’n sug van verlig­ting dat niemand in Gaffie as ’n maat vir die vroulike kameelperd belang gestel het nie. Kameelperdbulle is in die algemeen goedkoper as die vroulikes. Pare is weer goedkoper as twee enkeles, het sy in die tydskrifte gesien wat sy vir haar pa gekoop het.

Gaffie kom volgende aan die beurt.

Lize stoot haar hoed effens op om beter te kan sien. Haar oë is vasgenael op die afslaer.

Die bod begin op veertienduisend. Lize steek haar nommer in die lug. Dadelik sê ’n manstem vyfhonderd meer. Lize kyk skuins na waar die bieër staan. Sy oë hou hare ’n oomblik gevange en hy knik net effens met sy kop.

Die man in die winkel! besef Lize met ’n skok. Die mooie man bie jou waarlik ook op Gaffie. Dit lyk asof hy in sy laat twintigerjare is en vandag het hy weer ’n kakiehemp by sy jeans aan met ’n ka­kiehoed op sy kop. Hy lyk soos ’n wildboer in murg en been. ’n Uiters aantreklike wildboer.

Sy skeur haar blik van hom af weg. Sy moet konsentreer op die afslaer.

“Vyftienduisend,” roep sy en die afslaer wys na haar en vat die hoër bod.

“Sestienduisend!” roep ’n ander stem.

Lize sug, frons en kyk na die nuwe bieër. Hoe­veel mense stel dan nou in Gaffie belang?

Dis ’n man van om en by dertig, skat sy. Hy het ’n pikswart pak aan en lyk vir haar heeltemal uit plek uit hier tussen die wildboere met hulle jeans, kakieklere en kortmouhemde. Hy kyk na haar met ’n smalende uitdrukking op sy gesig. Sy oë gly oor haar figuur en Lize voel asof sý te koop is.

Sy jaag die prys met vyfhonderd op. Sy loer vinnig na die aantreklike ou. Hy sê niks. Sy nommer hang langs sy sy.

“Negentienduisend!” sê die man met die swart pak en die omstanders klap opgewonde hande. Dis ’n reusebedrag vir ’n kameelperdbul. ’n Rekordbedrag, reken Lize.

Haar pa het gesê sy kan tot negentienduisend gaan, want hy wil Gaffie bitter graag hê. Nou weet sy nie, maar sy het belowe …

Met ’n bonsende hart bie sy vyfhonderd meer …

“Vier en twintigduisend,” bie die swart gevaar.

Lize is stom van verbasing. Hoe moet sy dié bedrag klop? Die kameelperd moet nog vervoer word ook …

Die afslaer kyk na haar. Sy verkeer in ’n twee­stryd. Wat nou gemaak? Vier en twintigduisend! Dis meer as vir die bul en die koei saam!

Sy skud haar kop.

Lize se oë skiet vol trane toe die bod ná drie tel­lings toegeslaan word. Blindelings baan sy haar weg tussen die mense deur na haar pa se viertrek. Daar het haar pa Gaffie nou vir altyd verloor …

Skielik stap iemand voor haar in. Tussen haar trane deur sien sy Wolverine-toerygstewels, wat sy in die wildtydskrifte geadverteer gesien het, en jeans wat styf om bobene span en sterk, gespierde arms. Sy kyk hoër op. Dis die aantreklike ou met ’n spierwit sakdoek in sy hand.

Sy snuif en kyk in die mooi groen oë.

“Ek is jammer oor die kameelperd,” sê hy en hy hou die sakdoek na haar uit.

Lize neem die sakdoek. ’n Kort oomblik raak sy vingerpunte aan hare en gaan daar ’n ligte skoksensasie deur haar. Byna vergeet sy dat sy eintlik kwaad is vir hierdie aantreklike man. Dadelik gluur sy hom aan.

“Dis nou te laat vir jammer wees! As jy nie begin bie het nie, het daardie … vént nooit gebie nie,” sis sy.

Hy kyk haar verbaas aan. “Hoe weet jy dit? Ék het opgehou bie toe ek sien jy wil vir Gaffie hê,” sê die man.

“Gaffie? Dan ken jy hom?” vra sy en snuif. Sy druk met die sakdoek onder haar oë.

“Almal hier rond ken vir Gaffie, die donker kameelperd,” antwoord hy.

“O?” Dis nuus vir haar. “Terloops, ek is Lize.”

“Bly te kenne. Ek is … Shaun.”

Waarom weifel die man oor sy eie naam? wonder Lize en kyk hom vraend aan. Hakkel hy, of wat? Sy sal gou genoeg uitvind.

“Dis jammer Ethan Peyper het in Gaffie belang gestel. Hy is ’n ryk sakeman van Nelspruit. Hy kan hónderdduisend vir Gaffie aanbied – sommer net omdat hy wil. Ek dink hy geniet dit om goed onder mense se neuse weg te raap. Net om mense kwaad te maak. En niemand kan teen hom wen nie. Daarvoor het hy te veel geld,” verduidelik Shaun en druk sy kakiehoed hoër op. Lize sien sy groot voorkop en kuif en kom agter dat hy nie een keer gehakkel het nie.

“Hy het beslis te veel geld,” sê Lize en voel weer hartseer oor Gaffie.

“Wil jy nie …” begin Shaun vra.

“Juffrou! Verskoon my!” hoor Lize ’n stem agter haar.

Sy draai om.

Die swart gevaar kom haastig in haar rigting gestap. ’n Langerige swart kuif hang aan die een kant oor sy voorkop en raak-raak aan een van sy donkerbruin oë. Hy is nie ’n lang man nie en sy kyk hom vierkant in die oë.

“Kom drink saam met my ’n koppie koffie, asseblief,” sê hy. Hy vra nie.

“Hoekom? Wil jy dit invryf dat jy Gaffie gekoop het?” vra sy bitsig.

“Dit kan dalk tot jou voordeel wees,” sê hy, nie in die minste afgeskrik deur haar venynige stemtoon nie. “Kom saam.”

Die swart pak draai voor haar om en begin weg­stap.

Lize kyk na Shaun. “Wat wou jy my gevra het voor dié ou jou in die rede geval het?” vra sy.

“Toemaar. Dit maak nie saak nie,” antwoord hy.

“Wat dink jy wil die ou hê?” vra sy. “Moet ek saam gaan koffie drink?”

“Geen benul nie,” antwoord hy. “Maar Ethan Peyper doen niks wat homself nie bevoordeel nie. Gaan hoor wat hy wil sê. Dit kan seker nie kwaad doen nie.”

Lize haal haar skouers op en stap agter die swart pak aan. Shaun is dalk reg. Dit kan nie kwaad doen om te hoor wat die arrogante meneer op die hart het nie.

Op die ingewing van die oomblik pluk Lize die hoed van haar kop af. Haar blonde hare wapper in die windjie. Laat die man nou net dink sy is ’n dom blondine! Sy is reg vir hom.

Skielik besef sy dat sy nog Shaun se sakdoek in haar hand hou. Sy kyk om na hom, maar hy is weg. Sy druk die sakdoek in haar noupassende jeans se sak.

By die tent waar koffie en tee bedien word, haal sy Gaffie se nuwe eienaar in. Hy het reeds twee koffies bestel. Sy gaan langs hom staan.

“Melk en suiker?” vra hy sonder om na haar te kyk.

“Ek kan self,” antwoord sy kortaf.

Hy skink melk in sy polistireenbeker en gooi suiker in. Lize doen dieselfde. Terwyl hy met ’n skoon roomysstokkie roer, kyk hy haar takserend aan.

“Gaan saam met my op ’n date en ek kom Gaffie by jou voordeur aflaai.”

Die bloed verlaat Lize se gesig. Sy staar die man aan asof hy ’n spook is. Niks aan haar roer nie.

“Wat?” vra sy dan en klink vir haarself onnosel.

“Gaffie is joune as jy saam met my op ’n date kom,” sê hy emosieloos.

“Is dit hoekom jy Gaffie gekoop het? Om my af te dreig vir ’n date saam met jou? Kon jy my nie maar net gevrá het nie?” vra Lize kwaai.

“Nee, want jy ken my nie. Jy sou nooit ingestem het om saam met my op ’n date te gaan nie. Sou jy? Daarom het ek Gaffie gekoop. As jy hom wil hê, moet jy saam met my op ’n date gaan. Ek dink dis ’n goeie deal.”

“Ek wil Gaffie vir negentienduisend rand hê,” sê Lize afgemete. Sy is nou smoorkwaad. “Dis wat my pa bereid was om te betaal. Ek sou die vyfhonderd uit my eie sak moes bysit.”

“Ek verstaan, maar ek kan Gaffie nie nou teruggee nie. Gaan saam met my op ’n date, ek bring Gaffie tot voor jou deur en jy gee my jou pa se negentienduisend rand. Die vervoerkoste is op my,” sê hy nog steeds onaangeraak.

Lize frons onbegrypend. “So jy wou nooit vir Gaffie gehad het nie. Jy het hom net gekoop om met my ’n date te kry.”

“Dis reg.”

“Hoor hier, wie jy ook al is, ek het miskien blon­de hare, maar ek is nie onnosel nie. Ek is ook nie ’n tert nie. Ek slaap nie by ’n man vir enige geld nie. Ek wil Gaffie bitter graag hê, maar ek wil hom koop en klaar. Ek wil met niemand op ’n date gaan om hom te kry nie.”

Die donker oë kyk na haar. “Niemand het gepraat van saamslaap nie. Ek het gesê ’n date. Fliek, eet, dans miskien. Jy is vir my baie mooi. Jy lyk slim ook en ek wil jou beter leer ken, dis al. Gaffie het vir my ’n geleentheid geskep om met jou kennis te maak en op ’n date te vra.”

Berge val op my! dink Lize. Hoekom kon dit nie Shaun gewees het wat haar wou uitvra nie? Hier­die man lyk vir haar na ’n ryk gladdebek. Asof hy gewoond daaraan is dat geld enigiets kan koop – soos groenoog gesê het. Shaun, aan die ander kant, lyk na ’n opregte ou.

“Nou goed. Koop Gaffie by my vir negentiendui­send rand en vir die vervoerkostes tot by jou en dan gaan jy saam met my op ’n date,” hou hy vol.

“Maar dis ’n groot verlies. Vyfduisend en iets rand. Is jy seker jy het geen bybedoelings nie?” vra Lize skepties. Sy kan nie glo dat ’n man so ryk kan wees dat hy ’n kameelperd koop en dit dan weer teen ’n verlies verkoop net om ’n afspraak met ’n meisie te kry nie. Hy moet beslis ’n windbol wees wat daarvan hou om met sy rykdom te spog.

“Geen bybedoelings nie,” belowe hy. Hy het hom sowaar nog nie eens aan haar voorgestel nie, dink Lize.

Lize maak vinnig ’n sommetjie. Die vervoerkoste om Gaffie na die plaas te bring sou nog ’n hele paar rand uitgewerk het. Die vervoerkontrakteurs vra tussen agttien en twee en twintig rand per kilometer, het haar pa gesê … Oudag is sestig kilometer van Hoedspruit af … Dié is dalk ’n goeie proposisie. Sy sal die man maar op sy woord neem.

“Watter soort date het jy in gedagte?” wil sy weet.

“Ek neem aan jy bly hier rond. So ek kom jou haal, ons klim in my vliegtuig en ons gaan neem Nelspruit op horings.”

Liewe hemel! Hierdie vent hét geld om rond te strooi, besluit Lize. Hy het seker moeg geraak vir die meisies op Nelspruit en toe hy haar vandag hier sien, het hy aan ’n plan gedink om ’n afspraak met haar te kry. Dit grens wel aan omkopery, maar dis ’n deksels goeie plan.

Sy het nou die geleentheid om Gaffie vir haar pa terug te koop. Al wat hierdie man van haar wil hê, is om saam met hom Nelspruit op horings te neem. Hy het gepraat van fliek en eet en dans miskien. Vir Gaffie. Geen bybedoelings nie. Sy kan seker altyd haar pepersproei saamneem …

As sy nou nee sê, is Gaffie vir haar pa verlore …

Miskien moet sy die kans waag. Volgens Shaun is hierdie Ethan ’n ryk sakeman. Hy sal seker nie verkeerde dinge doen en sy aansien in die gemeen­skap in die gedrang plaas nie. Sy kan hom miskien ook ’n brief laat teken waarin hy belowe om haar eerbaar te behandel.

Sy kan nie glo ’n man sal so ver gaan vir ’n amperse toe-oë-afspraak nie. Dit klink soos ’n Hollywood-storie. Dáár gebeur sulke vreemde dinge, nie hier met háár nie.

Sy bekyk die man voor haar. Hy is beslis nie haar tipe nie. Hy is nie onaantreklik nie, maar sy hou nie van die swart, slierterige kuif wat so half en half oor sy voorkop hang nie. In normale omstandighede sou sy dit nooit eens oorweeg het om saam met hom uit te gaan nie.

“Ek bly eintlik in Johannesburg,” lig sy hom in. “Maar vir die volgende paar weke bly ek hier naby, ja. Het jy papier dat ons hierdie ooreenkoms op skrif kan sit? Jy gaan nie anderdag vir my of my pa dagvaar vir vyfduisend rand nie. Ek is nie onder ’n kalkoen uitgebroei nie.”

Ethan kry ’n fyn glimlaggie om sy mond. “Ek het papier, ja, maar drink eers jou koffie. Ek is Ethan Peyper.”

“Lize Stapelberg. My pa is Tom Stapelberg van die plaas Oudag,” sê Lize.

Ethan skud sy kop. “Ek ken nie die boere hier rond nie.”

“O. Wel, Oudag is een van vier groot plase son­der grensdrade. Saam vorm hulle een groot wild­plaas, Koedoesnek, waar een van die vier eienaars ’n gastehuis bedryf. Die vier boere besit elkeen verskillende soorte diere wat los rondloop op Koedoesnek. My pa besit onder meer die kameelperde. Gaffie het twee jaar gelede aan hom behoort,” verduidelik Lize.

“Ek sien,” sê Ethan, maar Lize kan sien hy stel nie werklik belang nie. “Wat van ons date?”

Lize merk Shaun op waar hy langs hulle staan en ook koffie bestel. Hy kan natuurlik elke woord hoor wat sy en Ethan vir mekaar sê.

“As ek vanaand saamgaan, wanneer bring jy vir Gaffie Oudag toe?” wil sy weet.

“Môremiddag. Saterdag.”

“Goed, kom haal my vanmiddag. Ek vlieg nie in die nag in daardie klein vliegtuigies nie. En ek slaap in my eie bed in my pa se huis. Verstaan?” sê Lize en wonder watter soort afspraak dit sal wees. Gaan Ethan haar heelaand sit en uitvra om haar beter te leer ken?

Ethan frons liggies. “As jy nie in die nag wil vlieg nie, sal ons nie Nelspruit toe kan gaan nie. Dan sal ons in die Pub en Klub moet kuier. Ken jy dit?”

Lize skud haar kop.

“Dis ’n nuwe plekkie hier op Hoedspruit,” sê Ethan. “Ek was al een maal daar. Dis ’n lekker kuierplek. Baie jolig. Vrydae en Saterdae is daar musiek en kan daar gedans word. Hulle bedien ligte etes in mandjies. Seker ’n klein goudmyn.”

“Dit klink lekker,” sê Lize en dwing ’n glimlag na haar lippe. As sy Gaffie vir haar pa kan kry en boonop ’n ligte ete daarby, sal sy met graagte saamgaan. Dit klink nie gevaarlik om na ’n kroeg en klub toe te gaan nie. Daar sal definitief ander mense ook wees.

“Goed, dan kry ek jou so … Hoe ver is Oudag van Hoedspruit?” Ethan klink vir Lize nou opgeruimd. Nie so baasspelerig en in beheer nie.

“’n Halfuur na veertig minute se ry. Daar is ’n stuk grondpad,” antwoord Lize.

“Dan kry ek jou vyfuur. Reg?”

“Reg. Ons kan alles op skrif sit voor ek in jou motor klim. En môremiddag kry ek vir Gaffie,” maak Lize seker sy en Ethan verstaan mekaar.

“Dis goed, Lize. Jy moet my verskoon. Ek het ’n ander belangrike afspraak.”

Ethan sit sy beker op die wit tafeldoek neer en stap van die stalletjie af weg.

Lize kyk hom agterna. Selfversekerde vent! Hy het nie eens gevra hoe om op Oudag uit te kom nie. Hy gaan lelik verdwaal. Daar is heelwat afdraaipaaie tussen Hoedspruit en hulle plaas, want daar is heelwat plase links en regs van die geteerde hoofpad … Of is Oudag ook op GPS wat ’n mens deesdae as ’n padvinder gebruik? Ethan sal beslis die beste GPS in die land hê. Hy lyk na so ’n tipe ou.

Sy sluk haar laaste bietjie koffie af en kom agter Shaun staan nog steeds langs haar. Sy voel hoe ’n ligte blos oor haar wange skuif, want sy weet hy het haar en Ethan se gesprek afgeluister.

“Is jy Tom Stapelberg se dogter?” vra hy en kyk na haar met daardie oë wat haar knieë aan die bewe sit. Waarom kon hy nie Ethan Peyper gewees het nie? Sy sou baie meer na ’n afspraak met hom uitgesien het.

“Ken jy my pa?” vra sy.

“Nie eintlik nie. Ek is nog net ses maande hier,” antwoord hy. “Ek het hom al so in die verbygaan ontmoet, maar nie werklik nie. Hy sal my glad nie onthou nie. Maar jóú het ek gister vir die eerste keer gesien. Kom jy nooit op Hoedspruit nie?” vra hy.

“Nee, ek woon in Johannesburg. Die paar keer dat ek hier kom kuier het, het ek op die plaas gekuier. Nie in die winkels nie,” sê Lize en sy klink vir haarself snobisties.

“Natuurlik. Hoedspruit is nou nie Sandton nie. Wel, ek het ’n paar rooibokke gekoop. Ek moet gaan kyk dat hulle gelaai word. Geniet jou afspraak met Ethan.”

Lize voel asof sy in die aarde kan wegsink. Wat dink die mooie man nou van haar? Sy weet nie hoeveel hy van haar en Ethan se gesprek gehoor het nie, maar hy moet dink sy gaan op hierdie afspraak as betaling vir Gaffie.

Shaun draai om om te loop, maar draai dadelik weer terug. “Mag ek môremiddag op Oudag kom kyk hoe hulle Gaffie aflaai?” vra hy.

Lize se gemoed voel ’n bietjie ligter. Sy kan Shaun dalk weer sien. Dalk ’n bietjie langer met hom gesels. Meer omtrent hom agterkom …

“Jy mag, ek weet net nie hoe laat kom Gaffie nie,” antwoord sy ’n tikkie vroliker.

“Toemaar, ek sal in die omtrek wees en sien as Gaffie op pad is Oudag toe. So ’n lang nek op ’n vragmotor kan mens nie eintlik miskyk nie. Lekker dag.”

Haar pa lê teen ’n klomp kussings wat hom byna regop laat sit. Minka sit langs hom ’n dik boek en lees toe Lize ná die veiling haar pa se kamer binnekom.

“Hallo. Hoe gaan dit hier?” vra sy met ’n fluisterstem.

Haar pa se oë flikker oop. Hy het dan seker nie geslaap nie. Hy wag dalk die hele oggend vir haar om te kom dat hy nuus oor Gaffie kan kry.

“En toe? Wanneer bring hulle vir Gaffie?” wil hy met sy krakerige basstem weet.

“Môremiddag,” antwoord Lize en plant ’n piksoentjie op sy voorkop.

“Wonderlik! Een van die dae sal ek rondry en Gaffie weer in die veld sien,” sê Tom opgewonde. Hy het jou waarlik sommer aangeneem dat sy Gaffie gekoop gekry het.

“Mits pa meer uit die bed opstaan en ’n bietjie loop,” sê sy streng.

Lize weet haar pa sal nooit toelaat dat sy sommer saam met ’n wildvreemdeling uitgaan net om Gaffie vir hom te koop kry nie. Tom Stapelberg se twee dogters is sy heiligdom. Daarom verkies sy en Minka om in Johannesburg te woon sodat hy nie te veel in hulle persoonlike lewe kan inmeng nie. Wat die oog nie sien nie, maak die hart nie seer nie. Hy hoef dus nooit van Ethan te weet nie. Sy is seker sy sal veilig wees. Die afspraak sal nie seksuele gunsies insluit nie. Ethan het belowe dit sal net ’n gewone afspraak wees.

Sy en Minka sal ’n plan maak dat haar pa nie agterkom van Ethan nie. Hulle twee is uitstekend met planne.

“Pa het ’n bietjie pyn, maar anders gaan dit goed. Het jy vir ons iets van die veiling saamgebring om te eet?” vra Minka.

“Ja, rys met wildspotjie en pannekoek vir nage­reg. Kom help my daarmee in die kombuis,” lok Lize haar suster weg. Sy moet Minka vertel van die veiling en haar afspraak met die Ethan-man.

“Hoe was die veiling?” vra Minka toe hulle die kombuis binnestap.

Lize kyk na haar ewebeeld. Minka het dieselfde blou oë, dieselfde blonde hare, dieselfde haarstyl as sy self. Deur die jare het hulle al baie pret gehad met mense wat hulle met mekaar verwar het.

“’n Baie ryk ou het Gaffie vir vier en twintig­duisend rand gekoop,” vertel Lize.

“Maar jy’t dan gesê …” begin Minka fronsend.

“Ek weet. Dis eintlik ’n lang storie. Maar dit kom daarop neer dat ek vir Gaffie kry in ruil vir ’n date met hom,” verduidelik Lize kortliks.

“Jy speel!” sê Minka met ongeloof in haar oë.

“Nee. Die ou het my blykbaar só gekyk, besluit ek is oulik en hy wil my beter leer ken en toe koop hy vir Gaffie. Sodat hy Gaffie by my kan ruil vir ’n afspraak met hom,” verduidelik Lize.

“Nooit! Is hy nie gevaarlik nie?” wil Minka weet.

“Ek glo nie. Die mense ken hom as ’n ou wat geld het om rond te gooi. En dit lyk asof hy dit geniet om dit te doen. Hy kom my vanmiddag vyf­uur haal. Hy wou eers gehad het dat ons met sy ligte vliegtuig Nelspruit toe vlieg en daar kuier, maar ek wou nie. Jy weet ek haat daai ligte vliegtuigies.”

“Ja, ek weet nie hoekom nie, want jy’t nog nooit in een gevlieg nie. Nou hoe lyk die man? Om rond te vlieg klink na ’n klomp pret, maar lyk die man na pret?” vis Minka uit.

“H’m, hy lyk nie te sleg nie. Hy het net so ’n langerige kuif aan die een kant van sy gesig waarvan ek nie hou nie. Hy is seker so amper dertig, swart hare. Skatryk Ethan Peyper van Nelspruit,” beskryf Lize die man.

“Jy klink nie baie opgewonde nie,” sê Minka.

“Ek is nie,” erken Lize.

“Nou waarheen gaan julle?”

“Die Pub en Klub op Hoedspruit. ’n Mens kan daar eet en dans.”

“Dít klink na pret! Jy kan dit dalk geniet. Dit klink vir my ook asof die Ethan dink jy is wonderlik. Vir hom was dit dalk love at first sight. Om darem vier en twintigduisend rand vir ’n date te betaal en jou nog te gaan bederf met ’n ete …”

“Nee. Vyfduisend rand en nog die vervoerkoste. Ek gaan pa se negentienduisend vir hom gee,” maak Lize ’n regstelling. Sy wil nie in soveel skuld by dié man wees nie.

“Dis nou wel ’n vreemde manier om ’n meisie uit te vra, maar die ou klink vir my nogal romanties! Wat gaan jy aantrek?” wil Minka opgewonde weet.

Lize kyk haar met skrefiesoë aan. Dat haar suster so ’n dowwe dolla kan wees! Skielik kry sy ’n plan.

“Waarom gaan jý nie saam met hom nie? Hy sal mos nooit weet nie,” spreek Lize haar skielike idee hardop uit.

“Ek? Wil jy dan nie gaan nie?” vra Minka verbaas.

“Nee, ek wil nie. Netnou vra hy my vir ’n volgende date en dan moet ek in daardie vliegtuig in. Jy’s ’n jetsetter. Gaan jy,” por Lize Minka aan.

“Oukei, maar jy belowe hy is darem iets vir die oog?” vra Minka nou ietwat skepties.

“Hy’s ’n skatryk ou en hy is eerlikwaar nie lelik nie. Sowaar. Beskou dit as ’n toe-oë-afspraak, Minka.”

“Goed, dan gaan ek saam met hom. Dan is ek weer Lize, soos daai ander keer.” ’n Ondeunde glim­laggie speel om Minka se mond.

Lize ken daardie glimlaggie maar alte goed. Minka is lus om kattekwaad aan te vang. Lize bars uit van die lag. Sy en Minka het al voorheen plekke geruil, met lagwekkende gevolge.

“Ek het juis mooi klere gebring ingeval ons na die gastehuis genooi sou word vir ’n ete, soos laas toe ons hier was,” babbel Minka voort. “En as Ethan vanmiddag hier aankom, sal ek hom vra of ons nie maar wel Nelspruit toe kan vlieg nie.”

“Nee, jy moet versigtig wees, Minka. Hy moenie agterkom jy is nie ek nie,” waarsku Lize haar suster. “Netnou kry ons dan nie vir Gaffie nie.”

In die stoor staan Lize en Hektor Vos elkeen by ’n venster en loer na die spierwit motor wat voor Oudag se kliphuis stilgehou het. Sy het Hektor reeds ingelig oor Ethan, die afspraak en die omruiling met Minka.

Ethan het dus nie verdwaal nie, dink Lize, want dis ’n paar minute voor vyf. Lize het Minka mooi ingelig oor wat tydens die veiling gebeur het en wat sy alles moet weet. Sy het haar ook van Shaun vertel, ingeval Ethan iets oor hom sê, want Ethan het hom by haar gesien. Minka moet Ethan die dokument laat teken wat sy opgestel het waarin sy alles op swart en wit gesit het oor Gaffie; die koopprys, die énkele afspraak en haar pa se beloofde tjekbetaling van negentienduisend rand vir die donker kameelperd. Ook wie verantwoordelik is vir die vervoerkoste van die kameelperd wat die volgende dag op Oudag afgelaai sal word.

Lize het uitdruklik opdrag gegee dat Ethan moet teken vóórdat Minka in sy motor klim en dan moet sy seker maak die dokument is weer veilig in die huis.

Hektor is ses en twintig en is reeds vyf jaar lank die senior toergids van die vier plase wat gesamentlik Koedoesnek uitmaak. Hy is in beheer van die toeriste en die jagters wat Koedoesnek kom besoek. Dus ken hy al die eienaars en hulle gesinne van die vier plase en is vriende met almal.

“Is dit nou Ethan Peyper?” vra Hektor vir Lize toe Ethan uit die motor klim.

“Ja. Die windbol! Ek het so gehoop hy gaan verdwaal,” sê Lize. “Ken jy hom? Was hy al op Koe­doesnek?”

“Ek het hom nog nie hier rond gesien nie. Maar daar is kaarte van die plase in die omgewing en die besienswaardighede by Hoedspruit se alle oornagplekke en die vliegveld. Dis dus nie moeilik om Koedoesnek en Oudag te kry nie. As jy jou huiswerk doen, kan jy nie eintlik verdwaal nie,” antwoord Hektor.

“Seker nie. A, daar kom Minka uit. Dink jy … hy vermoed onraad? Hoe lyk dit vir jou?” vra Lize effe benoud.

“Nee wat. As hy nie weet jou pa het identiese tweelingdogters nie, sal hy niks agterkom nie. Julle het mos nie ure gesels nie, of hoe?”

“Nee.”

“Ék ken jou en Minka skaars uitmekaar. Ontspan nou. Wil jy hê ek moet kom help as Gaffie môre kom?” wil Hektor weet.

“Miskien, as jy niks te doen het nie. Ek sal jou oor die burgerbandradio roep.”

Lize kyk na Hektor. In die vyf jaar dat haar pa hierdie plaas besit, het sy Hektor net elke ses maande hier op die plaas rond gesien. Op Hektor se uitnodiging gaan sy en Minka somtyds saam met die toeriste op die oop Jeep wildbesigtiging doen en dan luister hulle hoe Hektor die diere en voëls identifiseer en hulle gewoontes beskryf. Hy is ook ’n kenner van al die bome en plante wat op Koedoesnek aangetref word.

Lize is dankbaar vir ’n vriend soos Hektor hier op Koedoesnek. Hy is ook ’n hulp vir haar pa, want haar pa druk baie op Hektor se knoppie. En omdat hy haar pa se vertroueling is, kan sy hom met haar en Minka se geheim vertrou.

Sy kyk weer by die venster uit. Ethan en Minka was in die huis en kom nou na buite gestap. Hy het weer ’n donker pak aan en laat Minka in die motor klim. Dan, vir ’n paar sekondes, kyk hy om hom rond, die stuk kuif oor die een kant van sy voorkop.

Lize koes weg van die venster. Haar hart klop bang. Hy mag haar nie hier in die skuur sien nie.

Dan vertrek die motor en Lize sug van verlig­ting.

“Is jy nie spyt jy’t Minka in die date gedruk nie? Dit ís Vrydagaand,” vra Hektor en kom langs haar staan.

“Nee wat. Ek dink nie ek sou dit geniet het nie. Ek wonder net wat trek Ethan in die somer aan. ’n Swart pak op Nelspruit sal nie werk nie.”

Hektor lag. “Seker maar ’n wit pak.” Hy kyk op sy horlosie. “Ek moet ry. Ek moet gaan toesig hou oor die braai vir die jagters. Hulle het vanoggend vroeg al hulle kwotas geskiet,” sê Hektor en stap na die skuur se groot oopswaaideure.

“Ek het ’n klomp werk saamgebring. Met Minka weg, is dit die ideale tyd om in te haal. Sodra my pa sterker is, sal ek en Minka weer saam met jou wil gaan wild kyk.”

“Maak so,” sê Hektor en verlaat die skuur.

Koedoesnek se Jeep waarmee Hektor gewoonlik rondry, staan agter die skuur geparkeer en Lize stap alleen terug huis toe. In die huis aangekom, hoor sy haar pa na haar roep en haas haar na sy kamer.

“Waar was jy?” vra Tom, en Lize weet dis bloot uit nuuskierigheid. Hy is nooit kwaai met haar en Minka nie.

“Ek en Hektor het sommer ’n bietjie gesels. Mis­kien kom hy môre help wanneer Gaffie afgelaai word.”

“Gaaf. Ek het juis daaraan gedink dat ons die ander kameelperde nader aan die huis moet kry. Ons kan hulle lok met vrugte. As Gaffie sy ou maats ruik, sal hy meer geneë wees om sonder moeite af te klim,” stel Tom voor.

“Ek sal reël dat ons dit doen,” stem Lize in.

“Saam met wie is Minka hier weg? Ek het nie mooi gehoor wat sy gesê het nie,” vra Tom.

“Ag, iemand wat sy ken. Hulle gaan ietsie eet op Hoedspruit. Ethan Peyper van Nelspruit.”

“O, daai ryk mannetjie wat almal hier rond se beste wild koop. Vanwaar ken Minka hom?”

Lize hou nie daarvan om vir haar pa te jok nie, maar die waarheid gaan ook nie deug nie. Sy wil hom nie onnodig ontstel nie. Hy het miskien skoon are, maar nie ’n nuwe hart nie. Sy sal hom wel anderdag vertel wanneer hy gesond is en die stof rondom Gaffie gaan lê het.

“Van haar werk. Hoe ken Pa hom?”

“Gelees en gehoor. Peyper is nie ’n algemene van nie. Ek weet nie hoe hy lyk nie,” antwoord Tom.

Lize slaak ’n sug van verligting. Haar liegstorie het vir die oomblik gewerk.

Lize kan nie wag dat Minka wakker word nie. Sy het die vorige aand baie laat huis toe gekom en Lize het toe reeds geslaap. Sy moet weet hoe die aand afgeloop het. Of Ethan iets agtergekom het. Haar senuwees was gisteraand klaar.

Lize gaan solank vir haar pa sy ontbyt gee en help Sara om hom ’n entjie te laat loop. Volgens die spesialis wat haar pa geopereer het, is loop baie belangrik vir mense wat ’n hartomleiding gehad het, maar volgens haar pa pyn die reusesny oor sy bors glad niks – dis sy been waar hulle die aar vir sy hart verwyder het, wat die seerste is. Daarom is loop vir hom ’n pynlike ondervinding. Hy het pynpille vir die pyn in sy been, maar volgens haar pa maak die pille wat vir hom voorgeskryf is dat hy nie weet wat om hom aangaan nie, daarom drink hy dit nie en daarom is hy nie lus vir loop nie. En met sy dogters hier op Oudag hoef hy nie te loop nie. Hulle hou mos die fort. Daarom loop hy net ’n paar minute elke oggend. Dit maak Lize moedeloos, want sy weet hulle moet doen wat die spesia­lis gesê het.

Uiteindelik verskyn Minka in die kombuis. Sy het ’n salige uitdrukking op haar gesig en Lize weet sommer sy het die skoot hoog deur. Minka was seker al twintig keer vreeslik verlief en al twintig kere het sy só gelyk.

“Jy dink hy’s wonderlik, nè?” vra Lize glimlag­gend.

“En hoe! Hy het my tot in die afgrond bederf. Ons hét toe Nelspruit toe gevlieg en weer teruggevlieg …”

“Nee. Ek het dan gesê …” begin Lize benoud.

“Toemaar, ek het hom gesê hy lyk na ’n verantwoordelike mens en omdat dit mooi weer is, sal ek nie bang wees nie. Toe vlieg ons Nelspruit toe. Daar het hy my sy mansion gaan wys. Verhitte onderdakswembad, ’n borrelbad, binnenshuise tuin met ’n waterval …” babbel Minka voort.

“Hy het niks agtergekom nie, nè?” wil Lize nog steeds benoud weet.

“Ek glo nie. Hy hét ’n paar keer saggies Lize gesê toe ek nie dadelik geantwoord het nie, maar ek dink nie dit het saak gemaak nie. Ek is verlief en ek dink hy ook. Dit was ’n wonderlike aand.”

“Het hy jou weer uitgevra?” wil Lize weet. ’n Mens kan nie altyd op Minka se woord gaan nie. Almal is altyd volgens haar verlief op haar.

“Hy’t gesê hy sal my bel …”

“O, dan moet jy van nou af ‘Lize’ antwoord,” waarsku Lize.

“Toemaar,” paai Minka weer. “Ek sê altyd net ‘hallo’. Sodra ek hoor dis Ethan, sal ek onthou om Lize te wees. Maar … tot wanneer gaan dit aanhou? Ek kan tog nie vir altyd Lize wees nie.” Minka trek haar mond op ’n plooi.

“Is jy ernstig oor die man? Pla sy kuif jou nie?” vra Lize. Sy is al so gewoond aan Minka en haar verliefdhede en haar troumans. Ethan is maar net nóg een. Die núwe een. Dit sal vinnig oorwaai. Dit was tien teen een die huis wat Minka nou in so ’n toestand het.

“Hy is stinkryk, Lize. Natuurlik is ek. Ek trek môre Nelspruit toe as hy my vra,” antwoord Minka met die spreekwoordelike sterre in haar oë.

“Asseblief! Nie weer nie. Jy sou laas Alaska toe getrek het as ‘hy jou net gevra het’.”

“Jy’s nou net jaloers omdat ek al so baie kêrels gehad het en jy nie,” sê Minka en steek speels vir Lize tong uit.

“Nee, suster, ek is nie jaloers nie. Ek is net nugterder as jy. Maar as Ethan ook verlief is op jou soos jy op hom, sal hy nie omgee wat jou naam is nie. Of hoe?”

“Seker nie …” sê Minka dromerig en Lize wonder wat sy en Ethan alles aangevang het.

“Wel, ek’s bly jy’t jou aand geniet,” sê Lize. “Ek sou elke oomblik gehaat het. Ethan is nie my soort nie. Hy dink te veel van homself en dink sy geld kan alles koop. My inkluis. Ga!”

Minka steur haar nie aan Lize se praatjies nie. Sy sprei haar arms uit en draai in die rondte. “Oe, ek kan nie wag tot hy vanmiddag vir Gaffie bring nie,” swymel sy.

“Wag nou, Minka. Vanmiddag mag hier net een van ons wees. Ek of jy. Gaffie beteken te veel vir pa dat ons dit kan opmors,” demp Lize Minka se opgewondenheid.

Dadelik dink Lize aan Shaun. Die man met die mooiste groen oë wat sy nog gesien het … soos mos in die skadu’s ná ’n verfrissende reënbui. Hy kom óók vanmiddag …

Daar kom ’n hol gevoel in haar maag lê. Wat nou gemaak?

As sý by is wanneer hulle Gaffie aflaai, sal sy lovie dovie met Ethan moet wees om Minka se kans by hom oop te hou, want die arme Minka is tot oor haar ore verlief. En sy weet nie of sy die lovie dovie oortuigend sal kan doen nie. Elke mens soen mos uniek …

Sou sy egter toelaat dat Minka by is wanneer Gaffie afgelaai word, sal sy nie kans kry om weer met Shaun te gesels nie. Sy wil so graag en … sy het nog sy sakdoek.

Sy moet dit vinnig was en stryk en vir Minka gee om vir hom te gee. Dit sal Ethan oortuig dat Minka sy, Lize, is en dan is die ooreenkoms oor Gaffie afgehandel. Wat daarná met Minka en Ethan gebeur, het sy vrede mee. Sy móét net vir Gaffie kry.

“Toemaar,” gebruik sy Minka se geliefkoosde woord, “moenie jou bekommer nie. Jy moet hier wees en Gaffie help aflaai, want jy is verlief op Ethan. As ek hom nou skielik ’n soen moet gee, gaan hy wéét. Jy moet net vir Shaun sy sakdoek teruggee.”

“Shaun? Gaan hy ook hier wees? Hoe gaan ek weet wie’s Shaun?” vra Minka en haar mooi gevormde wenkbroue skiet omhoog.

“Um … hy is lank en mooi gebou met die mooi­ste groen oë. ’n Digte bos bruin hare …” begin Lize vir Shaun beskryf.

“Het jy jou oog op hom?” vra Minka met ’n vonkeling in haar oë.

“Hy ís ’n baie oulike ou.”

“O, so dis hoe die wind waai. Dis waarom jy nie met Ethan wou uitgaan nie. Jy wou eintlik gehad het Shaun moes jou uitvra,” sê Minka beterweterig.

“Ag, ek weet nie eens wat sy van is nie. Ook nie of hy getroud is nie. Ek is sommer simpel. Gee hom net sy sakdoek, asseblief. Ek sal weer iewers wegkruip,” sê Lize.

“Gmf! Ek kan nie wag om hom te ontmoet nie,” sê Minka en kry dáái kyk in haar oë.

“Bepaal jou by Ethan. Ek dink nie Shaun is so ryk soos hy nie,” sê Lize skerp. Vir wat wil Minka altyd ál die mans om haar laat draai? As sy wat Lize is ook haar heupe swaai en dommerig giggel, sal al die mans ook om háár draai. “Nou moet ek eers ry en gaan vrugte koop. Ons moet die ander kameelperde vanmiddag na die huis toe lok sodat Gaffie kan ruik hy is tuis.”

“Hoe gaan ons dít regkry?” wil Minka fronsend weet.

“Ek en Hektor sal hulle aanjaag. Ek met Pa se Land Rover en Hektor met die oop Jeep. Soos hulle nader aan die huis kom, sal ons hulle stadiger na­der lok met hopies vrugte wat ons vooraf vir hulle sal neersit. Jy moet hier by die huis wees om Ethan te ontvang. Ons hoop maar dit werk. Miskien klim Gaffie sommer net af.”

Lize stap na ’n groot groente-en-vrugte-stalletjie toe. Op Hoedspruit is daar nogal ’n oorvloed vrugtestalletjies omdat daar in die omgewing heelwat mango’s, lietsjies en papajas verbou word. Daarom is Lize hoopvol om ’n klompie verlepte vrugte teen afslag te koop te kry.

Van ver af sien sy hom by ’n stalletjie staan. Sy herken dadelik sy arms – arms wat ’n vrou kan omarm en terselfdertyd teen boewe kan beskerm. Shaun met sy kakiehoed en Wolverine-stewels, en haar hart maak ’n ligte boksprongetjie. Dan sien sy hom tóg weer.

Shaun is besig om na aartappels te kyk. Hy draai een om en om in sy hand.

Lize gaan langs hom staan.

“Môre,” groet sy. Sy hoop nie sy meisie of vrou is hier in die omtrek nie. Sy behoort gou genoeg uit te vind, want so ’n mooi man kan seker nie sonder ’n meisie wees nie.

Shaun draai na haar en kyk haar verras aan.

“Maggies! Hallo!” groet hy. “Kom jy sowaar winkels toe? Hierdie plat geboutjies op Hoedspruit.”

“Moenie laf wees nie,” sê sy en kyk in die groen kykers. Dit laat haar sommer lighoofdig voel. “Ek kom vrugte koop vir Gaffie se ou vriende. Ons wil hulle nader lok aan die huis sodat Gaffie hulle kan ruik en weet hy is tuis. Miskien maak dit die aflaai makliker.”

“Dit behoort. Jy weet, kameelperde verkies do­ringbome, maar hulle sal seker nie nee sê vir ’n appel nie,” sê Shaun met ’n vonkeling in sy oë. “Kom ek help jou. Ek ken die eienaar. Hy sal vir my ’n spesiale prys gee. En miskien is daar ’n paar verlepte goed wat hy in elk geval moet weggooi.”

Lize glimlag dankbaar en volg Shaun na waar hy die eienaar van die stalletjie opspoor. Binne ’n paar minute is daar ’n paar dose vol verlepte groen­te en vrugte in haar pa se Land Rover gelaai – sonder dat sy ’n vinger verroer het. Sy het net betaal.

Shaun maak die agterste deur van die voertuig toe. Lize hou die spiere in sy arms dop.

“Dankie, Shaun. Ek weet nie hoe om jou te bedank nie …” begin sy verleë terwyl sy effens opkyk na hom. Hy is seker ’n kop langer as sy.

“Ék weet hoe,” sê hy, buig af en soen haar vol op haar lippe.

Verbaas tree Lize agteruit.

Shaun lag. “Sê julle mekaar nie só dankie in Jo’burg nie?”

“Um … partykeer!” sê Lize en dwing haarself om lighartig te klink. Haar hart klop dof teen haar slape. “Ek moet ry. Dit gaan nie help as die vrugte ná Gaffie by die huis aankom nie. Tot siens.”

“Ja, sien jou later. Ek kom mos kyk,” sê Shaun nog steeds met ’n lag in sy stem. Hy weet hy het haar onkant betrap.

“Oukei,” sê Lize so neutraal moontlik. Haar hart wil-wil nou maar net op loop sit.

Haastig klim sy in die voertuig en ry weg.

Die soen brand nog op Lize se lippe. Wat het hy met die soen bedoel? maal dit deur haar kop. Was dit net ’n tergery, of hou hy ook van haar?

Wat is dit met die man? Waarom maak hy haar mal, maar hy is so kalm en rustig? As sy net kan weet wat in sy kop aangaan …

Net ná middagete ry Lize en Hektor, sy in haar pa se Land Rover en hy in die Jeep, die veld in met ’n paar dose vol verlepte vrugte en allerlei soorte sappige blare. Lize ry agter Hektor aan, want sy ken nog nie die plaas goed nie. Gelukkig hoef hulle nie die ander vyf kameelperde oor die hele Koedoesnek te soek nie, want Hektor het gesê hy en ’n paar toeriste het die kameelperde die oggend naby die Olifantsrivier op Oudag gesien. Lize is maar te bly hulle is nie te ver van die huis af nie, want die tyd raak min om hulle nader te lok. Ethan en Gaffie is seker al naby Oudag.

Lize hou die toneel voor haar dop toe Hektor ’n entjie van die kameelperde af ’n hoop vrugte op die grond gooi en ’n ent vorentoe ry. Die kameelperde is nie mak nie, maar is al gewoond aan die oop Jeep, daarom sit hulle nie op loop nie. Hulle hou net op vreet aan die boonste takkies van ’n paar doringbome en kyk nuuskierig na die vrugte.

Dit werk soos Lize en Hektor beplan het. Die kameelperde kom nader gestap, vreet en ruik dan die volgende klomp vrugte en blare ’n ent nader aan Oudag se huis. Dan stap hulle in die volgende hoop se rigting. Lize sorg dat sy agter hulle aanry en dwing hulle stadig maar seker vorentoe.

Die hele tyd dat Lize heen en weer agter die kameelperde aanry en kyk hoe hulle bietjies-bietjies van die vrugte vreet, dink sy aan wat by die huis aangaan. Sy wonder of Shaun opgedaag het en of Ethan of Shaun agtergekom het dat Minka nie sy is nie. En of hulle sal kwaad wees as hulle van die omruiling sou uitvind.

Skielik raak die vyf kameelperde moeilik. Lize vermoed hulle is redelik naby Oudag se huis, maar sy weet nie vir seker nie. Sy sien hoe ruk hulle nekke op. Hulle kyk wild rond en begin op ’n stywe galop die veld inhardloop.

Hektor swaai sy Jeep om en ry agterna. Hy be­duie dat sy moet volg.

Lize probeer om voor die kameelperde in te kom, maar hulle hardloop baie vinnig en verander kort-kort van rigting. Sy het later nie ’n benul in watter rigting die huis lê nie. Sy kom nie so baie in die veld nie en ry ook nie eintlik self rond nie. Dis gewoonlik óf Hektor óf haar pa wat in die veld bestuur. Sy moet hard konsentreer om die groot Land Rover veilig op sy wiele te hou. Hektor se Jeep is ook nêrens tussen die bosse te sien nie. Dis net die vyf kameelperde wat voor haar uithardloop.

Skielik kom sy in ’n tweespoorpad. Die bome lyk hier groener. Dus moet hulle naby die rivier wees. Die kameelperde draf voor haar uit. Dan swenk hulle tussen die bome in.

Te laat besef sy sy is reg by Oudag se werf – so weggesteek tussen die groot bome op die rivier se oewer.

Sy moet vinnig rem trap, want ’n paar meter voor haar staan ’n vragmotor met ’n sleepwa wat lyk asof dit reuseperde vervoer – net met ’n oop dak. Binne-in hierdie wa staan Gaffie. Sy kop is byna tussen die groot bome se groen blaredak.

In ’n sierlike stofwolk bring Lize die Land Rover tot stilstand reg langs Ethan en Shaun, wat verskrik na haar staar. Dan kom sluit Minka by hulle aan.

Ethan en Shaun kyk na haar en dan na Minka.

“Verdomp!” sê Lize tussen saamgeperste lippe deur. Daar gaan haar en Minka se geheim. Wat nou? Gaan Ethan omgee dat hulle plekke geruil het?

Miskien.

Miskien moet sy maak asof sy Minka is. Sy moet anders optree as die Lize by die veiling. Ethan mag Gaffie nie terugneem nie.

Ethan, geklee in ’n blou pak met ’n oopknoop­hemp, kom langs die Land Rover staan. Hy plaas sy twee kantoorhande in die vensteropening en buig af om haar in die oë te kan kyk. Daar is ’n smalende uitdrukking op sy gesig.

“Jy kan Gaffie hou, maar jy skuld my vier en twintigduisend rand, Líze,” sê hy afgemete. “Die ooreenkoms wat ek en jou suster gister hier gete­ken het, is nie geldig nie.”

“Haai! Wie’s jy?” vra Lize en maak haar stemtoon hoër. “Ek is Minka.”

Net ’n sekonde sien sy twyfel in Ethan se oë. Maar voor sy kan bly word, skud hy sy kop.

“Jý is Lize. Jý was by die veiling. En jy skuld my vier en twintigduisend rand. Dis wat Gaffie gekos het.”

“Ek weet nie waarvan jy praat nie, meneer. Lize, wat gaan hier aan?”

Minka staan asof versteen. Sy is so wit soos ’n laken.

“Ek … ek sal weer saam met jou gaan, Ethan. Ek het gisteraand baie geniet,” stotter sy.

Dit lyk asof Ethan Minka glad nie gehoor het nie. Hy kyk Lize kwaai aan.

“Los jou bog, Lize! Ek het gistermiddag van die begin af gedink daar is fout. Jy was by die veiling, nie jou suster nie,” sê Ethan en die kneukels aan sy vingers word wit. “So óf jy betaal my die volle bedrag vir Gaffie óf jy kom saam met my op die beloofde afspraak. ’n Belofte is ’n belofte en jy het dit verbreek. Jý het belowe om saam met my uit te gaan, nie jou suster nie.”

Lize loer oor Ethan se regterskouer na Shaun wat reg by die Land Rover staan en wéér alles kan hoor. Shaun het die slegte gewoonte om al haar en Ethan se gesprekke af te luister. Kan hy nie eenkant toe staan nie? Maar op sy gesig lees sy iets soos … bewondering. Hy kyk na haar asof hy haar vir die eerste keer raaksien.

Lize skeur haar oë van hom af weg. Daar is nou belangriker sake wat haar aandag verg.

Sy kyk oor Ethan se linkerskouer en sien Minka se gesig. Die teleurstelling wat sy daarop lees, is onbeskryflik.

Minka het binne een aand hopeloos verlief ge­raak op Ethan. Nou wil hy haar, Lize, uitneem. Asof hy die aand saam met Minka glad nie geniet het nie. Die arme Minka moet seker op die randjie van ’n groot ineenstorting wees, dink Lize benoud.

Die lae, gemene buffel! Hy hét mos ’n afspraak gehad met haar ewebeeld. Waarom moet hy nou die meisie van die veiling uitneem? Genugtig! Hulle het drie keer gebie. Wat is nou so oulik of sexy daaraan dat hy háár spesifiek moet uitneem?

“Toe, wat sê jy?” dring Ethan aan op ’n antwoord.

Lize kyk weer na Shaun. Hy haal sy skouers op asof hy haar gedagtes kan lees.

“Ek is nie ’n jetsetter soos Minka nie. Ek het gedink jy sou die aand meer saam met haar ge­niet,” gee Lize dan bes. Sy weet wanneer sy verloor het. “Ek sal saam met jou op ’n date gaan, maar ons vlieg nêrens heen nie en ek slaap in my pa se huis. Laai Gaffie maar af.”

Die opportunis, dink Lize. Hy het gesien hier is ’n kans om twee oulike dates vir sy geld te kry en hy gaan dit beslis gebruik. Maar watter man sou nie? Dis seker hoekom hy ’n goeie sakeman is. Hy het se­ker al menige mens se arm gedraai om sy sin te kry.

’n Skalkse glimlaggie sprei om Ethan se lippe. “Gaan trek jou nóú aan en kom saam met my. Jy gaan nie wéér plekke met jou suster ruil nie.” Hy draai om en kyk na ’n beteuterde Minka. “Bly hier by my dat ek jou kan sien,” gelas hy.

Lize sien hoe Shaun Ethan fronsend aankyk. Dit lyk ook asof hy op sy tande kners. Hy wil dalk hier­die kapokhaantjie gryp en hom op sy plek sit. En dit mag nie gebeur nie. Die vyfduisend rand verskil tussen vier en twintigduisend en negentiendui­send is baie. Shaun moenie nou iets manhaf­tigs aanvang en sý sit met die rekening nie.

“Goed, laat ek net gou die Land Rover bêre. Minka, bly jy net hier,” sê sy vinnig.

Lize ry na die groot afdak waaronder al die motors geparkeer word. Haar en Minka se motortjies staan ook daar. Sy trek die Land Rover op sy plek in en klim uit.

’n Uitasem Hektor kom hom by haar aansluit.

“Waar was jy?” blaf sy woedend.

“Die Jeep se voorwiele het in ’n sloot beland. Niks ernstigs nie, maar hy wil nie self uitry nie,” verdui­delik Hektor. “Ek en ’n paar helpers sal hom moet uit­sleep. Het Ethan jou en Minka nou saam gesien?”

Lize rol haar oë in ’n moedelose gebaar. “Ja, en nou moet ek sommer nóú al saam met hom gaan op ons beloofde date. Ek moet gaan stort en aantrek. Hy wag vir my.”

“Ek is jammer, Lize. Wat nou van Gaffie?” vra Hektor berouvol.

“Hy bly gelukkig hier. Mits ék op die date gaan en nie Minka nie. Gaan help om Gaffie af te laai, asseblief, terwyl hy nog die ander kan ruik. Netnou raak die dierbare Ethan se blou pak vuil.” Lize kan nie help om geïrriteerd te voel nie.

“Ethan sal moet kan toor, anders gaan jy beslis nie die aand saam met hom geniet nie,” sê Hektor en glimlag versigtig.

Waar Lize nog by die motors staan, kom Ethan haar tegemoetgestap. Daar is ’n selfvoldane uitdrukking op sy gesig en Lize voel lus om dit vinnig weg te vee. Maar vyfduisend rand is ’n klomp geld. Sy moet haar inhou.

Hektor groet en stap haastig weg na die vragmotor waar Shaun hom inwag. Vir Lize lyk dit asof hulle mekaar vir die eerste keer ontmoet.

“Dan gaan ons Pub en Klub toe?” vra Ethan. Sy kuif hang amper oor sy oog.

“Seker maar,” sê sy bot. “Ek ken nie die plekke hier rond nie. Ek gaan eers jou tjek kry. Ons het mos afgespreek ek betaal jou sodra jy Gaffie bring. Wag hier.”

“Julle is nie ’n drieling nie, is julle?” vra Ethan skepties.

Sy gee hom ’n vuil kyk.

Ek wens ons was, dink Lize wrewelig en stap na die huis sonder om hom te antwoord. Sy gaan haal die blanko tjek wat haar pa haar die vorige dag saamgegee het, kry ’n pen en stap weer die huis uit. Dadelik sluit Ethan by haar aan. Saam stap hulle na die vragmotor en die sleepwa waarop Gaffie nou staan en rondtrap.

“Hektor, Shaun, ek wil hê julle moet my getuies wees,” sê Lize. “Ek gaan nou negentienduisend rand op hierdie tjek skryf en vanaand saam met Ethan uitgaan. Dis betaling vir Gaffie. Ethan mag my daarna nooit weer op enige manier afdreig nie.”

Lize kyk beurtelings van Hektor na Shaun en na Ethan. Almal knik instemmend.

Sy skryf die tjek uit en oorhandig dit aan Ethan. “Kom, laat ons net eers vir Gaffie van die wa af kry,” sê sy dan.

Terwyl hulle in Ethan se luuksemotor ry en na ’n CD luister, kan Lize sweer die motor bestuur homself. Die grondpad op pad na die teerpad na Hoedspruit is ’n sinkplaatpad, maar in hierdie motor voel of hoor mens niks. Die CD spring ook nie. Die veerstelsel van hierdie motor wat ’n huis se prys kos, moet besonder goed wees.

Ethan is buitengewoon vriendelik. Hy vra haar uit oor haar werk en wat sy studeer het en so ook oor Minka s’n om seker te maak wie wat doen. Noudat hy weet hulle is ’n identiese tweeling, wil hy sy feite reg hê, sê hy.

Lize besluit om haar wreweligheid te laat staan en normaal teenoor hom op te tree, want sy moet noodwendig nou ’n paar uur saam met hom deurbring. Sy kan netsowel die beste van die aand maak en probeer om dit te geniet.

Hoedspruit is redelik stil. Lize weet die meeste winkels is net soggens op ’n Saterdag oop en sy wonder wat sy en Ethan die hele tyd in mekaar se geselskap gaan doen. Daarom is sy half bly toe Ethan besluit om eers vliegveld toe te ry.

By die vliegveld aangekom, wys hy vir Lize sy ligte vliegtuigie wat eenkant staan. Met dié vliegtuigie vlieg hy na en van Nelspruit vir besigheid of plesier en by elke plek waar hy baie aandoen, het hy ’n motor wat hy laat stoor.

Stinkryk én wintie, besluit Lize. Om haar dit alles sommerso in een asem te vertel! Dink hy dit gaan maak dat sy meer van hom hou?

“Is jy seker ons kan nie Nelspruit toe vlieg nie?” vra Ethan dan. “Dis nog vroeg en daar is soveel meer om te doen.”

“Ek is seker, dankie. Buitendien kan ons by die pub-plek seker net so lekker kuier. Ons gaan eet en drink ietsie en … wat meer kan ’n mens nou doen,” sê Lize so onentoesiasties as wat sy maar kan. Sy wil Ethan nie aanmoedig nie. As hy wil, is hy Minka s’n. Sy gaan nie in haar suster se slaai krap nie en sy wíl ook nie.

“Op Nelspruit is daar ’n verskeidenheid restaurante om van te kies. Daar is flieks … Ons kan in my huis …”

“Dankie, maar solank ek kos kry, gee ek nie om waar ek dit vandaan kry nie,” sê Lize vinnig en sien hoe Ethan se een wenkbrou lig. “En ek is baie honger. Ek het nie kans gehad om middagete veel te eet nie. Sal ons maar Pub en Klub toe gaan? Dis seker nie ver nie.”

“Goed. Ons kan nou al gaan as jy so honger is. Ek wou jou eintlik op ’n ordéntlike ete getrakteer het,” willig Ethan in.

Ethan laat haar weer in die motor klim en dan ry hulle na Hoedspruit se hoofstraat. Hulle parkeer op ’n groterige parkeerterrein en stap ’n soort winkelkompleks binne. Dis bitter klein in vergelyking met Sandton se reusewinkelkomplekse.

Pub en Klub staan in groot geel en rooi neonligte bokant ’n dubbele houtdeur in sierskrif geskryf. Ethan laat Lize voor hom ingaan en sy weet dadelik hoekom hy nie eintlik hier wou gekuier het nie.

Die plek is reeds redelik vol en niemand het ’n pak klere aan met mansjetknope aan sy moue soos Ethan nie. Die mense gesels en lag vrolik en almal is geklee in ontspanningsdrag. Dié is ’n kuierplek, nie ’n formele, stywe plek waar jy al jou etiketreëls moet ken nie. Die plek is absoluut anti-Ethan – wat haar laat wonder of hy ooit jeans en ’n T-hemp besit.

Ethan beduie haar na ’n tafeltjie in die middel van die plek wat redelik naby ’n kleinerige houtvloer is. Die houtvloer grens aan ’n klein verhogie waar dit lyk asof ’n platejoggie enige oomblik gaan kom stelling inneem en musiek van ’n rekenaar en CD’s gaan speel. Die houtvloer sal dan seker die dansvloer wees.

Hulle het skaars gesit of ’n kelner kom vra wat hulle wil drink.

Ethan bestel ’n bottel vonkelwyn, sonder om haar te vra wat sy wil hê.

Lize vervies haar heimlik. Ethan is ’n baasspe­lerige vent wat wil oorneem en dinge op sý manier doen, asof hy dink sy is nie by magte om vir haarself te besluit nie.

Geïrriteerd vou sy haar arms en kyk sommer in die plek rond …

Vas in die oë van Shaun.

Shaun? Wat maak hy hier? wonder sy. Dan ont­hou sy dat hy haar en Ethan se gesprek gehoor het toe hulle oor vanaand se afspraak besluit het. Álmal het gehoor. Het Shaun toe besluit om te kom kyk hoe hulle afspraak verloop? Beteken dit hy hou ook van haar soos sy van hom hou? Waarom doen hy dan nie iets nie!

Ethan klink sy glas teen hare en vestig haar aandag weer op hom.

Nadat Lize die eerste slukkie vonkelwyn geproe het, besluit sy dat Ethan die regte besluit geneem het om dit vir hulle al twee te bestel. Dis ’n heerlike wyn waaraan sy heelaand sal kan sit en teug.

“En toe? Hoe smaak die wyn?” wil Ethan weet.

“Heerlik, dankie,” moet sy teen haar sin erken.

“Ek weet. Ek ken my wyn,” sê Ethan selfvol­daan.

Berge val op my! wil Lize gefrustreerd uitroep. Sy dink vinnig aan die vyfduisend rand wat hierdie aand haar en haar pa spaar en glimlag liefies.

“Wat doen jy op Nelspruit vir ’n lewe?” vra sy, nie omdat sy graag wil weet nie, maar om die aand vinniger om te kry. Sy is seker Ethan hou daarvan om oor homself te gesels. As hy eers begin het, sal hy dalk nie ophou nie en dan kan die aand tot ’n einde kom sonder dat sy nodig gehad het om veel te sê.

“Ek is ’n motorhandelaar, ’n makelaar, ’n wild­plaaseienaar, ’n …”

Lize hou op luister. Haar oë dwaal opnuut na die tafel waar Shaun sit. Hulle kyk mekaar weer in die oë en hy knipoog glimlaggend vir haar.

Dadelik kyk sy weg.

“… ek is ’n Jack of all trades, master of all,” sluit Ethan selfvoldaan af, met die klem op “all”.

Ai, ai! Ek hoop nie jy word eendag my swaer nie, dink Lize en glimlag breed vir Ethan. Hy sal die oorsaak wees dat sy sooibrand kry ná elke heerlike familie-Kersete. Sy kan Minka nie verstaan nie. Wat sien sy in die man behalwe dollartekens?

“Kan ons bestel, asseblief? Ek is dood van die honger,” vra sy.

“Natuurlik!” antwoord Ethan en wink dadelik ’n kelner nader.

Lize kyk na die kelner wat nader gekom het en merk dat Shaun nou skielik by die tafel langs hulle s’n sit. Vir ’n wyle wonder sy daaroor. Wil hy al weer afluister? Hy is óf ’n gebore luistervink óf hy stel vreeslik in háár doen en late en gesprekke belang. Maar wat makeer hom? Hoekom vra hy haar nie uit en voer sy eie gesprek met haar nie?

Dan besef sy: Ethan het Shaun nog elke keer voorgespring. As hy haar wou uitvra, het hy nog nie die geleentheid daarvoor gehad nie. Sy kan sweer hy wou haar al daardie heel eerste dag by die veiling gevra het om koffie te gaan drink, maar Ethan het hom in die rede geval.

Lize kyk dadelik voor haar en bestel ’n mandjie vol aartappelwiggies, hoenderborsstukkies, mini­skaapworsies en gebraaide calamari-ringe. Dit behoort haar lank besig te hou en haar honger te stil.

Nadat Ethan vir hom dieselfde bestel het, gaan sy selfoon skril aan die lui en hy verskoon hom. Hy haal die foon uit sy baadjie se binnesak en stap na buite.

Skielik kom sit iemand langs Lize by haar tafel­tjie. Sy skrik half vir die lyf wat skielik hier langs haar op die stoel neersak.

Shaun kyk na haar met ’n skalkse glimlaggie om sy mondhoeke. Sy gesig is sentimeters van hare. Sy ruik sy naskeermiddel en deodorant en sy wonder met ’n vreemde opgewondenheid of hy haar weer sommerso gaan soen.

“Hallo, mooie meisie,” sê hy en raak speels aan haar wang.

Lize se hart sit dadelik op loop. Shaun is en bly die mooiste skepping wat sy nog gesien het. Hy het ’n sterk mond en ’n vierkantige ken. Daardie mond … Sy voel weer sy lippe net so rakelings teen hare … Was dit vanoggend? Dit voel soos ’n ewigheid gelede.

Sy merk dat hy intussen verklee het. Hy het nou ’n netjiese wit langmouhemp en swart jeans aan. Hy lyk so aantreklik in die wit hemp teen sy bruingebrande vel.

“Hoe hou jy van jou date?” vra hy spottenderwys.

“Dit het niks met jou uit te waai nie,” antwoord sy byna kortasem. Hoe kan hy haar nog vra! Kan hy nie sien wat in haar hart aangaan nie? Dit voel dan vir haar asof al die mense in hierdie klub op hierdie oomblik kan sien hoe sy oor hom voel. Dat hy haar binnegoed omkeer en vlinders in haar maag sit.

“Dis jammer jy moet saam met só ’n ou hier wees. Dié plek is vir vrolike loslitmense bedoel,” sê hy.

“En jy is so ’n vrolike loslitmens?” wil sy weet. “Waarom is jy dan alleen hier?”

“Ek het nie ’n meisie nie … nog nie,” antwoord hy doodluiters. “A! Daar kom jou Ethan.”

“Hy’s nie mý Ethan nie. Hy is my vyfduisend rand,” laat sy hom mooi verstaan.

Shaun lag vrolik en draai van haar af weg. Dan staan hy op en stap dieper die klub binne. Hy het skaars opgestaan of ’n ander paartjie kom by sy tafeltjie sit. Lize wil hulle eers keer, maar besluit dan om dit nie te doen nie.

Ethan kom weer oorkant haar sy plek inneem.

“Ek sien die man wat gehelp het met die kameelperd is ook vanaand hier. Het hy gehoor ons kom hierheen?” vra hy en frons.

“Seker. Ons het nie juis vir mekaar gefluister nie. Maar hoeveel kuierplekke is hier op Hoedspruit? Seker nie veel om uit te kies nie,” antwoord sy.

“Wat is sy naam nou weer?” wil Ethan weet.

“Shaun.”

“Shaun wie?” wil hy weet.

“Ek het nie ’n benul nie. Hy’t homself net as Shaun voorgestel,” sê Lize. “Ek het hom gister vir die eerste keer by die veiling gesien.”

“Het hy gebie?” vra Ethan.

“Ja. Hy het blykbaar rooibokke gekoop,” antwoord Lize.

“O. Dan het hy ook seker ’n wildplaas hier ie­wers,” besluit Ethan.

“Ek weet nie. Miskien het hy ’n slaghuis,” antwoord sy sommer net om iets te sê.

Ethan lag saggies. “Jy is baie vreemd, Lize. Maar ek hou daarvan. So afsydig. Jy gaan maak dat ek wérk vir ’n klein bietjie vriendelikheid.”

Ag, asseblief! Vergeet van my en bepaal jou by Minka, dink Lize. Of nee, vergeet van Minka ook. Daar is tog sekerlik mooi meisies op Nelspruit wat in ’n skatryk man belang stel.

“Maar jy wonder seker hoekom ek graag ’n date met jou wou hê,” gaan hy voort.

Lize knik.

“Jy is vir my baie mooi en ek neem aan jy is intelligent ook, anders sou jy nie op ’n veiling gebie het nie. Dis mos maar ’n mansding. Ek het daar by die veiling gesien jy het nie ’n ring aan jou vinger nie en het sommer op die ingewing van die oom­blik besluit om jou die harnas in te jaag om jou aandag op my te vestig en gehoop jy is vry om wel saam met my op ’n date te gaan. Anders sou ek Gaffie maar net vir ’n baie hoë prys aangeskaf het. Dit het toe gewerk.”

Daar is ’n beweging op die verhogie en ’n jong DJ met sulke oulike gejelde hare skuif agter die platejoggietoestel in.

“Testing. Testing,” sê hy kliphard oor die luidsprekers en Lize weet dadelik waarheen die aand gaan lei. Die musiek gaan so vrolik en hard wees dat sy en Ethan noodwendig die res van die aand in mekaar se arms op die dansvloer gaan deurbring, want ’n sinvolle gesprek oor die breedte van hierdie klein tafeltjie gaan van nou af onmoontlik wees.

Gelukkig word twee plat mandjies, uitgevoer met ’n paar dik papierservette, met hulle kos daar­in voor hulle neergesit. ’n Houer met bakkies tama­tiesous en mosterd, sout en peper en ’n paar dunner papierservette word ook op die tafeltjie tussen hulle neergesit. Daar is geen mes en geen vurk nie. Hier word klaarblyklik met die hand geëet.

“’n Goudmyn, hierdie plek,” merk Ethan op.

Lize kyk om haar rond. Die plek is nou stamp­vol.

“Die eienaar sit nie opgeskeep met baie skottelgoed nie. Ook nie breekware nie, buiten glase. Nou nie dat ék daarvan hou om met die hand te eet nie, maar dit lyk nie asof die ander mense veel gepla is nie. Dis soos ’n cocktail party sonder bord­jies.”

Die musiek begin speel en wonder bo wonder is dit nie vir Lize oorverdowend nie. Dis net hard genoeg dat dit waardeer kan word en die dansers dit kan geniet.

“Sal ons gaan dans?” vra Ethan.

“Wag eers. Ek moet eers eet,” antwoord Lize amper onbeskof. Die kos ruik so heerlik.

“Natuurlik. Terwyl die kos warm is.”

Terwyl Lize stadig eet en haar kos geniet, speel die een mooi liedjie na die ander. Haar voete jeuk. Op universiteit en selfs noudat sy werk, gaan sy nog gereeld saam met haar vriende goeie klubs besoek en dans hulle tot lank ná middernag.

As sy nou saam met Shaun hier was, sou sy haar hongerpyne lankal vergeet het.

Sy kyk in die klub rond. Daar ver anderkant by die kroeg staan of sit hy. Sy kan nie uitmaak of hy dalk op ’n hoë kroegstoeltjie sit nie. Daar is tafeltjies met mense tussen haar en die kroeg. Sy sien net sy kop en skouers.

Asof hy haar oë op sy rug voel brand, draai hy om en kyk oor die mense na haar.

Lize kyk vinnig weg. Dit moenie lyk asof sy vir hom ogies maak nie. Dis veronderstel om sý werk te wees.

“Kan ons nou gaan dans?” vra Ethan baie beleef. “Bêre ’n paar stukkies kos. Dis lekker om heelaand te peusel. Gooi jou servet net so oor die mandjie, dan sal die kelner dit nie wegneem nie.”

“Oukei,” stem sy in. Langer kan sy dit nie uitstel nie. Sy sal noodwendig met Ethan moet dans.

Sy vee haar vingers aan ’n servet af. Die kos is nie baie vetterig nie. Dis eintlik meer die souse wat ’n probleem kan wees. Sy gooi ’n ongebruikte servet oor haar mandjie.

Ethan trek die stoel vir haar uit en vat haar hand. Dan trek hy haar agter hom aan na die dansvloer waarop daar al heelwat paartjies is.

Hy dans soos ’n droom en Lize geniet dit meer as wat sy wil erken. Sy kom ook agter sy loer nie meer skelmpies om te sien waar Shaun hom bevind nie. Ethan neem al haar aandag in beslag, want hulle draai en swaai op maat van die vrolike musiek.

Dan bring Ethan sy kop vorentoe om haar te soen.

Die prentjie van Minka met sterre in haar oë wat al in die rondte draai in haar pa se kombuis, flits voor haar verby.

Sy keer Ethan se soen met haar een hand. In die proses skuif sy per ongeluk die stuk hare wat verby sy oog hang, van sy gesig af weg.

Sy voel gefrommelde vel onder die punte van haar vingers …

Onmiddellik kom Lize tot stilstand. Sy staar na Ethan. Verskrik rek haar oë en haar gesig vertrek van afgryse.

Die aakligste rooi verhewe litteken strek van sy voorkop se haarlyn tot bokant sy oor.

Met ’n vinnige handbeweging laat Ethan weer die haarsliert oor die litteken hang.

“Jy vat nie aan my hare nie!” sê hy bars.

“Ekskuus,” sê Lize vinnig. Sy voel sommer lam in die knieë van skrik. “Miskien moet ons gaan sit.”

Ethan knik stroef en lei Lize terug na hulle tafel­tjie.

Sy vermy oogkontak met hom. Sy weet nie of sy hom na die litteken moet uitvra nie. Moet sy wag dat hy haar vertel, of wat? As hy soveel geld het soos Shaun haar vertel het, waarom laat hy nie die litteken met plastiese chirurgie verwyder nie? Waarom ’n stuk haarsliert daaroor laat hang? Wind kan die hare opwaai; as hy hare gewas of net geswem het, gaan die merk tog sigbaar wees.

Sy begin weer van die kos in haar mandjie eet, maar kom agter sy het haar eetlus verloor.

Sy wonder of sy mag vra dat hy haar huis toe moet neem. Dis nog nie eens tienuur nie, maar sy weet die aand is nou bederf. Vir háár altans.

Miskien is dit beter so. Minka het hom eerste leer ken en is verlief op hom. Sy wil nie Minka se kans by hom verongeluk nie. Hy mag haar, Lize, nie soen nie.

“Sal jy my huis toe vat, asseblief?” vra Lize dan versigtig. “Ek weet hierdie afspraak kos jou vyfdui­send rand, maar ons het dit nou klaar geniet. Die res van die aand sal nie dieselfde wees nie.”

“Miskien nie. Trek aan jou baadjie dat ons ry,” sê hy stug.

Die terugrit na Oudag is die ongemaklikste veertig minute wat Lize nog beleef het. Ethan praat nie ’n woord nie en sy weet nie wat om te sê nie. In die donker motor, met net die rooi en groen liggies op die paneelbord wat ’n effense gloed veroorsaak, lyk dit asof Ethan diep dink. Maar sy gedagtes is nie aangenaam nie, kan Lize sien, daarvoor is sy frons te diep en die lyne om sy mond te stroef.

Sy slaak byna ’n sug van verligting toe hulle voor haar pa se huis op Oudag stilhou. Sy sien dat daar nog ligte brand en weet sommer dat Minka vir haar sit en wag. Minka wil weet hoe die aand verloop het.

“Dankie, Ethan. Ek het lekker gedans en geëet. En dankie vir Gaffie. Hy het jare gelede aan my pa behoort. My pa wou hom bitter graag terughê. Veilig terugvlieg Nelspruit toe en lekker slaap,” bedank sy hom so vriendelik moontlik.

Lize klim uit die motor. In normale omstandighede sou sy die ou saam met wie sy uit was nou ’n ligte goeienagsoentjie op sy wang of mond gegee het, maar vanaand saam met Ethan is dit anders. Hy lyk nors en vies – asof dit háár skuld is dat hy ’n lelike litteken langs sy oog het.

Haastig stap sy na die voordeur en kan nie vinnig genoeg die deur oopsluit nie. Sy wil ingaan – weg van hom af.

Sy druk die deur agter haar toe en sluit dit vinnig. ’n Paar oomblikke leun sy met haar rug teen die deur. Fronsend luister sy na die motor wat weg­trek. Hoekom mag sy nie die litteken gesien het nie? wonder sy. Waarom het hy so heftig gerea­geer?

“En nou?” vra Minka skielik in die sitkamerdeur. “Is jy óók verlief op Ethan?”

Lize staar haar woordeloos aan. Dan kom sy in beweging en stap kombuis toe. Sy skakel die ketel aan. Sy het nou behoefte aan ’n koppie sterk koffie.

“Wat gaan aan?” vra Minka bekommerd. “Hoe was die aand?”

“Ek wil Ethan nooit weer sien nie,” sê Lize baie sag.

“Wat het gebeur?” wil Minka nog steeds bekommerd weet. “Het hy verkeerde dinge probeer?”

“Nee, nee, dis nie dit nie,” sê Lize en sak op een van die vier kombuisstoele neer. “Ons het baie lekker gedans … en geëet … Maar hy is nie my tipe nie. Sou hy jou weer uitvra, sê jy wil Pub en Klub toe gaan. Dis baie lekker daar. En Ethan is ’n uitstekende danser,” sê Lize sonder emosie.

“Nou wat het dan gebeur? Hoekom is julle so vroeg terug?” wil Minka weet.

“Het jy gisteraand gesien wat Ethan onder sy hare wegsteek? Die hare wat so langs sy oog afhang?” vra Lize dan. Nou kyk sy Minka reguit in die oë.

“Nee.” Minka frons.

“Moet nooit kyk nie. Dit het ons aand bederf,” lig Lize Minka in.

“Werklik?” vra Minka, glad nie oortuig nie.

“Ja.”

“Wat is onder sy hare?” wil Minka weet.

“Miskien moet ek jou nie sê nie. Dit sal jou net nuuskierig maak,” sê Lize.

“Dink jy ek is nie klaar nuuskierig nie?” hou Minka vol.

“Los dit, asseblief, Minka. As daar verder niks kom tussen jou en Ethan nie, sal ek jou in Johannesburg vertel, oukei?”

Minka byt op haar onderlip. “Oukei!” sê sy – glad nie gelukkig nie.

Die volgende dag lui die telefoon op Oudag onophoudelik. Lize en Minka los dat Tom antwoord en hy wil nie hê sy of Minka moet by wees wanneer hy met wie ook al praat nie. Hy sit teen ’n klomp kussings in sy bed en vra hulle mooi om sy kamer te verlaat en die deur agter hulle op knip te trek elke keer as hulle by hom is wanneer die telefoon lui.

Lise en Minka sit buite op die balkon in die winterson en ontspan. Van die bome het hulle blare afgegooi en die son wat deur die kaal takke filtreer, maak dit heel aangenaam om hier te sit.

Lize kyk oor die Olifantsrivier wat in hierdie stadium redelik leeg is en stadig vloei. Aan die ander kant van die rivier, agter die ry bome wat op die rivier se oewer staan, weet Lize is een of ander swart dorpie se landelike gebied. Die grond is rooi, dor en kaal – sonder natuurlike gras. Oorbeweiding is aan die orde van die dag soos daardie stofge­trapte aarde van getuig.

Lize sien ’n paar maer beeste op die leë rivierbedding staan en vreet aan groen gras wat teenaan die water en op groterige eilande groei. Van hierdie eilande, weet Lize, sal in die somermaande nog bo die water sigbaar wees wanneer die rivier se vlak styg as gevolg van somerreëns elders. ’n Opgeskote swart seun sit onder ’n boom en hou die beeste dop. Hy kyk gedurig om hom rond – dui­delik op sy hoede.

Lize weet daar is krokodille en seekoeie in die Olifantsrivier, maar gedurende die wintermaande is hulle volgens die plaaslike bevolking gewoonlik hoër op en laer af, waar die rivier dieper poele maak. Van hierdie mense, Sara is een van hulle, is werksaam op Koedoesnek. Hulle moet natuurlik deur die rivier kom elke keer dat hulle by hulle familie aan die ander kant gaan kuier, want daar is nie ’n brug in die nabyheid nie.

Op Oudag is die rivier vlak en vol groot klippe, maar Lize het al ’n vorige vakansie vanaf die bal­kon ’n krokodil op ’n sandbank sien lê, en ’n seekoei kom gereeld snags in die veld agter haar pa se tuin wei. Hulle onmiddellike omgewing is dus nie heeltemal so veilig soos dit vir Lize voel terwyl sy hier op die balkon sit en ontspan nie. Vandaar, seker, die swart seun se onrustigheid.

“Pa herstel vinnig,” onderbreek Minka die stilte. “Woensdag is ons al ’n week hier. Ek het my baas laat weet ek sal volgende Maandag terug wees op kantoor. Is dit reg met jou?”

“Dis reg met my,” sê Lize. “Ek sal bly tot pa weer heeltemal op die been is. Dit sal seker nog twee of drie weke wees. Hy stap darem al langer ente. Ek wonder net watse bellery is dit vandag.”

“Ons kan altyd inluister,” stel Minka voor.

“Nee, pa sal ons hoor. Dan gaan hy kwaad wees en ophou praat. Jy weet hoe maak die foon wanneer iemand inluister,” keer Lize.

Sy hoor ’n voertuig en staan op om oor die balkonreling na onder te kyk. Die huis is teen ’n helling gebou. Die voordeur is plat op die grond terwyl hierdie balkon op hoë pilare staan. Die huis is op een vlak gebou, spesiaal vir hulle pa se oudag. Hy wil nie sukkel met trappe nie.

“Dis Hektor,” sê Lize. “Lyk my hy het toe die Jeep uit die sloot gekry. Ek sal gaan hoor wat hy wil hê.”

Lize stap die huis binne en keer Hektor voor voordat hy by haar pa se kamer kan ingaan.

“Hallo, jy’s vroeg op my pa se spoor. Het hy jou laat kom?” vra sy.

“Ja, die oggend se wildbesigtiging is gedoen. Die gaste eet nou, daarom kon ek wegglip om te kom hoor wat jou pa op die hart het.”

“My pa se foon lui nog die hele oggend. Weet jy waaroor dit gaan?”

“Niks waaraan jy en Minka iets kan doen nie. Een van die dae gaan julle terug Johannesburg toe. Geniet julle vakansie hier by julle pa,” sê Hektor en daarmee gaan hy Tom se kamer binne. Lize hoor hoe hy seker maak die deur is op knip.

Lize wag buite die kamer. So maklik gaan sy nie moed opgee nie. Iets wat haar pa moontlik kan ontstel, gaan haar beslis aan. Sy moet weet wat aan die gang is.

Lize sien Sara uit een van die kamers kom. Sy kyk na Lize en kom nader.

“Ek het die beddens opgemaak en die skottelgoed gewas. Kan ek miskien maar loop? Julle is mos hier om na julle pa te kyk,” vra sy.

“Natuurlik, Sara. Dis Sondag. Jy sorg baie mooi vir my pa. Jy kan maar gaan.” Lize kyk Sara agterna terwyl sy wegstap. Dan kom sy vinnig in beweging.

“Sara!”

Die ouer vrou draai na haar toe om.

“Weet jy wat praat my pa so baie oor die telefoon?” vra Lize.

“Ek het gehoor hy praat van bokke wat weg is. Hy dink hulle is gesteel.”

“Gesteel? Hoe weet hy dit? My pa lê dan nou al dae in sy bed,” vra Lize.

“Die ander mense het hom gefoun. Hulle het hom vertel,” lig Sara haar in.

“Ek verstaan. Dankie, Sara. Jy kan maar gaan. Sien jou môre. O, Sara, hoe kom jy oor die rivier?” wil Lize weet.

“Vandag gaan ek stap deur die vlak water. As die rivier vol is, kom my kind my met die skuit haal,” antwoord Sara.

Lize dink aan Sara se woorde en frons. Daar is bokke gesteel. Is hulle nie maar net deur die jagters geskiet nie? wonder sy. Dis seker waarom haar pa Hektor laat kom het. Hy wil seker maak die syfers klop. Die hoeveelheid bokke wat geskiet is en die hoeveelheid wat weg is, moet klop.

Lize voel tevrede. Sy weet nou wat aangaan. Hektor hoef haar niks te vertel nie. En hy was reg, sy en Minka kan niks aan die saak doen nie.

Sy wil net wegstap toe haar pa se kamerdeur agter haar oopgaan.

“Lize, ek wou jou nog gevra het,” keer Hektor haar.

Sy gaan staan en kyk na hom.

“Hoe was jou afspraak toe met daai Ethan-ou?”

“’n Helse flop, dankie,” antwoord Lize.

Hektor lag. “Ek het so gedink. Jy was in ’n vreeslike bui. Hoor hier, jy en Minka kan vanaand saam kom braai by die gastehuis,” sê hy dan. “Gister het die nuwe gaste aangekom. Sondae is daar gewoonlik ’n spesiale braai sodat al die vreemdelinge mekaar beter kan leer ken. Daar gaan koedoenek, rooibokboude en vlakvarkribbetjies wees. Alles spesiaal gemarineer en ryp gemaak om baie sag te wees. Julle gaan julle vingers aflek.”

“Dit klink heerlik, maar iemand sal moet bly om by my pa te wees. Ek het Sara die dag vry gegee,” sê Lize.

“Gaan jy maar, Lize,” sê Minka agter haar. “Jy gaan pa nog weke lank oppas.”

“Dankie, Minka. Goed, Hektor. Ek sal met my eie kar kom, dan kan jy jou volle aandag aan die braai gee en ek kan huis toe kom wanneer ek wil.”

“Dis goed. Sien jou sewe-uur.”

Hektor draai om en stap by die huis uit. Lize staar hom agterna. Hektor is ’n wonderlike vriend om hier op Koedoesnek te hê. Hy sorg altyd vir ’n bietjie afleiding om haar en Minka se vakansies interessant te maak. En dan is hy ook onmisbaar vir haar pa.

Die rit van Oudag na Koedoesnek-gastehuis is oor ’n pikdonker grondpad. Daar is natuurlik nie straatligte nie, maar Hektor is darem net ’n oproep oor die burgerbandradio ver. Daar is nie altyd sel­foonontvangs in hierdie geweste nie. Lize is ’n klein bietjie bang om so in die donker te ry, maar langs haar op die voorste sitplek lê haar pa se kortloophaelgeweer – gelaai, met die veiligheidsknip aan. Dit bring ’n bietjie troos.

Haar pa ry gewoonlik met dié haelgeweer in die aand rond, al is Koedoesnek omhein met ’n veiligheidshek teenaan die teerpad wat Hoedspruit toe loop. Hierdie veiligheidshek word vier en twintig uur beman, nie net vir die veiligheid van die mense op die vier plase nie, maar ook vir die veiligheid van die wild. Wilddiewe is oral in die omgewing en vleis is hoog in aanvraag in die swart landelike gebied – soos dit nou weer die geval blyk te wees met die bokgetalle wat afgeneem het.

Lize hou voor Koedoesnek se gastehuis stil. Dis ’n groot klipgebou met ’n grasdak. Sy weet die kamers is van die luuksste wat ’n mens kan kry. Die vakansiegangers en jagters wat hier kom bly, kry gewoonlik vyfsterbehandeling.

Sy klim uit die Land Rover. Regs van die parkeerterrein is ’n groot lapa en hoë rookkolomme styg daarvandaan op. Die vure is aan die gang en te oordeel na die reuke wat haar begroet, is daar reeds ’n paar stukke vleis wat op ’n spit gebraai word. Haar mond begin sommer water.

Lize stap versigtig in die rigting van die lapa. Daar is nie veel ligte op die parkeerterrein nie en die plaveisel is hier en daar hobbelrig. Sy sien ’n klompie mense wat sit en staan in die ligkring van die vure en ’n vrolike gelag bereik haar ore.

Dan hoor sy ’n geknars van haastige voetstappe agter haar.

Sy swaai verskrik om.

“Naand. Is dit nou Lize of Minka?” herken sy dadelik Shaun se stem, want in die donker kan sy nie sien wie agter haar aangekom het nie.

“Lize,” sê sy en ’n opgewonde gevoel neem van haar besit. Shaun het net die vermoë om haar hart op loop te laat sit.

“Wonderlik! Dan is hier iemand wat ek ken.” Shaun val langs haar in.

“Wat maak jy hier op Koedoesnek?” wil Lize weet. “Jy is nie een van die jagters nie, is jy?”

“Nee, ek is hier op uitnodiging van oom Piet Naudé. Hy’t gesê ek moet kom saameet.”

“O, oom Piet! Een van die vier eienaars van Koedoesnek?”

“Ja,” antwoord Shaun. “Ek het nog net met hom oor die foon gepraat. Weet glad nie hoe hy lyk nie. Sal jy my aan hom voorstel wanneer jy hom sien, asseblief?”

“Ek sal …”

“Dankie. Is Ethan nie hier nie?” wil Shaun weet.

Lize kyk vinnig na hom en dan na die mense om die vure. “Nee. Hoekom sal Ethan nou hier wees?” vra sy en kry ’n naar gevoel op haar maag. Ethan is die laaste mens wat sy wil sien. Sy hoop nie hy is ook hier nie. Sy hoop nie Piet het hóm ook genooi nie … nie noudat Shaun hier is nie. Gaan sy nooit die geleentheid kry om met hom alleen te gesels nie? Veral noudat sy darem al weet dat hy nie ’n meisie het nie. Nog nie …

“Het hy nie saam met jou gekom nie?” vra Shaun en sy gesig lyk ernstig.

“Nee, hoekom, moes hy?” wil sy weet.

“Gisteraand het dit vir my gelyk asof julle na dese ’n paartjie gaan wees. Julle het dit lekker uitgekap op die dansvloer en vroeg geloop. Dit bete­ken gewoonlik net één ding – julle is nou saam,” sê Shaun en sy oë hou hare gevange.

“Dink jy ek en Ethan het vroeg geloop om … te gaan …” Lize weet nie hoe om haar verder uit te druk nie.

“Om te gaan …” begin Shaun haar sin voltooi.

“Wag-wag. Daar het niks tussen my en Ethan ge­beur nie,” keer sy vinnig. “Hy wou my soen, toe … Maar ek wou hom nie soen nie. Toe is hy vir my kwaad en toe loop ons vroeg. Dís wat gebeur het.”

In die ligskynsel wat die vure en die gekleurde ligte van die lapa oor hulle gooi, sien Lize hoe ’n ondeunde trek oor Shaun se gesig skuif.

“Wou jy nie die man toelaat om jou te soen nie? Maar vir mý soen jy oop en bloot daar by die winkels …” sê hy en sy stem klink tergend.

“Dit was anders,” is Lize dadelik op die verdedi­ging. Hy moet darem nou nie dink sy gaan sommer in sy skoot val nie. “Jy het my onverhoeds betrap.”

“En Ethan nie?”

“Wel, ons het gedans en toe … wil hy my soen en ek … wou nie gehad het hy moes my soen nie,” probeer sy verduidelik, maar sy weet dit help nie veel nie. Shaun bly haar aankyk met die tergende kyk in sy oë.

“Hoekom? Wat is een soen nou nadat julle so lekker gedans het?” hou Shaun aan uitvis.

“Ek hou nie van die man nie. Buitendien het Minka verlief geraak op hom. Ek wil nie hê hy moet van my hou nie.” Sy sê liewer niks van die hare en die litteken nie.

“O, so jy hou van my? Daarom het jy my toegelaat om jou te soen?” ’n Glimlag wil-wil om sy mondhoeke vorm.

Liewe aarde! dink Lize en voel hoe sy begin bloos. Kan die man nie nou ophou nie? Sy kan mos nie sommer net so erken dat sy van hom hou sonder dat hy nie iets van sy kant af wys nie. Dit werk mos nie so nie.

Shaun gaan staan en hou haar aan haar boarm vas sodat sy ook tot stilstand moet kom.

“Mag ek jou weer soen?” vra hy sag en kyk na haar lippe.

Lize frons. Dis ook nie hoe dit werk nie. Wil hy nou met haar gevoelens speel? Hulle moet mekaar tog eers beter leer ken.

“Nee!” antwoord sy beslis.

Shaun gooi sy kop agteroor en lag hard. Dan laat los hy haar arm en stap hulle die ligkring by die lapa binne.

“Hier’s ons,” sê Lize en kyk na al die vriendelike gesigte wat in haar en Shaun se rigting gedraai het. “Hallo, Hektor.”

Hektor sit die braaitang neer waarmee hy besig was om ’n groot stuk ribbetjie om te draai en kom dadelik tot voor Lize gestap.

“A! Ek’s bly jy’s hier.” Hy kyk vraend na Shaun. “Jy is nou weer?” vra hy.

“Shaun. My plaas grens aan Koedoesnek en ek wil graag ingelyf word as ek mag. Ek het met oom Piet Naudé gesels en hy het gesê ek moet vanaand hierheen kom en almal ontmoet. Ek weet nie of die ander eienaars sal belang stel in ’n vyfde plaas nie,” verduidelik Shaun. “Is jy ’n eienaar?”

“Gits, nee! Ek wens ek was. Ek is Koedoesnek se toergids. Maar kom saam. Almal is hier, behalwe Lize se pa,” antwoord Hektor.

Hulle stap tussen die sowat twintig mense in wat saamkoek om die vure en hoë gasverwar­mers. Party sit, ander staan. Lize ken die eienaars en hulle vroue, maar Hektor stel haar en Shaun sommer links en regs voor. Dan verskoon Hektor hom om weer aandag aan die braaiwerk te gee en laat Lize in Shaun se geselskap agter.

“Kan ek vir jou iets te drinke kry?” vra Shaun. “Of wil jy saamkom? Ek sien die kroegtoonbank is dáár.”

“Ek kom saam, dankie,” sê Lize dankbaar dat Shaun ook hier is. Ander kere was Minka of haar pa by en dan het dit nie saak gemaak dat Hektor aandag aan die braaiery moes gee nie. Vanaand sou dit maar bra vervelig gewees het as Shaun nie hier was nie. Daar is plaaswerkers wat omsien na die vure, maar Hektor verkies gewoonlik om self die braaiwerk te doen, want dan weet hy die eindproduk is perfek.

“Waar is Minka en jou pa?” vra Shaun terwyl hulle by die hoë houttoonbank gaan staan en elk­een ’n drankie by ’n kelner, geklee in ’n swart langbroek, wit hemp en ’n swart strikdassie, be­stel.

Lize lig Shaun in oor haar pa se operasie, dat hy nog besig is om te herstel en dat Minka besluit het om by hom te bly om hom op te pas.

“Maar dit gaan goed met my pa,” sluit sy haar vertelling af. “Hy word elke dag sterker en die pyn word minder. Minka sal volgende Sondag weer teruggaan Johannesburg toe en ek sal nog twee of drie weke bly. Ek werk gelukkig vir myself.”

Shaun kyk na haar en sy wenkbroue lig effens. “Dit wil sê jy kan hiér ook werk? Jy hoef nie noodgedwonge in Johannesburg te werk nie?”

“Ek is ’n grafiese ontwerper. My kliënte is in Gauteng, maar die meeste werk kan ek enige plek doen,” antwoord Lize.

“Wonderlik! Dan kan ek maar hopeloos verlief raak op jou. Ek het twee, drie weke om jou hart te wen,” sê Shaun met ’n vonkeling in sy oë.

’n Ligte blos sprei oor Lize se wange. Dit laat haar soos ’n verleë skoolmeisie voel. Sy kan egter nie haar ore glo nie. Dat hy dit nou sommerso sê. So asof hy weet sy sal toestemming gee dat hy maar kan probeer. Dan ís haar gevoelens vir hom ooglopend soos sy vermoed het dit is.

“Liewe aarde! Dit klink asof ek op ’n veiling te koop is,” sê sy dan om haar verleentheid te verberg. “Het ek geen sê in hierdie saak nie?”

“Natuurlik het jy ’n sê. Jy het reeds gesê jy hou nie van Ethan nie. Hy is dus uitgeskakel. Nou kan ék jou met vrymoedigheid uitvra. Of … is Hektor ook ’n faktor? Is dit hoekom jy vanaand hier is? Het hy jou gevra?”

Shaun raak met sy wysvinger aan Lize se hand en streel liggies oor haar vingers. Sy trek nie haar hand weg nie, want sy geniet hierdie ligte maar tog intieme aanraking. Dis asof haar hele lyf se sensors skielik op haar hand gefokus is.

“Nee. Hektor is net die toergids van Koedoesnek. Hy bly maar in die goeie boekies van die eienaars en hulle gesinne,” sê Lize gemaak ongeërg, maar eintlik klop haar hart dof teen haar slape van opgewondenheid. Hierdie groenoogman maak haar knieë lam.

Iemand maak agter Lize keelskoon. Sy draai om en kyk vas in Hektor se gesig. Hy lyk nie baie gelukkig nie en sy wonder wat hy alles van haar en Shaun se gesprek gehoor het. Hier in die Hoedspruitomgewing, lyk dit vir haar, maak mans dit hulle besigheid om ander mense se gesprekke af te luister.

“Die vleis is gereed, Lize. Kom saam dat ek vir jou van die lekkerste stukke gee,” sê Hektor en dit klink asof hy maak asof Shaun glad nie bestaan nie.

Lize weet dadelik Hektor voel te na gekom. Dit het seker vir hom geklink asof sy neersien op hom en sy beroep. Maar dit was nie haar bedoeling nie. Hektor is onmisbaar op Koedoesnek. Sonder hom kan sy haar Koedoesnek nie indink nie. Maar sy het nog nooit aan hom gedink as ’n man wat moontlike gevoelens vir haar het nie. Hy het nog nooit vir haar rede gegee om so te dink nie.

Sy sal hierdie situasie moet red.

“Kom saam, Shaun. As mens vriende is met die kok, is jou kop deur,” sê sy so lighartig moontlik. Sy klop Hektor liggies op die skouer.

Drankies in die hand stap Lize en Shaun saam met Hektor na waar nog ’n paar vure vir atmosfeer en hitte brand. Daar kry hulle elkeen messegoed en ’n bord en skep Hektor vir hulle elkeen ’n stukkie van al die verskillende soorte vleis in. Hulle kry slaai en brood en gaan dan by een van die ses tafels sit wat spesiaal vir die gaste gedek is.

Vir Lize lyk dit asof Hektor se gemoed effens gelig het. Sy neem haar voor om vir Shaun te vertel watter uitstekende toergids Hektor is. Sy sal hom ’n bietjie aanprys.

“Aan watter kant van Koedoesnek grens jou plaas?” vra Hektor dan vir Shaun en Lize moet eers met haar gesprek wag.

Lize eet in stilte. Die vleis is so smaaklik en sag dat sy nie kan ophou eet om ’n woord te sê nie. Daarom luister sy maar na die mans.

“Die ooste. Nader aan Hoedspruit. Rooikrans is my plaas se naam.”

“O, ek weet. Rooikrans het aan ou oom Greyling behoort. Ná sy dood het Rooikrans ’n jaar of wat net gelê …” sê Hektor.

“Ja, hy is my oorlede oupa. Ek het die plaas geërf.”

“Jy’s gelukkig!” sê Hektor en hy lyk vir Lize weer te na gekom. Asof die lewe hom nie regverdig behandel nie. “Oom Greyling het met mango’s geboer, as ek reg onthou.”

“Ja. Mango’s is intensiewe boerdery. Daar is peste en siektes en vrugtevlieë én hulle moet gereeld water kry. Ek is nie regtig ’n boer-boer nie. Daarom het ek oorgeskakel na wild. Hulle stap rond en vreet self. Jy sien, ek is eintlik ’n siviele ingenieur. As jy weet van mense wat damme of paaie gebou wil hê, bel my,” verduidelik Shaun so ’n bietjie tong in die kies. “Nou moet ek klaar eet dat ek met die drie eienaars kan gesels oor ’n samesmelting. As Rooikrans deel kan word van Koedoesnek, sal daar meer plek wees vir die wild om rond te loop.”

Lize hou Shaun dop terwyl hy vinnig klaar eet. Daar is so baie dinge wat sy van hom wil weet, maar sy besef dat dit vir hom belangrik is om met die eienaars van Koedoesnek te gesels. Dis in elk geval die rede waarom hy vanaand hier is. Sy hoop maar hy bly by sy besluit om “hopeloos verlief” op haar te raak, dan sal sy genoeg tyd hê om meer omtrent hom te wete te kom.

Ná ’n paar minute verskoon Shaun hom. Hy knipoog vinnig vir haar en stap dan met sy plastiekstoel in die hand na ’n ander tafel waar Hektor hom vroeër gewys het Piet Naudé en sy vrou sit.

Hektor kyk Lize skuinsweg aan. “Waar het jy Shaun Greyling ontmoet?” vra hy.

“By die veiling. Hy het ook op Gaffie gebie, maar het opgehou toe hy sien ek stel ook belang om Gaf­fie te koop. Toe het Ethan Peyper verder gebie,” vertel Lize.

“Jy hou van hom, nè?” vra Hektor en Lize kyk hom verras aan. Dadelik voeg hy by: “Meer as van Ethan Peyper.”

“Shaun is ouliker, want hy is nie so vol van homself soos Ethan nie.” Sy besluit om die onderwerp te verander. Sy voel ongemaklik om haar hartsake met Hektor te bespreek. Sy ken hom nie só goed nie. “Sara sê daar is bokke weg. Hoe weet julle dit?” vra sy dan.

Hektor frons. “Ag, kon sy nie maar stilgebly het nie? Ek en jou pa wou nie gehad het julle moet weet nie. Jy en Minka moet net julle tydjie hier geniet. Óns sal ’n plan maak met die wilddiewe,” ant­woord Hektor.

“Maar hoe weet julle daar is bokke weg?” wil Lize nog steeds weet.

“Hier anderkant bly ’n ou wat elke nou en dan met sy helikopter kom en dan tel hy ons wild. Dis minder as laas. Daar is nie so baie gejag nie en daar is geen teken van ’n roofdier nie. Ek dink die wilddiewe kom van oorkant die rivier. Die rivier is nou baie leeg. ’n Mens kan maklik deurstap en daar is nie oral langs die rivier draad gespan nie. Die plaaswerkers kan maklik by die rivier kom, dus kan die mense van oorkant die rivier ook hier­heen kom.”

“Kon die wild nie deur die rivier gestap het nie?” vra Lize.

“Daar is geen weiding anderkant nie. Mens kan daar van julle balkon af sien hoe kaal die grond is. Wild sal net deur ’n rivier gaan as hulle weet die gras is groener aan die ander kant. In hierdie geval is dit nie so nie,” verduidelik Hektor breedvoerig.

Lize en Hektor bespreek die saak verder en dan kom Shaun weer by hulle aansluit. Hy sit sy stoel by hulle tafel neer en kyk af na Lize.

“Die ander eienaars dink dis ’n goeie plan dat Rooikrans deel kan word van Koedoesnek. Ek moet nog net met jou pa gesels. Kan ons ry en gaan kyk of hy nog wakker is?” vra hy. “Dis nou halfnege.”

Lize kom orent. “Dankie vir ’n heerlike braai, Hektor. Sien jou weer,” sê sy.

Hektor staan ook op. “Dis ’n plesier. Sien julle. Ek is eintlik veronderstel om met die jagters te gesels.”

Lize draai om en stap saam met Shaun die donker in na waar hulle motors staan. Weg van die vure en die verwarmers slaan ’n koue windjie teen hulle vas.

“Koud?” vra hy.

“Nogal,” antwoord sy.

Shaun kom teenaan Lize stap en sit sy arm om haar skouers.

Sy kyk hom dankbaar aan. “Dankie.”

“Vir jou ’n bietjie hitte … en vir my ’n plesier,” sê hy met ’n lag in sy stem. “Die natuur weet waarvan ’n man hou.”

Lize voel Shaun se lyf teen hare druk en sy kry sommer onmiddellik warm. Sy geniet elke oom­blik van sy arm so om haar. Dit voel so reg – asof hulle twee legkaartstukkies is wat perfek pas.

“Jy sal moet voor ry, ek ken nie die pad van hier af nie,” sê Shaun toe hulle by die Land Rover tot stilstand kom.

Lize is dadelik spyt toe hy sy arm om haar skouers wegvat, want die koue wind swiep om haar lyf. Shaun flits ’n skerp ligstraal met sy selfoon sodat sy die voertuig se deur makliker kan oopsluit en wag totdat sy gemaklik agter die stuurwiel sit voordat hy die deur vir haar toemaak. Dan stap hy na sy bakkie.

Op Oudag aangekom, lig Minka Lize in dat Tom reeds slaap. Minka het ook reeds haar slaapklere en ’n kamerjas aan en verskoon haar onmiddellik toe sy vir Shaun sien.

“Ek is bevrees jy sal nie vanaand met my pa kan praat nie, Shaun. Jy sal weer ’n ander dag moet kom. Wil jy dalk koffie hê?” vra Lize en hoop Shaun aanvaar die aanbod. Dis nog vroeg en sy wil bitter graag ’n rukkie langer saam met hom kuier. As hy dolverlief op haar wil raak, kan hy vanaand reeds begin.

“Dit sal lekker wees, dankie.”

Lize se hart jubel.

Hulle stap die ruim kombuis binne en Shaun maak hom dadelik by die ontbyttafel tuis terwyl Lize die koffiewater aanskakel. Sy kom agter hy hou elke beweging van haar dop en dit maak haar effens selfbewus. Dat so ’n mooi man nou op ’n plekkie soos Hoedspruit moet wegkruip!

“Ek het die afgelope ses maande bestee om die huis op Rooikrans te moderniseer. My oupa het jare alleen daar gewoon en alles was al oud en outyds. Nou het ek ’n vrou nodig om te kom kyk wat nog kort. Sien jy kans om eendag te kom kyk? Jy weet, gordyne, vrolike goedjies vir die toilette, skulpies of eendjies vir die badkamers …”

Lize bars uit van die lag. “Asseblief tog nie eendjies nie! Ek sal beslis moet kom kyk wat by jou huis aangaan.”

“Deal! Ek sal jou bel, dan kom ek jou haal. Jy moet my net jou nommer gee.”

Lize is maar te gretig om selfoonnommers en plaaslynnommers uit te ruil. Toe sy die koffie klaar gemaak het, kom sy by Shaun by die tafel sit. Hulle gesels oor hulle studentedae en hulle lewe daarna. En terwyl hulle gesels, speel hy met haar vingers.

Dan raak dit tyd vir Shaun om huis toe te gaan. Hy kom orent en trek Lize aan haar hand regop.

“Nou, my liewe Lize,” sê hy sag, “wil ek jou wys hoe soen ek ’n meisie as ek haar nie onverhoeds betrap nie. Mag ek?”

“Jy mag maar,” sê sy skielik lighoofdig en laat toe dat hy haar styf teen hom aantrek.

Sy hande vou oor haar rug en sy lippe sluit oor hare. Lize maak haar oë toe en laat toe dat hy haar wys wat hy wil wys. Sy lippe is sag en soekend, asof hy iets by haar wil weet. Asof hy toestemming vra om verder te gaan as net hierdie soen.

Lize druk hom liggies van haar af weg. Genoeg is vir eers genoeg. Sy hou nie daarvan om die pap sommer dadelik in ’n verhouding te dik aan te maak nie.

“Jy’t jou punt gemaak. Voor ek kop verloor, moet jy jou ry kry,” sê sy en sien groen duiweltjies in sy oë dans.

“Dit sal tot my voordeel wees as jy kop verloor …”

“Ek weet, daarom moet jy ry.”

“Mag ek jou van nou af uitneem? Vir ’n ete, of ’n piekniek …” wil hy opgewonde weet. “Dan kom ek sommer ook met jou pa gesels. Is dit reg met jou?”

“Jy mag. Bel my môre oor ’n spesifieke tyd. Ek sal intussen met my pa gesels.”

Lize stap vooruit na die voordeur en trek Shaun aan sy hand agter haar aan. Sy voel ligvoets soos ’n bokkie met tien skoenlappers in haar binneste. Dat sy nou staan en verlief raak het op ’n man in die bos! Haar pa sal haar tien teen een van nou af meer gereeld hier op Oudag sien.

Voor Shaun in sy bakkie klim, vou hy Lize weer is sy arms toe. Sy was nog nooit so gelukkig in haar lewe nie. Hierdie man maak gevoelens in haar wakker wat sy vir altyd wil koester …

Maandagoggend terwyl Lize en Minka op die balkon gaan sit om tee te drink, sluit Tom by hulle aan. Hy voel so goed, sê hy, dat hy een van die dae saam met hulle veld toe wil ry en kyk hoe Gaffie aangepas het in sy ou tuiste nog voordat Minka weer terug Johannesburg toe moet gaan. En dan wil hy dorp toe gaan en vir hom ’n nuwe vrou soek vir sy nuwe hartare.

Lize lag heerlik vir dié grappie, want sy voel vandag ook ekstra lus vir die lewe. Sý het ’n nuwe, oulike man in háár hart.

Lize sien dat Minka nie dink dis snaaks nie, want sy kyk haar pa geskok aan.

Ná ’n halfuur kom Sara sê daar is ’n man by die voordeur wat met Lize wil praat. Lize is verbaas, want niemand op die balkon het ’n motor hoor aankom nie.

Sy kyk oor die reling en sien geen voertuig nie. Die man moes aan die agterkant van die huis stilgehou het, daarom dat hulle nie die voertuig gehoor het nie.

“Seker Shaun,” sê Lize en stap die huis binne. Hektor sou hom nie aangemeld het nie. Daarvoor is hy te bekend aan hierdie huishouding. Hy sou doodeenvoudig ingekom het.

In die sitkamer steek Lize vas. Ethan, met die stuk swart kuif langs sy oog, in ’n liggrys hemp by ’n grys strepiesbroek, glimlag skamerig vir haar. Hy lyk nie na sy ou, selfversekerde self nie.

“Hallo, Lize. Jammer ek kom so ongenooi, maar dis met ’n doel. As ek vooraf gebel het, sou jy my dalk nie wou sien nie,” sê hy haastig. “Of jy sou Minka in jou plek gestuur het.”

“O. Nou waarmee kan ek help?” vra Lize afsy­dig.

“Ek voel ontsettend sleg oor Saterdagaand. Ek kom verduidelik. Is daar iewers waar ons alleen kan praat?” vra Ethan en Lize kan sien dat die ding swaar op sy gemoed rus.

“Ons sal ’n ent moet gaan stap. Dis die enigste plek waar ons alleen kan wees. Sien jy kans?” wil sy weet.

Lize kyk na die blinkskoon skoene aan Ethan se voete. Die man is pynlik netjies, buiten sy kuif …

“Dit sal goed wees,” stem hy in.

Lize stap vooruit by die huis uit, oor die gepla­veide paadjies wat tussen bome, klippe en struike deur kronkel tot onder by die rivier. Daar is ’n paar afdraaipaadjies en Lize kies een wat na ’n oopte onder groot bome lei en nie na die rivier nie, waar sy, Minka en haar pa gewoonlik in die somermaande eet. Hier is ’n groot kliptafel met vierkantige klipstoeltjies wat vasgemessel is. Sy gaan op een van die stoeltjies sit en beduie vir Ethan om ook te sit.

Dis stil en rustig onder die groot bome, maar Lize sien dat Ethan nie op sy gemak is nie. Hy kyk gedurig rond – dan na die tafel, dan na die stoele.

Sy wag. Sy weet hy sal praat wanneer hy reg is.

“Ek het een ouer broer,” sê Ethan dan. “Ons verskil net tien maande. Toe ons klein was en op laerskool en ook op hoërskool, was hy my grootste vriend en held.”

Ethan vermy oogkontak met Lize en krap liggies aan die tafel se gladde sementblad.

“Hy het tien maande al my ouers se aandag gekry, maar nadat ek bygekom het, die nuwe baba, met koliek en allerhande siektes, het hy nie meer aandag gekry nie. My ouers het hulle toegespits op my en hy het net aandag van hulle gekry wanneer hy met my gespeel het. Daarom dat hy so baie met my gespeel het en ons sulke groot vriende geword het. Toe, eendag op ’n partytjie, ek was agttien en hy negentien, het die meisie waarvan hy baie gehou het, om mý begin draai.”

Ethan sluk swaar en Lize sit doodstil en luister. Sy kan aanvoel dat dit nie nou die tyd is om ’n opmerking te maak nie.

“My broer het skielik ’n sakmes, wat ek hom in ’n stadium as geskenk gegee het, uitgepluk en my gesig daarmee oopgekloof. Ek het haat in sy oë gesien terwyl hy dit gedoen het en besef die persoon wat ek die liefste op aarde gehad het, het mý die meeste gehaat.”

Ethan steek sy vingerpunte onder sy hare in en Lize neem aan hy streel nou oor die litteken langs sy oog.

“My ouers wou die wond laat verbind en met plastiese snykunde die litteken laat verwyder, maar ek wou nie. Ek wou vir die res van my lewe daaraan herinner word dat ek niemand kan vertrou nie, nie eens my beste vriend en die persoon naaste aan my nie. Dit het my hard en suksesvol gemaak. Ek klim oor mense om bo uit te kom. Ek vertrap mense wat nie met my kan tred hou nie, want ek voel niks vir hulle nie.”

Ethan klink hard en koud en Lize voel ’n koue rilling teen haar ruggraat afloop.

“My ouers is ’n jaar later dood en ek het nooit weer my broer gesien of van hom gehoor nie. Daar is geen kontak tussen ons nie.”

Ethan sluk en kyk nou vir die eerste keer na haar. “Nou ken jy my verhaal. Nou weet jy waarom hierdie litteken vir my heilig is. Waarom niemand daaraan mag raak nie. Dis my liefde vir my broer wat daarin vasgevang is.”

Lize kyk weg. Sy kan nie langer in die hartseer, seerkry en teleurstelling wat in Ethan se donker oë opgesluit is, vaskyk nie.

“Lize,” gaan hy voort, “daar is nog iets. Vrydag­aand het ek Minka se geselskap baie geniet. Ek het nie besef hoeveel tot ek nie eergisteraand saam met jou Pub en Klub toe gegaan het en die aand ’n flop geword het nie. Saterdagaand en gister heeldag kon ek nie ophou aan Minka dink nie. Ek het besef ek wil háár beter leer ken. Sy maak my vrolik. By haar vergeet ek van my broer en my obsessie om op ander mense te trap.”

Lize kyk weer na Ethan. Dit lyk asof hy elke woord bedoel. Selfs die hartseer in sy oë het gewyk.

“Ek dink saam met haar sal ek ’n beter mens word. Ek moes nooit op Gaffie gebie het nie. Ek het reeds tien kameelperde op my wildplaas. Dit was net deel van my simpel obsessie om altyd alles voor ander mense weg te raap. Of te koop. Ek wou indruk op jou en die ander maak. Gister het ek besef ek moet daarmee ophou. Ek het al baie vriende só verloor. Ek wil Minka nie verloor nie. En ek wil hê ek en jy moet vriende wees. Daar moenie haatdraendheid tussen ons wees wat my verhouding met Minka kan skade berokken nie. Daarom is Gaffie nou jou pa s’n en ons vergeet die res. Is dit oukei met jou?”

Lize glimlag verlig. Dat haar loskopsuster ’n man nou so kon omkeer! Sy moet haar beslis geluk­wens.

“Minka sal baie bly wees, Ethan. Sy is mal oor jou. Hou aan om aan jou verhouding met jouself te werk en maak haar gelukkig,” sê Lize. Sy bedoel elke woord, sy weet net nie hoe lank Minka met Ethan tevrede gaan wees nie.

“Is ek vergewe vir al my nonsens?” vra Ethan en ’n skewe glimlaggie pluk aan sy mondhoeke.

“Jy is. En ek neem aan ek is vergewe omdat ek Minka in my plek saam met jou gestuur het?” wil Lize weet.

“Baie beslis. Ek sal jou ewig dankbaar bly,” sê Ethan en hy klink soos ’n ander mens.

“Mooi! Kom drink saam met ons iets in die huis. Minka sal bly wees om jou te sien.”

Lize kan haar geluk nie glo dat sy nou uiteindelik van Ethan ontslae is nie. Minka was baie teleurgesteld toe Ethan besluit het om haar, Lize, ook uit te vra. Nou is die lug gesuiwer. Ethan sal tien teen een nou vir Minka van sy broer vertel en dan kan hulle begin om aan hulle verhouding te werk.

Lize en Minka sit op ’n plat klip op die hoë wal van die rivier in die middagson en bak. Hulle het eers seker gemaak dat daar nie ’n krokodil naby is nie voordat hulle besluit het om hier te kom sit en ontspan. Die geluid van die rivier wat nimmereindigend oor die rotse kabbel, het nog altyd ’n kalme­rende uitwerking op Lize gehad.

Ethan het die oggend saam met hulle tee gedrink, ’n rukkie alleen saam met Minka gekuier en gery.

“Die arme Ethan,” sê Minka. “Dat hy nou met ’n vreeslike litteken wil rondloop om hom dag en nag aan sy broer te herinner. Hy moes baie lief gewees het vir hom.”

“O, hy’t jou vertel. Dis goed. Ja, ek hoop Ethan en sy broer vind mekaar weer en praat dinge uit. Dis jammer hulle ouers lewe nie meer nie,” sê Lize en gooi ’n plat, ronde klippie rivierop. Die klippie spring vier keer oor die gladde water voordat dit sink. Lize se pa het hulle waterpas leer gooi toe sy en Minka kinders was.

Minka tel ’n plat klippie op en gooi dit ook. Hare spring net drie keer voordat dit sink.

“Ethan het my vertel dat julle dinge uitgepraat het,” sê Minka.

Lize sien dat haar suster gelukkig lyk en knik. “Ja. Hy is nou joune, Minka. Hy het die aand saam met jou geniet en dit saam met my verpes. Ons hoef nou nooit weer plekke te ruil nie.”

Minka begin vrolik lag en Lize lag saam.

“Hy kom my vanaand weer haal. Jy sal nie omgee om na pa te kyk nie?” vra Minka.

“Nee. Geniet dit,” sê Lize en kan nie help om te sug nie.

“En dit?” vra Minka.

“Dis oor Shaun. Ek wens hy wil ook wakker skrik. Waarom kan hy my nie bel en my uitvra nie? Of hou hy nie genoeg van my nie? Alles bly net altyd by praat. Gisteraand het hy gevra of hy my van nou af kan uitvra, maar nee! Hy vra nie. Of dink jy ek is te haastig? Is dit nie gewoonlik die man wat haastig is nie?”

“Hy weet jy kuier net hier, miskien is hy bang om te veel van jou te hou,” sê Minka.

“En wat van jou en Ethan? Julle gaan ook kilometers uitmekaar wees.”

“Ja, maar Ethan het ’n vliegtuig. Dit maak ’n verskil.”

“Oukei, vryf dit in,” sê Lize. “Maar Shaun het eintlik nie ’n verskoning nie. Hy was baie bly om te hoor ek gaan nog twee, drie weke hier wees. Nou gebruik hy nie eens die kans nie.”

Lize wonder wat hy met sy aande doen. Werk hy aan sy huis, of werk hy aan planne vir damme en paaie, of wat doen hy?

Sy sug weer, tel nog in spoelklippie op en skiet dit oor die water.

Lize en haar pa sit in die sitkamer en televisie kyk toe die voordeurklokkie lui. Hulle het reeds aandete geëet en Minka is saam met Ethan weg Pub en Klub toe. Dis Maandagaand en Ethan het besluit dat hy en Minka sommer op Hoedspruit moet kuier.

“Verwag jy iemand?” vra Tom.

“Nee, pa. Dis seker maar Hektor,” antwoord Lize en staan op.

Sy stap na die voordeur toe en maak dit oop.

Shaun se glimlaggende gesig kyk na haar deur die veiligheidshek. Sy kan haar oë nie glo nie. Het hy jou waarlik vir haar kom kuier?

“Naand, Lize,” groet hy.

Lize wonder hoe hy haar en Minka so uitmekaar ken. Raak hy nou soos haar pa wat nooit, ooit ’n fout maak nie? Al ruil sy en Minka klere gedurende die dag om, sal haar pa nog steeds weet wie’s wie.

“Mag ek ’n rukkie kuier? Jou pa is seker nog wakker.”

Lize se aanvanklike vreugde verdwyn soos mis voor die son. Dan is dít die rede vir sy besoek. Hy het vir haar pa kom kuier. Nie vir haar nie. Hy wil Tom se goedkeuring vra om sy plaas by Koedoesnek in te lyf.

“Kom in,” sê Lize effens stram en sluit die hek vir hom oop.

Shaun kom voor haar staan, buig sy kop en soen haar vol op haar lippe. Sy wou eers terugtree, maar het op die laaste sekonde besluit om hom ’n kans te gee. Om te kyk waarheen die aand lei.

Dan staan hy terug en glimlag ondeund.

“Ek sien Minka is saam met Ethan by Pub en Klub. Is sy weer veronderstel om jy te wees?” vra hy.

Lize lag. “Nee. Hy is saam met Minka uit. Ethan het besluit hy hou meer van Minka. En ons skuld vir Gaffie is vereffen. Hy wou eintlik nooit vir Gaffie gehad het nie,” vertel Lize.

“Dis presies hoe ek hom ken. Hy sal ’n ding koop sodra hy sien iemand wil dit bitter graag hê,” sê Shaun en wag dat Lize die deur agter hom moet toesluit.

“Ek dink Minka sal hom verander, mits sy lank genoeg met hom uitgaan. Maar wat het jy weer vanaand in die klub gaan maak?” vra Lize.

“Ek is ’n vrygesel en moet eet. Ek eet baie in die Pub en Klub.”

“Arme ding!” lewer Lize kommentaar. “Kom, my pa is in die sitkamer.”

Lize stap eerste die sitkamer binne. “Pa, hier is …” begin Lize sê.

“Shaun. Die nuwe eienaar van Rooikrans,” spring Shaun haar voor en steek sy hand na haar pa uit.

“Shaun? Maar is jy nie …” vra Tom dadelik en kom effens van die rusbank orent.

“Ek wil Rooikrans graag by Koedoesnek inlyf as al vier eienaars daarvoor te vinde is, oom Stapelberg. Ek het gisteraand reeds met die ander eie­naars gesels,” gee Shaun vinnig die rede vir sy besoek.

“O? Regtig?” Tom gee Shaun die hand. “Dit klink wonderlik,” sê hy en beduie Shaun moet sit. “Gaan maak vir ons koffie, asseblief, Lize, laat ek hoor wat – Shaun, sê jy? – wil voorstel. So jy is oorlede oubaas Greyling se …”

“Kleinseun,” voltooi Shaun Tom se sin en gaan sit.

Lize verlaat die sitkamer om te gaan koffie maak. Sy wonder hoe die res van die aand gaan verloop. Gaan Shaun dadelik wil ry, of gaan hy by haar kuier? Sy kan nie onthou wanneer laas sy só oor ’n man gevoel het nie. Shaun is die man waaroor sy nog net gedroom het. En sy kan nie wag dat hy die volgende skuif maak nie! Hy is aantreklik, goed gemanierd, aangenaam, met die vermoë om haar knieë lam te maak deur net na haar te kyk.

Ná ’n paar minute gaan Lize weer die sitkamer binne. Shaun help haar dadelik met die skinkbord.

“Ek sê nou net vir Shaun dit sal wonderlik wees as Rooikrans by Koedoesnek ingelyf word,” sê Tom. “Dit sal Koedoesnek net ’n lekker grootte maak vir die diere. ’n Paar jaar gelede het ons met oubaas Greyling gesels oor inlywing, maar hy wou niks weet nie. Hy het lekker geboer met sy mango’s en oumense hou nie van verandering nie. Maar nou kan ons net Rooikrans se grensdraad afbreek waar dit aan Koedoesnek grens, dan sal die diere lekker gaan wei tussen die mangobome.”

Hulle drink koffie en eet ’n paar soetkoekies wat Sara gewoonlik bak. Dan verskoon Tom hom.

“Wil jy nog ’n rukkie by my dogter kuier?” vra Tom terwyl hy Shaun met die hand groet, en Lize bloos tot agter haar ore. Hoe sou haar pa dit nou kon raai?

“Asseblief, oom. Oom het ’n baie mooi dogter. Die ander een is ook mooi, maar hierdie een is besonders,” antwoord Shaun.

Haar pa lag terwyl hy in die gang afstap.

Shaun kom voor Lize staan waar sy eenkant op ’n sitkamerstoel sit en trek haar aan haar hand op. “Kom sit langs my op die rusbank,” sê hy en Lize glimlag bly.

Hulle gaan sit en Shaun hou haar styf om haar skouers vas.

“’n Paar kilometer hier anderkant, in die De Downs-omgewing, is ’n beskutte waterval in ’n inham in die berg. Kan ek jou môre kom haal, dan gaan hou ons daar piekniek? Ek sal vir ons ’n mandjie reël. Jy hoef niks te bring nie – net jouself,” vra Shaun haar vir die eerste keer uit.

“Dit sal lekker wees, dankie,” aanvaar Lize die uit­nodiging.

“Goed, dan kry ek jou so twaalfuur en as ons daar klaar is, kan ek jou my huis gaan wys.”

Shaun se selfoon begin ’n oulike deuntjie speel.

“Jy’s gelukkig om ’n sein te hê,” sê Lize verbaas.

“Dis seker iemand met ’n satellietfoon. Verskoon my,” sê hy dadelik en haal die foontjie uit sy broek se agtersak. “Hallo? Hou net ’n oomblik aan.” Shaun kyk na Lize en kom orent. “Ek wil net gou hierdie oproep neem, asseblief.”

Hy stap by die sitkamer uit en Lize kan niks hoor wat hy sag in die foontjie sê nie.

Shaun kom byna onmiddellik weer die sitkamer binne. “Ekskuus, maar ek het ’n krisis op hande. Ek moet dadelik ry,” kondig hy aan.

Lize kom ook orent. “Het ’n damwal gebreek?” wil sy weet.

“Gelukkig nie, maar moenie jou bekommer nie,” sê Shaun en gee haar wang ’n speelse knyp.

Hy vat haar om haar lyf en gee haar ’n drukkie en ’n soen. Dan stap hy vooruit na die voordeur.

Lize rits haar wolbaadjie toe teen die koue en stap saam met Shaun na buite. Hy vertrek dadelik en sy staan nog ’n rukkie alleen buite. Sy kyk op na die hemelruim wat sy hier en daar tussen die bome deur sien. Hier op die plaas is sy altyd verbaas oor die hoeveelheid sterre wat daar aan die hemelruim is. In die stad is daar nie ’n kwart van hierdie sterre sigbaar nie.

Toe die koue te erg word, draai sy terug huis toe.

Skielik hoor sy ’n skoot. Ver en dof, maar onmiskenbaar ’n skoot. En dan weergalm die skoot.

Sy skrik haar boeglam.

Sy frons. Dis baie laat vir jag. Sou mense in die donker jag? Is dit nie uiters gevaarlik nie?

Sy stap haastig die huis binne en in die gang af.

“Pa?” fluister sy dringend buite haar pa se kamerdeur en klop saggies.

Sy maak die deur op ’n skrefie oop en hoor die rustige gesnork van haar pa, wat natuurlik op sy rug lê en slaap.

Ergerlik klik Lize haar tong en trek die deur weer toe. Wat nou gemaak? Moet sy Hektor bel en hoor wat aangaan? Hy sal haar kan sê of daar ’n jagtery is.

Sy kyk op haar selfoon, maar in hierdie huis kry hulle selde ’n sein. Hulle moet eers gaan ry of ’n ent stap en as hulle gelukkig is, kry hulle ’n sein iewers op ’n bultjie. Daarom kontak hulle gewoonlik vir Hektor oor die burgerbandradio.

Haastig stap Lize in die gang af na waar haar pa die burgerbandradio hou.

“Hektor! Hektor! Lize Stapelberg roep Hektor. Kom in, Hektor,” sê sy hard in die instrument en wag vir ’n reaksie.

Ná sowat ’n minuut antwoord Hektor. Hy klink kortasem. “Lize! Wat gaan aan?” wil hy weet.

“Ek het nou net ’n skoot in die verte gehoor. Is iemand besig om te jag?” vra Lize.

Daar is ’n lang stilte.

“Hektor! Is jy daar?”

“Die skoot het seker van oorkant die rivier ge­kom,” antwoord hy. “Hulle skiet somtyds op die jakkalse wat die pasgebore kalfies wil vang. Moenie jou daaraan steur nie. Gaan slaap maar.”

“O, oukei. Ons praat môre weer. Goeienag.”

Lize sit die burgerbandradio neer. Sy is bly sy het met Hektor gepraat. Sy voel nou meer op haar gemak.

Lize, Minka en Tom sit aan vir ontbyt. Sara kloek om hulle soos ’n hoenderhen. Sy dra kos aan, skep in, vat goed weg – asof sy dit geniet om meer mense onder haar vlerk te hê.

Behalwe dat Minka later sou wou geslaap het, lyk sy heel ingenome met haarself en Lize besluit dat die aand saam met Ethan seker ’n sukses was. Maar Lize weet van beter as om Minka voor haar pa uit te vra. Sulke goed doen mens nie voor die vorige generasie nie. Daarom besluit sy liewer om Tom van die geweerskoot te vertel.

“Gisteraand nadat pa gaan slaap het en Shaun weg is, was daar ’n geweerskoot buite,” begin Lize vertel.

Tom kyk na haar en frons. “’n Geweerskoot? Hoe weet jy dit was ’n geweerskoot?” vra hy.

“Ek het al gehoor as die jagters hier is. Dit het so geklink,” antwoord sy.

“Dan was die wilddiewe laas nag weer hier,” sê Tom.

“Dit was nie laas nag nie, pa. Dit was seker so half­tien. Ek het buite gestaan en na die sterre gekyk. Dit het geklink asof die skoot weergalm het. Vasgeslaan het. Daarom dink ek dit was iewers naby die hoë rotse by die rivier. Ek en Minka kan ná ontbyt soontoe ry en gaan kyk of ons iets kan sien.”

“Miskien moet julle vir Hektor saamvat,” stel Tom voor. “Hy sal weet waarvoor om te kyk. Ek is nog nie so dat ek in die veld kan rondloop en bloed en spore soek nie.”

“Ek kan nie te laat gaan nie, pa,” sê Lize. “Ek en Shaun het twaalfuur ’n afspraak. Hektor moet eers vir die gaste die wild gaan wys en daarna dalk saam met hulle ontbyt eet. Hy sal nie voor elf hier kan wees nie.”

“Goed. Gaan jy en Minka dan alleen. Ek sal Hektor daarvan sê.”

“Ek het hom gisteraand al gesê, pa. Hy dink dis jakkalsjagters oorkant die rivier,” lig Lize hom in.

“Dit kan seker wees, maar gaan kyk of julle iets sien,” sê Tom.

Ná ontbyt ry Lize en Minka met die Land Rover met die grondpaadjie langs wat al teen die rivieroewer kronkel. Lize kies koers na waar sy dink die skoot vandaan gekom het – iewers naby die groot rotse. Hier swenk die paadjie effens landin.

Lize hou stil en haal haar pa se kortloophaelgeweer onder die sitplek uit. Naby die rotse kan daar altyd ’n krokodil wees, al is die rivier baie leeg. Sy en Minka klim uit.

Met haar oë op die grond ’n entjie voor haar, stap Lize verby die rotse. Gelukkig is die rivier op sy leegste en is selfs die lae rotse redelik hoog bo die wateroppervlak. Daar is nie ’n krokodil in sig nie. Daar is ook geen bloed wat Lize kan sien nie, maar ’n harde skoot sou van ver af nog steeds hier weerklink het. Die skoot kon dus in die bosse hier naby gewees het.

Hulle stap die bosse in. Saam-saam deurkruis hulle ’n groot area. Lize en Minka trek elkeen ’n stok agter hulle aan sodat hulle weet waar hulle al geloop het.

Ná ’n halfuur gaan Minka staan. “Dis soos om vir wors in ’n hondehok te soek,” druk Minka Lize se gedagtes in woorde uit.

“Ek weet,” sê Lize. “Miskien het dit tog van oorkant die rivier gekom. Dit was net baie hard. Haai! Kyk daar!” roep sy dan uit.

Minka ruk soos sy skrik. “Wat?” vra sy benoud.

“Daai twee skoenlappers! Hulle is pragtig! Kom ons volg hulle,” sê Lize opgewonde.

“Ek dag ons soek bloed,” is Minka se kommentaar.

“Ja, maar ek moet ’n ontwerp maak oor New Beginnings. Daardie skoenlappers is perfek.” Lize gooi haar stok neer, knyp die redelik swaar haelgeweer onder haar arm vas en haal haar selfoon uit haar broeksak. “Wanneer een van hulle iewers gaan sit, gaan ek hom afneem. Kom.”

Die skoenlappers fladder terug rivier toe na die enigste rietbos tussen die rotse. Lize en Minka volg hulle.

“A! Daar het een gaan sit,” fluister Lize. “Hou die ander een dop, dan probeer ek ’n bietjie nader gaan.”

Lize merk dat die riete gekneus lyk. Asof dit in ’n stadium oopgedruk was. Sy buig nader aan die skoenlapper. Asof hy weet sy wil sy skoonheid bewonder, sprei hy sy vlerke oop en gee haar drie se­kondes om ’n foto te neem. Die vlerke is die mooiste swart, blou en geel. Dan fladder hy weer vort, vind sy maat in die lug en weg is hulle oor die rivier.

Terwyl sy haar selfoon bêre, gee Lize aandag aan die riete. Sy glo nie ’n krokodil het hierdie riete gekneus nie, want dit lyk ’n bietjie hoog.

’n Groen-en-blou brommer kom op haar hand sit. Vies waai sy hom weg. Dan kom twee om haar draai. Sy jaag hulle.

“Lastige brommers,” brom sy.

“Daar is seker ’n dooie ding iewers,” sê Minka agter haar.

“Hier lê beslis iets tussen die riete,” sê Lize. Sy neem die haelgeweer en druk die riete daarmee oop. “Dis ’n paar bamboese wat teen mekaar lê. Kom kyk.”

Minka kom langs haar staan.

“Hier lê ’n vlot van bamboese en dit lyk asof daar droë bloed en hare van bokke aan is,” sê Lize, en Minka loer oor haar skouer. “Ek dink iemand skiet Koedoesnek se diere en vat dan die vleis met hierdie vlot na die oorkant van die rivier. As die beeste so maer is, is die mense ook seker honger.”

“Maar dan is dit iemand op Koedoesnek, want die vlot is aan hierdie kant …” begin Minka sê.

“Dit kan wees, maar dis nie te sê nie,” verskil Lize van haar. “Die persoon kon teruggekom het vir nog ’n bok.”

“Ek dink ons moet huis toe gaan,” stel Minka bewerig voor. “’n Geweer is dalk op hierdie oom­blik op ons gerig.”

“Kom ons hardloop!” skree Lize. Minka se vrees het haar aangesteek.

Saam hardloop hulle terug na die Land Rover en spring in. Haastig skakel Lize die enjin aan. Met skreeuende bande trek sy weg. Sy hoor net klippe spat.

“Soos ek kan onthou, sluit hierdie paadjie net hier voor by die groter pad aan wat teen die grensdraad langs loop,” sê Lize. “Die grens met Rooikrans. Daar is ’n motorhek sodat die diere nie daar­oor kan loop en in die rivier beland nie. Gaats! Hoe laat is dit? Ek moet nog gaan mooimaak vir Shaun.”

“Toemaar, daar is nog oorgenoeg tyd. Kry jy ons net veilig by die huis,” paai Minka, want die Land Rover skud oor die ongelyk paadjie.

Lize begin ontspan. “Ek het nooit kon droom ’n oulike ou soos Shaun gaan pa se buurman word nie,” sê sy en kry sommer fladderings op haar maag net om aan hom te dink.

“Jy het die skoot hoog deur,” sê Minka.

“Jy ook,” las Lize by. “En dit net oor pa se weg­lopery uit die hospitaal.”

“Én ma se stupid idee om Gaffie by pa weg te vat. Gaan ons môre of so by haar kuier op haar bankrotplaas?” wil Minka weet.

“Miskien moet ons haar bel en haar sê om ons iewers op Hoedspruit te ontmoet. Dis nader vir ons. Sommer by Pub en Klub. Ons ken die plek nou al.” Lize giggel soos ’n stout kind.

“Dis ’n beter idee. Ek sal haar bel terwyl jy jou mooimaak,” sê Minka.

Terug by die huis vertel Lize vir haar pa van die vlot met die bloed en die hare.

“Daar was rooierige hare soos ’n rooibok s’n en gryserige hare soos ’n koedoe of waterbok s’n. Dit was beslis kort bokhare,” sê sy.

“Ek gaan vir Hektor op die burgerbandradio kontak,” sê haar pa fronsend. “Hy moet hiervan weet.”

Lize gaan stort en trek ’n noupassende langmou-T-hemp aan wat by haar nuwe jeans pas. Sy het nie ’n groot verskeidenheid klere saamgebring om haar pa te kom help versorg nie, daarom moet sy maar die beste van die saak maak. Sy hoop nie die vere maak die voël vir Shaun nie.

Wat sy wel saamgebring het, iets waarsonder sy nooit op reis gaan nie, is haar geliefkoosde par­fuum. Sy spuit daarvan agter haar ore.

Dan is sy so gereed as wat sy kan wees vir haar eerste afspraak met Shaun. Haar blonde hare hang blink tot oor haar skouers.

Tom sit in die sitkamer toe Lize ingestap kom. Haar pa se oë helder ’n paar oomblikke op. “Dat my twee dogters nou Hoedspruit toe moes kom om jong mans te ontmoet!” sê hy en lag saggies.

“Dis nie te sê daar gaan iets van kom nie, pa,” antwoord sy, maar in haar hart hoop sy anders.

’n Motor hou stil en Lize stap na die voordeur. Sy wag dat Shaun uitklim en na haar toe gestap kom. Hy gee groot treë, soos iemand wat weet wat hy uit die lewe wil hê. Toe hy voor haar kom staan, ruik sy hy het ’n paar minute tevore geskeer, want sy naskeermiddel ruik nog vars en manlik.

“Sjoe! Elke keer as ek jou sien, lyk jy mooier,” groet Shaun en gee haar ’n soen op die wang.

“En dit?” Lize kyk hom vreemd aan.

“Ek wil nie nou al jou lipstiffie bederf nie. Dit gebeur later,” sê hy en sy kan nie wag nie. “Moet ek jou pa gaan groet?”

“Ja, hy is in die sitkamer. Kom.”

Tom en Shaun groet mekaar met die hand. Lize merk dat haar pa Shaun op en af bekyk.

“Toe ek jou die vorige keer ontmoet het, het jy toe gesê jy is Shaun?” vra hy dan.

Lize sien Shaun frons onseker en sy wonder wat haar pa bedoel.

“Seker, oom. Hoe gaan dit?”

“Goed, maar ek kan nie dink dat ek ’n vreemde naam soos Shaun sou vergeet het nie.”

Shaun haal sy skouers op en kyk dan na haar. Lize haal ook haar skouers op.

“Ek dink ons moet ry. Ek wil nie hê die piekniekkos moet sleg word in die bakkie nie. Tot siens, oom.”

Lize groet en hulle stap weer by die huis uit.

“Ek sien jy het ’n warm baadjie saamgebring,” sê Shaun en hou vir Lize die bakkie se deur oop. “In die winter is dit nogal koel by die waterval so tussen die bome. Daar is ’n beskutte poeletjie waar die kinders in die somer swem, maar vandag sal daar seker nie ander mense wees nie.”

Shaun maak die deur toe en stap om die bakkie.

“Ek het vonkelwyn saamgebring vir ons eerste afspraak,” sê hy toe hy inklim.

Die bakkie is skoon en netjies binne. Lize ken ouens wat dink ’n bakkie kan maar lyk soos ’n varkhok en sy hou niks daarvan nie.

By Koedoesnek se hek teken Shaun op die re­gister uit.

Lize merk hulle ry met die Tzaneenpad langs en draai dan af na die Drakensberge. Dis ’n hele ent en hulle gebruik die tyd om meer van mekaar te wete te kom. Sy vertel hom van haar werk en hy antwoord haar vrae oor sy ingenieurswerkies wat hy so tussenin doen. Verder hou sy plaas en sy huis hom besig.

Terwyl hulle die berge nader, sien Lize hoe die omgewing geleidelik van droë bosveld na groen, beboste gebied verander. Uiteindelik trek Shaun van die teerpad af. Daar is spesiaal ’n parkeerarea vir motors aangebring, want weerskante van die teerpad is ruie bosse en hoë bome. Shaun maak weer die deur vir haar oop.

“Dis pragtig hier,” sê Lize en kyk na die bome om haar.

“Ja, ’n vriend van my het my die plek kom wys,” sê Shaun en sit sy hand om haar middel. Saam neem hulle die natuurskoon in.

Vir Lize is dit ekstra mooi, want die man van haar drome staan styf teen haar.

Dan draai Shaun na die bakkie. “Nou sal jy ongelukkig moet help dra, want hier is baie goed.”

Shaun haak die swart seilbedekking wat oor die bakkie se bak gespan is ’n entjie los. Hy lig ’n opvoutafeltjie, twee koelhouers en twee opvoukampeerstoele in hulle seilomhulsels uit.

Lize kom nader om te help dra. Sy kyk in die bak. Dieper onder die swart seilbedekking sien sy ’n ou stuk kakiekleurige seil lê. Dis bevlek met donker kolle wat lyk soos droë bloed. Sy ril. Lize kyk met groot oë na Shaun. Hy kyk in die bakkie om te sien wat sy gesien het.

“Verskoon die ou seil,” sê Shaun en haak weer die bak toe. “Ek het gister vir my werkers ’n rooibok geskiet. As ek hulle nie van vleis voorsien nie, steel hulle dalk een. En dan sal hulle die jongste bok steel. Nie die oudste een nie. Die ram wat ek geskiet het, het al oorgegee aan ’n jonger een.”

Lize ontspan dadelik.

“Die natuur is wonderlik. Sorg altyd dat daar nuwe bloed kom,” sê sy. Sy weet nie veel van wildboerdery nie, maar haar pa het haar al vertel dat die bokke noukeurig gekies word vir die jagters wat elke jaar kom skiet. Die grootste, sterkste bokke mag nie geskiet word nie.

Hulle dra die goed na die oorkant van die pad. Daar stap hulle al met ’n voetpaadjie langs tussen die hoë bome in – Shaun voor en Lize volg. Die geluid van vallende water word al hoe harder.

Die paadjie lei na ’n oopte met groot klippe wat versprei lê en ’n stroompie met ’n poel water. Hier stort ’n klein watervalletjie vanuit die hoogtes neer. Die gladde rotse weerskante van die waterval is groen van alge en mos.

Shaun sit sy pakkasie op ’n gelykte neer en help Lize om haar goed neer te sit.

“Wat dink jy van my keuse vir ’n eerste afspraak met ’n stadsjapie soos jy?” vra hy effens harder en sprei sy arms uit na die toneel voor hulle.

“Beter as ’n fliek of ’n benoude disco-saal,” ant­woord sy eerlik. “Dit lyk kompleet asof ons in ’n skildery ingestap het.”

“A! Ek het so gedink, maar nou is ek so honger en dors soos ’n bees.”

Shaun maak die stoele oop en vou die tafeltjie ook oop. Dan haal hy ’n bottel vonkelwyn uit die koelhouer. Hy laat die prop in die lug op skiet. Dan vul hy twee glase, sit die bottel neer en oorhandig een aan haar.

Lize glimlag op in sy gesig.

“Op die mooiste meisie in die heelal,” sê hy en klink sy glas teen hare. “As ek geweet het ek sou my droomvrou op Hoedspruit ontmoet, sou ek lankal hierheen getrek het.”

Lize lag gelukkig en neem ’n klein slukkie van die vonkelwyn.

Shaun neem die glas by haar en sit dit op die tafeltjie neer. Terwyl sy wonder wat nou aangaan, neem hy haar in sy arms. Hy kyk in haar oë en glimlag op sy ondeunde manier.

“Nou gaan ek jou eers ordentlik groet en daarna eet ons garnale en kaviaar op beskuitjies.”

Shaun soen haar lank en innig en haar hande glip om sy nek. Op hierdie oomblik is sy die gelukkigste vrou op aarde.

Dis die romantiesste piekniek wat Lize haar kan indink. Behalwe dat Shaun haar gedurig in sy arms wil hou en oorlaai met wonderlike soene en liefkosings, is die kos van die boonste rakke. By Pub en Klub gekry, bieg hy.

Toe die son laer agter die bome inskuif en dit begin donkerder word by die waterval, besluit Shaun dis tyd vir oppak.

“Nou gaan ek jou my huis op Rooikrans wys en vir aandete braai ons ’n vleisie oor die kole. Reg met jou?”

“Natuurlik. Dit sal lekker wees,” antwoord Lize. “Ek sal later my pa bel en sê ek sal laat wees. Minka gaan weer vanaand saam met Ethan iewers heen, maar Sara is daar om na my pa om te sien.”

Die huis op Rooikrans is van klip gebou met ’n gewone teëldak. Van buite af lyk dit vir Lize na ’n groot plek met ’n groot stoep wat na die rivier wys. Hier en daar op die grond lê ou dekgras wat ’n aanduiding is dat die huis eers ’n grasdak gehad het.

“Het jy die grasdak afgehaal en ’n teëldak laat opsit?” vra Lize.

“Ja, ek moes. Die ape hier rond pluk die gras uit. Hulle kan nie veel aan die teëls doen nie, daarom sal dit langer hou. Kom ons gaan eers binne. Ek sal later die bakkie afpak,” sê Shaun en laat Lize by hom inhaak. Saam stap hulle die trappe op na die swaar houtvoordeur waarop ’n renosterkop uitgekerf is.

Shaun sluit die deur oop, maar voordat Lize kan binnestap, lig hy haar van haar voete en dra haar oor die drumpel.

Lize gil saggies en lag dan benoud.

“Ek wou dit nog altyd met ’n meisie doen. Maar ek gaan nie wag tot ons getroud is nie.”

Hy stap met haar tot in die sitkamer en laat haar dan versigtig op haar voete staan. Hy hou haar egter nog styf teen hom vas en kyk af na haar.

“Welkom in my huis, Lize. Ek hoop ons gaan hier wonderlike tye saam deurbring. En jy?”

“Ek hoop ook so. Saam met jou sal dit tien teen een heerlik wees. Soos vandag se piekniek,” antwoord Lize eerlik.

Sy lees in sy oë beloftes van ’n wonderlike toekoms. Van tye van liefde en geluk wat voorlê. Sy trek sy kop na haar toe af en laat hom toe om haar te soen. Hy streel sagkens oor haar rug en laat sy hand in haar hare verstrengel raak. Hy soen haar mond, haar ken en in haar nek. Elke aanra­king, elke asemteug van hom laat haar voel asof sy op wolke loop. Sy geniet elke sekonde van sy liefkosings en selfs ook net sy nabyheid.

“Wag eers,” sê hy dan skielik, “voor ons verder gaan. Miskien moet jy eers na die huis kyk en sien wat kortkom voor dit donker word. In die aand lyk alles anders. Môre gaan ek vir ’n paar dae Phala­borwa toe. Miskien is daar ’n winkel met oulike goed. Ek moet net eers weet waarna ek soek.”

“Wat gaan jy op Phalaborwa doen?” vra Lize en voel spyt dat sy Shaun vir ’n paar dae nie gaan sien nie. As dit van haar afhang, sal sy hom van nou af elke dag wil sien. Sy weet nie hoe sy dit in Johannesburg gaan uithou sonder hom nie. Sy wil nie eens daaraan dink dat sy een of ander tyd sal moet teruggaan nie.

“Ek gaan ’n vriend van my help om ’n dam en ’n paar waterslote te bou met ’n sluis of drie. Soos ek verstaan, is sy stuk grond nie mooi gelyk nie en het hy ’n bietjie raad van ’n ingenieur nodig.” Shaun glimlag. “Of miskien wil hy maar net hê ek moet ’n bietjie kom kuier. Ek sal sien as ek daar is. Daarom het ek op hierdie Dinsdag besluit op die piekniek. Ek wil hê jy moet aan my dink terwyl ek weg is en elke aand van my droom. Sal jy?”

Lize kyk op na hom. “Natuurlik sal ek.”

Shaun gee haar ’n vinnige soen. “Wonderlik! Nou die huis.”

Hy neem haar aan die hand en trek haar agter hom aan.

Hulle stap van die een vertrek na die ander. In elke vertrek vertoef hulle ’n paar minute sodat Lize eers die geheelprentjie kan inneem en dan aan spesifieke detail aandag kan gee.

Ná die eerste vertrek het Shaun besluit dat hy ’n notaboek en pen nodig het en dit gaan haal. Van toe af maak hy notas so ver soos wat hulle gaan.

“Jou idees klink goed, Lize. Jy kon ’n binnever­sierder gewees het. Nou kan ek die huis van ’n kant af begin mooimaak. Dankie.” Shaun vat haar aan haar skouers en gee haar ’n soen. “Nou gaan ek begin vuur maak sodat ons kan braai.”

“Ek gaan gou my pa bel. Mag ek jou landlyn gebruik, asseblief? Die selfoonontvangs lyk nie goed nie. Dit kom en gaan,” vra Lize terwyl sy na haar selfoon kyk.

“Natuurlik. Die telefoon is in die gang, soos jy gesien het. Ek gaan solank buitetoe. Kom as jy klaar is.”

Shaun stap die huis by ’n skuifdeur uit wat die sitkamer van die groot stoep skei wat oor die ri­vier uitkyk.

Lize stap in die gang af en gaan op die stoel langs die telefoontafeltjie sit. Dis reeds sesuur. Minka behoort al weg te wees. Sy skakel Oudag se nommer en wag ’n lang ruk voordat sy haar pa se stem hoor.

“Hallo, pa. Dis Lize. Hoe gaan dit daar?” vra sy opgeruimd, want sy is op hierdie oomblik die gelukkigste mens op aarde.

“Dit gaan goed, my kind. Sara is nog hier. Sy sal hier bly tot een van julle terug is. Ek het haar gesê ek is oukei, maar sy dring daarop aan om te bly. Waar is jy nou?”

“Op Rooikrans saam met Shaun. Hy gaan nou braai vir aandete. Dis hoekom ek bel. Ek sal eers later huis toe kom. Ek het ’n sleutel. Pa moenie vir my wag nie.”

“Lize, jy moenie dat die man jou hart steel nie,” sê Tom dan en Lize kan aan sy stem hoor dat iets nie pluis is nie.

“Hoekom?” vra sy fronsend, die opgeruimdheid eensklaps weg.

“Die man is nie wie hy sê hy is nie. Oppas vir hom. Eet en kom huis toe.”

“Vertel my meer. Wat bedoel pa? Ons is hier op Rooikrans …”

Shaun kom in die gang afgestap. Sy voetstappe kraak ligweg op die houtvloer.

“Is hy daar naby?” vra Tom, wat blykbaar die voetstappe gehoor het.

“Ja.”

“Maar dan kan ek nie nou praat nie. Tot siens.”

Lize hoor hoe die foon in haar oor neergesit word. Om nie agterdog by Shaun te wek nie, hou sy op met frons en sê: “Kyk lekker TV en slaap lekker, pa. Ek kom nou-nou. Baai.”

Lize kyk op na Shaun en dwing ’n glimlag na haar lippe. “Brand die vuur?” vra sy en kom orent.

“Ja. Ek het vanoggend klaar die hout gepak. Wat sal jy drink? Dan gaan sit ons buite.”

Shaun kry vir Lize wat sy wil drink en vir hom ’n bier. Dan gaan sit hulle op die stoep waar die ingeboude braaier is – elkeen op sy eie houtstoel wat om ’n reghoekige houttafel gerangskik is.

Lize staar na die lekkende vlamme. Sy wens haar pa kon haar geantwoord het. “Hy is nie wie hy sê hy is nie.” Wat sou haar pa daarmee bedoel het?

Skielik onthou sy iets. Die dag van die veiling … Shaun het geweifel voordat hy gesê het wat sy naam is. Sy het daardie dag nogal gewonder of hy dalk hakkel.

“Jy is stil vandat jy met jou pa gepraat het, Lize. Is daar fout?” vra Shaun en kyk Lize bekommerd aan.

Lize skrik uit haar bepeinsing op. “Um … ag, ekskuus! Ek … dink sommer aan my pa. Hy wil nou wakker bly tot ek huis toe kom. Verbeel jou!” jok sy. “Wat doen hy terwyl ek en Minka in Johannesburg is?”

Shaun lag. “As ek eendag sulke mooi dogters sou hê, sal ek seker nooit slaap nie, want ek weet hoe mans se koppe werk.” Hy knipoog vir haar.

Lize sien ’n paar duiweltjies in Shaun se oë dans. Hoe wens sy sy het nie met haar pa gepraat nie. Die gesprek het alles bederf. Dit was so ’n wonderlike dag. Nou wonder sy die hele tyd wat haar pa bedoel het.

Maar miskien het haar pa die kat aan die stert beet en dan het sy onnodig haar aand saam met Shaun bederf. Voor sy op hol gaan, moet sy eers met hom praat. Nou moet sy ontspan en haar volle aandag aan Shaun gee.

“Ek is jammer, my gedagtes dwaal ’n bietjie, Shaun.” Lize slaag daarin om weer normaal te klink. “Ek dink my pa is ietwat senuweeagtig omdat daar van Koedoesnek se wild wegraak. Dit beteken daar loop snags wilddiewe rond.”

“Wat! Word julle wild gesteel?”

Lize knik.

“Hoe? Is die sekuriteitswagte by die hek nie betroubaar nie?” Shaun lyk ontsteld.

“Ons weet nie presies hoe dit gesteel word nie, maar die wild word blykbaar minder. Ek en Minka het vanoggend ’n vlot met bloed tussen die riete by die groot rotse gekry …”

“Regtig? Maar dan kom die diewe van oor die rivier. Is daar nie ’n geëlektrifiseerde heining nie?” wil Shaun weet.

“Daar is, maar daar is ook ’n motorhek sodat ’n mens ook by die rivier kan kom. Gisteraand nadat jy op Oudag weg is, het ek ’n skoot gehoor. Het jy niks gehoor nie?” vra Lize.

“Nee,” antwoord Shaun en kyk haar vraend aan.

“Watter pad ry jy Oudag toe?” vra Lize.

“Die groot teerpad. Ek kom in by Koedoesnek se hek soos ons vanoggend daar uit is. Rooikrans is nie andersins met Koedoesnek verbind nie. Eers as Rooikrans by Koedoesnek ingelyf is, sal ek die grensdraad verwyder en dan kan die paaie oorloop na Rooikrans toe. Ek het darem al ’n klompie rooibokke en twee blouwildebeeste om tot Koedoesnek se wild by te dra. En ek het al ’n paar damme gebou vir water vir die diere.”

“Rooikrans grens aan my pa se plaas, Oudag. As jy al met die rivier langs ry en daar nie ’n grensdraad was nie, sou jy reg by my pa se huis uitgekom het. Het jy dit geweet?” vra Lize.

“Nee, ek ken nog nie die omgewing baie goed nie. Ek weet eintlik net Rooikrans grens aan die groot Koedoesnek,” antwoord Shaun. “Maar as alles volgens plan verloop, sal daar een van die dae nie meer ’n grensdraad tussen Rooikrans en Koedoesnek wees nie. Dan kan jy my wys waar ek ’n paadjie moet aanlê na jou pa se huis toe. Oukei?”

“Oukei.”

“Kom ons gaan maak broodjies met tamaties, uie en kaas. Die kole is byna reg,” stel Shaun voor en hulle stap die huis binne. “Ek dink jy moenie te laat huis toe gaan nie. Dit sal jou pa gemoeds­rus gee as jy veilig tuis is. Dan kan hy hom net oor Minka bekommer.”

Die res van die aand verloop goed. Hulle maak broodjies, eet die sappigste skaaptjops wat Lize nog geproe het en sit styf teen mekaar voor die vuur wat Shaun weer gepak het. Nadat hulle elk­een ’n beker koffie gedrink het, besluit Shaun om Lize huis toe te vat. Sy voel ’n bietjie teleurgesteld, maar onthou dan dat hy die volgende oggend Phalaborwa toe moet ry en stem in.

Terwyl hulle Oudag toe ry, sit Shaun sy hand op Lize se been. Hy vryf dit liggies en sy geniet elke oomblik daarvan. Hulle gesels oor sy werk as ingenieur en hy vertel Lize dat hy dikwels weggaan om iemand iewers te gaan help met ’n inge­nieurstakie.

Voor Oudag se huis neem Shaun Lize in sy arms en gee haar ’n lang, innige goeienagsoen. Hy belowe om haar te bel sodra hy terug is op Rooikrans sodat hulle weer saam kan kuier. Dan stap hy saam met haar tot by die voordeur en help haar om die deur oop te sluit.

Lize haas haar die huis binne om haar pa oor sy vreemde woorde uit te vra, maar hy slaap reeds vas. Teleurgesteld gaan sy na haar kamer. Dis nog vroeg en sy weet noudat sy nie meer in Shaun se nabyheid is nie gaan sy die hele tyd oor haar pa se woorde tob: “Hy is nie wie hy sê hy is nie.”

Lize frons ligweg. Weet haar pa meer van Shaun af as wat sy van hom weet? wonder sy. Shaun het haar vertel dat hy op Potch ingenieurswese gestudeer het. Ook dat sy ouers in Krugersdorp woon en sy oupa oubaas Greyling was en dat hy die plaas by sy oupa geërf het. Sy weet hy het ’n broer en suster in Australië, daarom dat hý die plaas geërf het. Sy oupa wou dit nie aan “uitlanders” bemaak en dan word die plaas later verkoop nie.

Wat meer is daar wat sy omtrent hom moet weet?

Die volgende oggend vroeg is Lize wakker. Sy is nou maar eenmaal nie ’n laatslaper nie. Sy kry haar selfoon, klap haar skootrekenaar oop en laai die foto van die skoenlapper op haar rekenaar af. Sy kan netsowel voor ontbyt aan New Beginnings begin werk.

Sy teken die skoenlapper na op haar Maya-program en draai en swaai dan die prentjie sodat dit lyk asof die skoenlapper op die klein skerm van haar rekenaar lewend word en vlieg. Sy is so opgewonde oor hierdie pragtige skoenlapper!

Maar telkens weerklink haar pa se woorde in haar kop …

Haar pa slaap nog, daarom moet sy wag tot hy wakker word om te hoor wat hy bedoel het. Sy waarskuwing dat sy nie haar hart deur Shaun moet laat steel nie, is egter lankal reeds te laat. Haar hart behoort aan Shaun, kom wat wil …

Lize hoor Sara in die kombuis werskaf. Sy klap haar rekenaar toe en stap daarheen.

“Môre, Sara.”

Die ou vrou groet haar hartlik.

“Wat het gister alles hier gebeur terwyl ek saam met Shaun weg was?” vra Lize. “Het julle weer iets gehoor oor die wildsbokke wat wegraak?”

Sara kyk haar ’n oomblik nadenkend aan. Dan knik sy ’n paar keer. “Ja. Jou pa het vir Hektor laat kom en hulle het gesels oor die stelery. Hulle het gepraat oor die ding by die rivier wat die bokke oorvat na die ander kant. Hektor het gesê hy sal gaan kyk en weer terugkom. Hy was lánk weg, toe kom hy eers weer die middag en sê daar is ’n hek in die heining by Rooikrans. Bokke sal deur die hek kan stap, het hy gesê. Hy dink die gesteelde wildsbokke is op Rooikrans. Dis mos die plaas net hier langs ons.”

Dit voel asof ’n beker yswater oor Lize uitgegooi word.

Is dit dít wat haar pa bedoel het? Shaun is nie wie hy sê hy is nie. Hy is eintlik ’n wilddief?

Liewe genade, sy glo dit nie van Shaun nie. Maar ’n hek in die heining? Sover sy weet, is daar ’n geëlektrifiseerde heining reg rondom Koedoesnek. Dus sal die geëlektrifiseerde heining ook tussen Koedoesnek en Rooikrans loop. Hoe werk ’n hek in die heining dan? Word dit nie gemonitor nie?

Shaun het dan nie geweet haar pa se huis is net al met die rivier langs van Rooikrans af nie. Want Oudag is die gedeelte van Koedoesnek wat eintlik aan Rooikrans grens. Of het Shaun gelieg? Weet hy dit baie goed?

Maandagaand toe hy hier aangekom het … het hy deur die hoofhek van Koedoesnek gekom, of het hy van die hek in die heining gebruik gemaak? Is hy die persoon wat die skoot geskiet het?

Maar dan het hy ’n medewerker, want hy het ’n oproep gekry.

Sy weet hoe sy kan uitvind watter pad hy gery het …

“Sara, ek gaan gou ry. Hou my kos warm,” sê Lize.

Sy gryp die Land Rover se sleutels en drafstap na die voertuig. Haastig trek sy weg en ry die paar kilometer na Koedoesnek se hoofhek. Daar aan­gekom vra sy die sekuriteitswag of sy die regi­s­ter kan sien.

Met bewende hande neem sy die boek met die baie lyntjies en kolomme. Haar vingernael beweeg op na Maandag se datum. Dan verder op na Sondag. Dan op na Saterdag se datum toe Gaffie afgelaai is.

Haar gesig voel warm en haar hart klop in haar keel.

Nêrens staan Shaun Greyling nie. Shaun Greyling het nie Saterdag, Sondag of Maandag en ook nie eens die vorige dag, hier in- of uitgeteken en sy hekgeld betaal nie.

En tog het sy hom gesien uitteken voor hulle gaan piekniek hou het en toe weer gesien inteken toe hulle teruggekom het. Toe het hy nie betaal nie, want sy het vir die sekuriteitswag gesê hy kom haar net aflaai.

Hoe laat het hulle teruggekom? Om en by tienuur …

Wat is sy bakkie se registrasienommer? Sy weet nie …

Van die laaste mense wat in- en uitgeteken het, is P. Bester en S. van der Merwe. Ene S. F. Ferreira het net ingeteken, maar nie uit nie. E.G. Peyper het in- en uitgeteken …

Sy slaan met haar handpalm teen die stuurwiel. En nou is Shaun Phalaborwa toe om vir iemand ’n dam te help bou! Dit kon nie op ’n slegter tyd gebeur het nie!

Sy wil hom hiér hê. Sy wil hom vra wat aangaan, sodat sy sy naam by haar pa in ere kan herstel. Want sy was nog nooit verkeerd oor ’n man nie.

Daar was bloedkolle op die seil op sy bakkie, onthou sy skielik …

Lize skud haar kop. Sy is eenhonderd persent seker hy is nie ’n wilddief nie. Sy glo dat hy ’n rooibok vir sy werkers geskiet het, soos hy gesê het. Dis net nodig dat hý sy saak aan haar pa verdui­delik.

Sy gee die register weer vir die sekuriteitswag en ry terug Oudag toe. So ver as wat sy ry, hou sy haar selfoon in haar hand. Kort-kort loer sy daarna. Daar moet iéwers ’n sein wees sodat sy Shaun kan bel en hoor wat aangaan.

Toe sy die voertuig onder die afdak intrek, het sy nog steeds nie ’n sein nie.

Sy laat die foontjie in haar broeksak ingly en stap met lang treë huis toe. Nou moet sy gaan hoor wat haar pa te sê het.

In die huis tref Lize ’n histeriese Minka by die telefoon aan.

“Ja … ja! Maak baie gou! Stuur die ambulans. My pa moet in Pretoria kom! Hy’t ’n hartomleiding gehad. Nou het hy sommer net inmekaargesak. Ja? … Oukei. Miskien sal ’n helikopter beter wees. Dis vinniger … Stabiliseer? Hoe stabiliseer?”

Lize storm na haar pa se kamer toe.

Sara staan langs die bed en vee met ’n nat waslap oor Tom se bleek gesig.

“Wat het gebeur?” vra Lize en kyk angsbevange na haar pa. Hy haal vlak asem.

“Jou pa was op pad kombuis toe om te kom eet, toe val hy sommer net om. So skuins teen die gang se muur. Ek het vir hom gestaan en kyk, want hy’t my nog môre gesê. Minka het gehelp dat ons hom weer op sy bed kry. Hy kon nie op die koue gang­vloer bly lê nie,” antwoord Sara en twee trane rol oor haar wange.

“So julle weet nie wat hom oorgekom het nie? Het hy iets gesê?” vra Lize benoud. “Van ’n pyn iewers?”

“Niks.” Sara snuif hard en vee weer oor die bleek gesig. “Sy oë was sommer toe. Seker sy hart, of ’n stroke. Ek dink hy’t aan sy kop gevat. Jy weet, so al asof sy kop gedraai het.”

“Asof hy duiselig was?”

“Ja, dronkerig …”

Minka kom die kamer binne. Haar oë is vol trane. “Ons moet met die Land Rover hier anderkant op die grondpad gaan staan en rook maak. Hulle gaan ’n lugmaghelikopter van die lugmagbasis hier naby stuur,” sê sy huilerig. “As hulle die rook sien, sal hulle ’n plek soek om te land. Wat dink jy makeer pa?”

“Ek het nie ’n benul nie. Dit kan seker enigiets onder die son wees,” antwoord Lize. “Het jy Hektor laat weet?”

“Nee. Laat ons net eers die helikopter hier geland kry,” sê Minka haastig. “Sara, is hier iewers ’n groot blik of drom waarin ons papier en blare of gras aan die brand kan steek? Dit moet goed wees wat baie rook maak.”

“Kom, Minka, in die skuur is daar ’n ou, oopgesnyde drom waarin pa altyd gebraai het. Daar is ook snoeiskêre. Ons sny sommer die droë gras langs die pad af,” sê Lize haastig.

“Moet een van ons nie hier bly nie?” vra Minka.

“Goed, bly jy. Sara, kom saam met my.”

Lize sien die helikopter reeds van ver af aankom. Sy en Sara het die oopgesnyde drom in die middel van die breë grondpad, net oor die bult van Oudag se huis af, neergesit. Dis winter en die veld is droog. As ’n vonkie uit die drom sou ontsnap en in die veld beland, sal die hele Koedoesnek afbrand. Dan is hulle almal én die wild se lewe in gevaar – nie net haar pa se lewe nie. Daarom het sy en Sara ook plastiekhouers met water saamgebring.

“Kom, Sara! Ons moet sny!” por sy Sara aan om vinniger die lang gras langs die pad af te sny.

Omdat die wild skugter is vir mense, waag hulle dit nie sommer so naby die huis nie en is die gras redelik lank hier langs die pad.

Lize raap twee arms vol gras op, prop dit styf in die drom en druk haar pa se braaiaansteker met die lang punt diep tussen die gras in tot by die stuk opgefrommelde koerant wat sy onder in die drom gesit het.

Binne oomblikke begin die gras smeul en rook.

Lize sien hoe die helikopter van rigting veran­der en reguit na die rook aangevlieg kom. Dis ’n ka­kiegroen weermaghelikopter.

“Nou die water, Sara. As daai helikopter die vuur uit die drom waai, is daar groot moeilikheid. Hulle het ons klaar gesien.”

Onmiddellik begin Lize en Sara water in die halwe drom gooi. Binne oomblikke is die vuur geblus.

Dan kom die helikopter land.

Die volgende paar minute is vir Lize soos ’n droom. Die weermaglede stel hulleself voor, vra vrae, gee opdragte en spring in die Land Rover om Tom Stapelberg te gaan haal, want die helikopter sal nie nader aan die huis kan land nie.

Die weermagdokter wat saamgekom het, vermoed haar pa het beroerte gehad. Daarom sal hulle hom Nelspruit toe vlieg, sê hy. Pretoria is te ver. Die dokters op Nelspruit sal maar met die dokters in Pretoria moet koukus. Maar vir eers het haar pa dringend mediese behandeling nodig.

Minka besluit daar en dan sy sal saamvlieg Nelspruit toe. Sy kan altyd vir Ethan bel en hom vra om haar weer Oudag toe te bring. Sy het reeds vir haar en haar pa elk ’n oornagtassie gepak terwyl Lize en Sara in die veld was.

Tom word in die Land Rover gelaai en na die helikopter vervoer.

Dan vertrek Minka en haar pa in die weermag­helikopter.

Lize ry terug huis toe. Toe sy onder die afdak stilhou, hou Hektor agter haar stil.

Hy groet skaars. “Wat het die helikopter hier gesoek?” vra hy.

Lize vertel haastig wat gebeur het. Dan begin die besef tot haar deurdring dat haar pa ernstig siek is. Trane begin oor haar wange loop.

Hektor kom teenaan haar staan en slaan sy arms om haar. Sy begrawe haar nat gesig in sy growwe kakiehemp.

“Toemaar. Jy moenie nou al moed opgee nie, Lize. Kom, ek vra vir Sara om vir ons sterk tee te maak.”

Lize laat Hektor toe om haar met sy arm om haar skouers na die huis te lei. Sy wil nie nou alleen wees nie. Sy wil nie nou daaraan dink dat sy en Shaun dalk die oorsaak is van haar pa se beroerte nie. Sy wil nie daaraan dink dat sy dalk nooit gaan weet wat haar pa haar oor Shaun wou vertel het nie.

Of weet Hektor dalk?

In die kombuis aangekom, haal Sara spek, roer­eiers en gebraaide sampioene uit die oond en skep daarvan vir Lize in ’n bord.

Hektor laat Lize by die tafel sit en gaan langs haar plaasneem.

Lize eet bietjies-bietjies en kom gou agter dat sy eintlik rasend honger is. Die son sit al hoog en sy is nou eers besig met haar ontbyt.

Dan kyk sy na Hektor hier langs haar. “Hektor, ek kan nie help om te dink dat daar gister iets gebeur het wat my pa ontstel het nie. ’n Mens kry beroerte as jy ontsteld is oor iets. Wat het gister alles hier gebeur?” vra sy.

“Jou pa het my laat kom en vertel van die vlot tussen die riete naby die hoë rotse. Hoe op aarde het jy en Minka dit daar ontdek?” vra Hektor fronsend. “Is julle nie bang vir krokodille nie?”

“Ek en Minka gaan partykeer daar sit as die ri­vier so leeg is. Maar gister het ons in die veld gesoek na bloed,” antwoord Lize. “Toe vlieg die mooiste skoenlappers rivier toe. Ek moes net ’n foto van een neem – vir my werk. Een het tussen die riete gaan sit en ek is agterna – met my pa se haelgeweer, natuurlik. Toe kry ek die vlot.”

“Genugtig, Lize! Jy kon ’n krokodil gekry het!” raas Hektor.

“Ek weet, maar ek het nie! Dis die vlot wat Koedoesnek se vermiste wild iewers heen vervoer. Stem jy nie saam nie?” vra Lize.

“Ek het gaan kyk en ’n netjies versteekte hek tussen Oudag en Rooikrans ook gekry. Dis perfek verbloem by ’n hoekpaal. By daardie hoekpaal begin ’n nuwe stel geëlektrifiseerde drade. Rooibokspore gaan deur die heining waar die hek met sorg toegemaak is,” vertel Hektor.

“Dis dom. ’n Wilddief sou tog die spore doodgevee het,” sê Lize en neem ’n sluk van die tee wat Sara voor haar neergesit het.

“Ek sê altyd in the heat of the moment dink ’n mens nie altyd aan alles nie. Iewers begaan jy ’n fout en dan word jy betrap,” is Hektor se mening.

“Jy dink dus Shaun het van Koedoesnek se wild gesteel? Dink jy dis ook hy wat die vlot tussen die riete versteek het?” vra Lize sag.

Sy kan dit nie van Shaun glo nie. Maak nie saak wie wat sê nie. En hy is nie dom nie. Hy sal nooit spore deur die heining laat loop sonder om dit dood te vee nie. Nie eens sý sal so ’n dom ding oor die hoof sien nie.

“Dit weet ek nie. Maar as hy ons wild steel, kan hy seker ons wild oor die rivier ook neem. Ek weet nie of sy werkers die skuldiges is nie. En met wild is dit moeilik. Niemand kan sê daai rooibok of daai koedoe is myne nie, want wild word nie gemerk soos skape en beeste nie. As hulle nie besonderse horings het of donker vlekke het soos Gaffie nie, kan niemand bewys sekere wild behoort aan ’n sekere eienaar nie. ’n Wilddief moet op heter daad betrap word, of die spore moet so duidelik wees soos die spore wat ek gekry het,” verduidelik Hektor.

“Kan jy my gaan wys, asseblief?” vra Lize en Hektor kyk haar vreemd aan. Lize voel skielik sterk en helder – haar ou self. “As my pa nie weer terugkom nie, sal ek en Minka die bestuur van Oudag moet oorneem tot tyd en wyl ons besluit wat om daarmee te doen. Of wat ook al in die testament staan. Daarom wil ek van nou af op die hoogte wees van alles wat my pa sou geraak het. Ver­staan? Alles.”

Hektor se oë vernou effens. “Ek het gedink jy en Minka moenie julle mooi koppe oor die plaasdinge breek nie, maar nou het dinge verander, nie waar nie?” sêvra hy. “Kom, laat ek jou gaan wys.”

Lize gaan eers haar tande borsel. Terwyl sy daarmee besig is, lui die huisfoon. Dis Minka.

“Dit was beroerte, Lize. Pa is baie swak. Die dokter weet nie of hy weer sal kan praat nie. Sy lin­kerkant is in hierdie stadium verlam. Hy is gekoppel aan ’n drup en kry suurstof. Hulle kan nie vir hom veel meer doen nie. Hy moet nou net self regkom. Ethan sal nou-nou hospitaal toe kom. Ek kan in sy huis oorslaap, het hy gesê. Ek kom dus nie vanaand terug nie,” lig Minka haar in.

“Dis reg so, Minka. Laat net weet as ek moet kom.”

“Hoe gaan jy hier kom? Nelspruit is ’n paar uur se ry van Hoedspruit af. Ethan sal jou liewer met sy vliegtuig moet kom haal. Dan ry jy net tot by Hoedspruit se vliegveld,” stel Minka voor.

Dis allesbehalwe waarvoor Lize lus het. Maar as haar pa se toestand skielik versleg, sal dit seker die beter opsie wees.

“Ek sal so maak. Sê groete vir pa as hy bykom.”

Lize sit die gehoorstuk neer en sug moedeloos. Haar pa het so mooi reggekom. Hy was sterk en vol grappies oor sy nuwe are …

Hoe wens sy Shaun was hier om haar te ondersteun soos Ethan nou vir Minka gaan ondersteun …

“Kom ek gaan wys jou die spore en die hek,” sê Hektor en roep Lize terug na die hede.

Hulle ry met die oop Jeep op ’n groter, geskraap­te grondpad langs en kies koers in die rigting van Rooikrans.

Lize sien ’n beweging in die veld en merk Gaffie se donker kop bo die boomtoppe uitsteek. Sy kry sommer ’n knop in haar keel. Haar pa wou nogal saam met haar en Minka na Gaffie kom soek het om te sien hoe hy aangepas het in sy ou omgewing. Nou lyk dit nie of so iets moontlik gaan wees nie. Nie sommer gou nie.

Saam met Gaffie is die ander kameelperde. Lize tel al vyf. Dit lyk asof die kameelperde Gaffie dadelik weer in hulle geledere opgeneem het.

’n Trop sebras wat daar naby gewei het, skrik vir die geluid van die Jeep en dawer weg tussen die bosse in.

Dan kom hulle by die grensdraad. Hier swenk die pad links of regs. Regs lei na die slegte grondpaadjie wat al langs die rivier loop en links gaan die groot grondpad al langs die grensdraad af met verskillende afdraaie dieper in Koedoesnek in om wildbesigtiging te vergemaklik.

Hektor draai links en ry tot by Koedoesnek se volgende grensdraad. Daar hou hy stil.

“Hier’s ons,” sê hy en klim uit.

Lize wonder hoeveel keer mense hier ry, want dis absoluut aan die buitewyke van Koedoesnek. Hier sal nie diere te sien wees nie, want wat wil ’n wildsbok in ’n grondpad vreet? En anderkant die pad kan hy nie kom nie, want daar is ’n grensdraad. Dis dus die ideale plek vir ’n opening in die heining, want dis die stilste plek op Koedoesnek.

Lize klim ook uit en stap agter Hektor aan na die hoë draadheining. In die hoek by die hoekpaal word die heining netjies in plek gehou deur drie dik kettings met drie grys slotte.

Slim, dink Lize. Die grys slotte sal nie in sonlig weerkaats nie.

“Kyk die bokspore,” sê Hektor en wys na ’n klom­pie gesplete hoefspore wat onder deur die heining gaan.

Lize kyk af na die rooi grond en sien nog iets. “Van die spore kom weer terug,” sê sy.

“Nee, die bokke was hier vasgekeer. Hulle het rondgemaal, het nie geweet watter kant toe nie,” verduidelik Hektor.

Lize kyk deur die draadheining na Rooikrans se grond. Sy kan nie veel sien nie – net ’n paar spore wat in alle rigtings wys. As sy moet skat, sal sy sê hier is drie, op die meeste vier bokke deur, want dieselfde bok se spore gaan vorentoe, links, regs, agtertoe en weer vorentoe en dan verdwyn dit teen­aan die grondpad aan Rooikrans se kant. Sy kan nie sien waarheen dit verder gaan nie.

Sy kan nog steeds nie glo dat Shaun Koedoesnek se bokke sou steel nie. Daar moet ’n ander verdui­deliking wees vir dit wat sy hier voor haar sien.

Vinnig kyk sy op haar selfoon. Hier is ook nie ’n sein nie. Sy voel so magteloos.

“Sien jy nou?” vra Hektor en daar is ’n smalende trek om sy mond. “Jou vriend Shaun is ’n bedrieër. Koedoesnek se eienaars kan nie toelaat dat Rooikrans ingelyf word nie. Dan het Shaun vrylik toegang tot ons wild.”

Lize staar Hektor woordeloos aan. Sy moet uitvind wat aangaan, al moet sy Phalaborwa toe ry!

Maar waar gaan soek sy nou ’n ingenieur wat vir ’n vriend ’n dam help bou? Nee, dit sal nie deug nie. Sy gryp nou na strooihalms omdat sy nie hier­die vreeslike aantygings teen Shaun wil glo nie.

As haar pa net kon praat! As hy net vir haar kon sê wat hom so gepla het dat hy ’n beroerte gekry het! Was dit omdat sy uit was saam met ’n vermeende wilddief?

“Kom ons ry,” sê sy dan sag. “Ek het genoeg gesien. Ek kan ook nie te lank van die huis weg wees nie. Minka het dalk al weer gebel.”

Hulle klim in die Jeep en ry terug opstal toe.

“Ek het daai Shaun van die begin af nie vertrou nie,” gesels Hektor hard bokant die lawaai van die enjin. “Wat het hy daardie dag op Oudag kom soek toe Gaffie afgelaai is? Dis nie dat hy eintlik gehelp het nie.”

“Hy was net nuuskierig. Maar hy het mý gevra of hy kan kom kyk,” antwoord Lize. “Dis nie dat hy sommer net opgedaag het nie. En hy het seker sy hekgeld betaal. Niemand sonder ’n toegangskyfie kan by Koedoesnek se hek inkom sonder om twintig rand te betaal nie.”

“Hy’t dalk gratis deur die heining gekom,” laat Hektor hom nie van stryk bring nie. Vir Lize klink dit asof Hektor sy mes behoorlik vir Shaun inhet.

Maar sy begin nou self wonder … Shaun se naam staan nêrens in die register nie. Hy kón dus deur die heining gekom het.

Maar selfs dít maak ook nie sin nie. Die vorige dag het Shaun beslis deur die hoofhek gery en sy het gesien hoe hy die register invul en teken, maar vanoggend staan sy naam nie daar nie.

Gebruik hy onsigbare ink?

Moenie laf raak nie, berispe sy haarself. Sy sal geduldig moet wag tot Shaun terug is, of tot sy ’n sein kry, of tot hy háár kontak. Sy is seker daar is ’n eenvoudige verduideliking vir alles.

“Hoekom sal Shaun die vlot hier op Óúdag tussen die riete wegsteek?” vra sy toe die groot bome langs die rivier voor hulle sigbaar word. “Op Rooikrans sou niemand dit ontdek het nie.”

“Ek weet nie,” antwoord Hektor. “Miskien is dit nader aan die wild wat hy wil skiet. Maar ek is van plan om uit te vind wie die vlot gebruik. Wanneer ek kan, sal ek die riete dophou en kyk of ek iemand sien. As ons nie daar peuter nie, sal die persoon dink sy vlot is nog nie ontdek nie en dit daar los. Dit is ’n goeie wegsteekplek. Veral met die krokodille wat nou en dan ook daar is.”

Hektor laai Lize voor Oudag se huis af.

“Ek is jammer jou vriend is toe nie die man wat jy gedink het hy is nie, Lize. Ons sal hom moet vastrek,” sê hy voordat hy wegtrek.

Lize voel asof sy wil huil. As sy net met haar pa kan praat.

Dadelik gaan bel Lize vir Minka op die landlyn. Haar pa is stabiel. Hy is nie in ’n koma nie, want hy fluister elke nou en dan iets. Dis heeltemal onverstaanbaar omdat hy nie die volle beheer oor sy liggaam het nie, maar die dokter is bly dat hy nie in ’n koma is nie, want as hy nou in ’n koma verval, sal hy dalk nooit weer sy bewussyn herwin nie.

“Miskien moet jy vir ma bel en haar van pa sê. Dit lyk nie asof ons haar hierdie keer gaan sien nie. Ten minste nie ék nie. Ek móét Sondag te­rug, maak nie saak of pa nog siek is nie. Ek het nie langer verlof nie,” sluit Minka af.

Nadat hulle gegroet het, sit Lize ’n paar oom­blikke by die telefoon. Sy is nie lus om haar ma te bel nie. Hulle ma weet tien teen een nie eens sy en Minka is op Oudag nie. Of het Minka haar al gebel? Hulle het nie meer soveel kontak met hulle ma nie …

Comien Stapelberg, Lize wil nie eens aan haar ma se nuwe van dink nie, het haar teleurgestel. Haar pa is ’n liewe mens. Hy was net ’n bietjie sieklik die afgelope paar jare. Voor die kansel, byna dertig jaar gelede, het haar ma tog sekerlik belowe om by haar pa te staan deur siekte en voorspoed tot die dood hulle skei. Maar toe haar pa ’n bietjie veeleisend word en nie meer op en wakker is soos hy was nie, toe het Comien begin rondkyk na mans wat in haar belang stel, maak nie saak of sy ’n getroude vrou was nie …

Hoe gebeur sulke dinge? het Lize al male sonder tal gewonder. Het haar ma om die verkeerde redes met haar pa getrou? Omdat hy ’n goeie beroep gehad het? Of omdat hy baie geld gehad het?

Hoe gaan sy weet wie die regte man is as haar ma nie eens kon nie?

Shaun …

Sy sien sy glimlaggende gesig voor haar geestes­oog. Die vriendelike groen oë. Tot die vorige dag nog het sy geweet en geglo hy is die regte een vir haar. Sy wil hóm aan haar sy hê vir die res van haar lewe …

Het haar ma destyds ook so oor haar pa gevoel? Of is haar gevoel vir Shaun sterker?

Toe kom haar pa en plant ’n saadjie van onsekerheid in haar binneste … Nou is haar pa nie by sy positiewe om haar te sê wat hy bedoel het nie …

Miskien moet sy haar vrees vir klein vliegtuigies oorwin en Ethan laat weet om haar te kom haal. Miskien, as sy aanhou om haar pa te vra, sal hy later iets verstaanbaars sê.

Want sy móét weet. Die onsekerheid knaag aan haar soos ’n dodelike siekte. Dit oorheers haar denke. Sy weet byna nie meer wat om te glo of te dink nie. Sy wíl niks leliks van Shaun dink nie. Sy wíl glo hy het niks met hierdie hele saak uit te waai nie. Maar dan moet sy weet wat haar pa bedoel het.

Sy kyk op haar horlosie. Dis reeds middag. Teen die tyd dat sy op Nelspruit aankom, sal dit aand wees. Dan gaan sy net ’n las vir Minka en Ethan wees, want waar moet hulle dan met haar heen?

Minka en Ethan het elke moontlike tydjie vir hulle self nodig. Hulle verhouding moet nog verstewig.

Sy sal Ethan vra om haar die volgende dag te kom haal en as hy nie kan nie, sal sy maar Nelspruit toe ry. Dis nie so verskriklik ver nie. Sy dink haar pa het eendag gesê dis sowat twee uur se ry omdat daar plek-plek ou trustgebiede is waar mense, bokke en beeste vrylik oor die pad beweeg en voertuie stadig moet ry.

Miskien sal dit veiliger wees as Ethan haar kom haal.

Sy tel weer die gehoorstuk op. Sy sal probeer om Shaun van die landlyn af te skakel.

Die foon lui en Lize wag met ’n bonsende hart.

“Hallo?” hoor sy Shaun se stem.

“Shaun! Hallo! Ek het nou maar van die landlyn af probeer om jou te bel. Hoe gaan dit?”

“Lize! Wat ’n verrassing! Dit gaan uitstekend, behalwe dat ek na jou verlang. Ek dink heeldag aan jou, meisiekind!”

“Ek dink aan jou ook, maar …” antwoord Lize, maar Shaun val haar weer opgewonde in die rede.

“Jy is gelukkig om my in die hande te kry. Ek is nou op pad terug van die dorp af plaas toe. Daar op die plaas is geen sein nie. Almal maak van radio’s gebruik, of satellietfone. Maar dié goed kos ’n plaas se prys en ’n mens betaal in dollars per mi­nuut. Daarom is satellietfone nie baie algemeen nie. Is daar iets fout dat jy my soek?” kalmeer Shaun effe.

“My pa het vanoggend ’n beroerte gehad …”

“Ag nee! Hoe gaan dit met hom?”

“Ernstig, maar stabiel,” antwoord Lize. “Hy’s in die hospitaal op Nelspruit. Ek sal môre gaan kyk hoe dit gaan. Minka is nou by hom.”

“Ek’s jammer, Lize. Ek hoop hy herstel volkome.”

“Hoor hier, Shaun, ek wou jou nog gevra het, ry jy nou en dan deur die hek tussen Koedoesnek en Rooikrans?”

“Is daar ’n hek tussen Koedoesnek en Rooikrans?” wil Shaun dadelik weet.

“Ja, daar in die verste hoek van Koedoesnek,” sê Lize.

“O. Ek ry nie baie rond op Rooikrans nie. Van die paadjies wat daar is, is al byna onbegaanbaar. Jy moet my wys waar die hek is as ek terug is.”

Vir Lize klink dit asof Shaun regtig nie van die hek in die hoek met Rooikrans weet nie, anders is hy ’n uitstekende leuenaar.

“Ek het ook nie geweet daar is ’n hek nie. Hektor het my vanoggend die hek tussen Koedoesnek en Rooikrans gaan wys. Daar is vars bokspore wat deur die hek gaan,” vertel Lize.

Daar is ’n lang stilte. Toe Shaun weer praat, is sy stem dieper as vantevore.

“So julle dink ék steel Koedoesnek se wild. Dis hoekom jy bel. Baie dankie vir jou vertroue in my, Lize. Tot siens.”

Die verbinding gaan dood in Lize se oor. Verslae kyk sy na die gehoorstuk in haar hand. Wat het nou gebeur? Die een oomblik het sy nog na Shaun se opgewekte stem geluister en die volgende oomblik sit hy die foon in haar oor neer …

Shaun dink sy beskuldig hom van wilddiefstal, maar sy het nie. Sy het hom net oor die hek uitgevra. Sy wou net weet hoekom hy nie in die regis­ter teken nie. Sy het nog nooit aan hom gedink as ’n wilddief nie. Dit was Hektor wat gesinspeel het dat Shaun wildsbokke deur die hek jaag, nie sý nie …

Liewe aarde! Shaun het so teleurgesteld geklink. Hy gaan haar seker nooit weer kontak nie. En dis te verstane. Wie wil met ’n meisie uitgaan wat dink jy is ’n wilddief?

Maar daar ís ’n hek en daar gaan bokspore deur die hek Rooikrans toe …

Sy sal moet uitvind wat aangaan. En baie gou ook. Sy sal moet uitvind wie die wild steel en skiet en op die vlot vervoer en ook wie die wild deur die hek Rooikrans toe jaag. As dit Shaun is, soos Hektor sê, wat sý nie vir een oomblik dink dat dit hy kan wees nie, dan is dit reeds uit tussen hulle. Maar as dit iemand anders is, wil sy Shaun se naam in ere herstel by Hektor en haar pa. Want Hektor sou definitief haar pa vertel het van die hek tussen Rooikrans en Koedoesnek én die bokspore. En dít het dalk aanleiding gegee tot haar pa se beroerte.

Die inlywing van Rooikrans by Koedoesnek is beslis ook nou in die gedrang. Hektor sal definitief sy invloed gebruik om die ander eienaars teen Shaun te laat draai.

Sy plaas die gehoorstuk terug op die mikkie.

Waar gaan sy begin? Hoe sal sy te werk gaan om die wilddief of -diewe op heter daad te betrap? Sy en Hektor sal moet nou saamwerk, want sy kan nie alleen in die donker ’n wilddief met ’n jaggeweer trompop loop nie. Hektor sal haar moet help om Shaun se naam skoon te kry en sy weet hy gaan dit nie graag wil doen nie, want hy het klaar besluit Shaun is skuldig.

Haar selfopgelegde taak gaan moeiliker wees as wat sy dink.

Sy bel weer vir Minka en vra haar om vir Ethan te vra om haar die volgende dag te kom haal. Sy wil haar pa graag sien. Sy moet probeer om hom sover te kry om te praat.

Nadat hulle afgelui het, gaan Lize in haar kamer sit. Nou moet sy planne maak.

Voordat sy Nelspruit toe gaan, sal sy eers weer ’n draai by die hek tussen Rooikrans en Koedoesnek gaan maak. Dis nou te laat. Die son begin reeds water trek en sy sal ’n paar dinge moet doen. Eerstens sal sy die slotte moet oopkry. Sy dink nie dit sal ’n probleem wees nie aangesien sy reeds van skooldae af slotte kan oopmaak. Haar pa het haar en Minka geleer om ’n groterige slot met ’n stewige stukkie draad of ’n plat, skerppuntskêrtjie oop te sluit. Dit het handig te pas gekom elke keer dat hulle hulle sleutels by die huis vergeet het. En sy het gesien daar is groterige slotte aan die hek.

Hektor sal nie vroegoggend saam met haar na die grensdraad kan gaan nie, want voor ontbyt neem hy die gaste op wildbesigtigingsritte. Die feit dat Hektor nie sal kan saamgaan nie, pas haar. Sy wil die bokspore bestudeer en afneem en sal dit net kan doen as sy die hek kan oopsluit sodat sy aan die ander kant van die heining op Rooikrans se grond ook kan kyk. Sy wil nie hê Hektor moet weet sy kan ’n slot sonder ’n sleutel oopsluit nie. Dit sal baie verdag lyk.

Die son wil-wil sy kop oor die doring- en hardehoutbome steek toe Lize die Land Rover by die hek in die hoek van Koedoesnek tot stilstand bring. Sy was bang sy kom dalk vir Hektor en die Jeep met sy gaste iewers teë, maar hulle het skynbaar nie vanoggend met die grensdraad langs gery nie. Daar is heelwat paaie in die middel van Koedoesnek waar die diere saamdrom en wei.

Sy neem die skoongewaste verfblik waarin sy verskillende dikte drade en twee skerppuntskêre gesit het en stap na die hek toe. Geduldig woel sy met die drade en die skêre in elke slot. Sy vind dat die een skêr die ding doen. Die een na die ander sluit sy die drie slotte oop en haal die kettings af. Sy sit alles op die grond neer. Net haar digitale kamera hang om haar linkerpols.

Versigtig om nie op die bokspore te trap nie, maak sy die hek net groot genoeg oop vir haar skraal lyf om deur te glip na Rooikrans.

Nou bekyk sy die spore. Dit lyk asof die spore maal en maal. Dit lyk nie asof die bokke toe hulle eers deur die hek is, sommer die veld in gehol het nie. Hierdie bokke was baie versigtig.

Sy neem ’n paar foto’s.

Lize stap tot by Rooikrans se grondpad. Dit lyk asof die pad lank laas gebruik was, want daar is nie meer voertuigspore te sien nie. Daar is ook nie bokspore in die pad te sien nie.

Lize frons. Waarheen is die bokke wat deur die hek gekom het dan? As hulle op ’n voertuig gelaai was, sou hier vars voertuig- en mensspore gewees het.

Weer neem sy foto’s.

Sy stap terug Koedoesnek toe en wurm haar weer deur die hek. Waar is die mensspore wat hier­die bokke deur die hek gejaag het? Dis net haar eie spore wat hier lê. Of was die mens in ’n voertuig op hierdie grenspad? Maar dan was die mens van Koedoesnek, want daar is nie voertuigspore wat deur die hek na Rooikrans gaan nie.

Iets maak iewers nie sin nie, of die mensspore is doelbewus uitgewis.

Nou kyk Lize meer intens na die grond.

Dan sien sy dit. Daar is een mensspoor, reg in die middel van die malende bokspore. ’n Riffelspoor, soos van byvoorbeeld ’n stewel. Die polisie behoort ’n duidelike afdruk van daardie spoor te kan neem.

Waarom het Hektor nie die polisie laat kom nie? Of dink hy dit gaan net ’n vermorsing van tyd wees? ’n Mens lees en hoor kort-kort van die on­beholpenheid en onbehulpsaamheid van die polisie. Is dit hoekom Hektor van nou af self op die uitkyk gaan wees vir die wilddief of -diewe?

Lize hoor die gedreun van die Jeep wat in ’n lae rat in die verte ry. Haastig trek sy die hek toe, sit die drie kettings weer op hulle plekke en druk die drie slotte weer deur die kettings se skakels toe. Sy spring vinnig in die Land Rover en ry in ’n rigting wég van die aankomende Jeep.

Lize het net genoeg tyd om te stort en aan te trek voordat Sara vir Ethan aanmeld. Sy stap die sitkamer binne. Ethan staan by die venster en uitkyk – in ’n ligbruin broek en ’n gelerige dashemp geklee. Hy draai om toe hy haar voetstappe hoor.

Lize merk dit dadelik: die lang stuk kuif is weg. Die litteken sit nou oop en bloot oor sy voorkop en af tot by sy slaap.

Sy gril nie. Ethan lyk heeltemal normaal. Dit was die stuk kuif wat hom anders laat lyk het. Nou lyk hy soos iemand wat in ’n ongeluk was en ’n litte­ken oorgehou het. Sy wonder wat hom laat besluit het om die stuk hare af te sny.

“Môre,” groet hy met ’n stywerige glimlag. Hy het nog nie so verander dat hy spontaan kan glimlag nie, merk Lize. Maar die kuif was ’n goeie begin. “Ek is bly jy het jou vrees vir ’n ligte vliegtuig oorwin.”

“Môre,” groet sy. “Ek moes dringende dinge op die plaas doen. Ek sou nie tyd gehad het om nog Nelspruit toe te ry nie. Nou moet ek maar my vrees sluk om gouer by die hospitaal te kom. Dankie vir jou moeite om my te kom haal.”

“Vir Minka en haar familie sal ek enigiets doen. Dis my plesier. En dis vir my sommer ook ’n pro­ses om weer ’n normale mens te word,” antwoord Ethan.

“Ek is bly. Nou moet jy nog net jou broer kontak,” stel Lize voor.

“Ek wil, maar dit sal ’n soektog afgee. Ek weet nie waar hy hom bevind nie. Minka het gisteraand my hare afgesny. Sy’t gesê ek moet agter die gordyn van die verlede uitkom en saam met haar na die toekoms strewe. Kan jy dit glo? Dat Minka so iets kan uitdink?” vra hy.

Lize begin lag. “Ek het ’n oulike suster. Sy sal jou nog baie verras. Wees goed vir haar en jy sal die gelukkigste man op aarde wees. Wees nié goed vir haar nie en sy los jou bitter vinnig.”

Lize voel bly dat dinge so goed uitgewerk het tussen haar en Ethan. Dat Ethan geen kwade gevoelens teen haar hou nie. Nou sien sy selfs kans vir die vliegrit Nelspruit toe.

Lize stap haar pa se hospitaalkamer binne en Minka val haar dadelik om die hals.

“Ek is bly jy het gekom, Lize. Jy moet dadelik vir pa sê jy is hier. Hy is vreeslik deurmekaar. In sy toestand dink hy gedurig ek is jy en dan praat hy van koors. Waar’s Ethan?”

“Terug werk toe. Hy kom later weer.”

Lize kyk na haar pa se stil figuur op die hospitaalbed. Hy lyk so weerloos – nie soos die fors pa wat sy al die jare geken het nie. Die man wat kon maak en breek. Nou is hy totaal en al afhanklik van ander mense.

Sy gaan teenaan die bed staan en neem die growwe hand in hare. “Hallo, pa. Dis Lize. Pa lyk goed. Hoe gaan dit met pa?”

Sy vryf oor sy hand en sy regteroog flikker oop. Die linkerkant van sy gesig bly stil en leweloos.

“Dis koors …” fluister Tom sag en onduidelik, want sy tong sleep. “Koors …” Dis al wat Lize kan uitmaak.

Lize voel oor haar pa se voorkop. Hy voel warm, maar daar is twee komberse en ’n deken oor hom. Dis in die middel van die winter. Hy kan nie hier lê en verkluim nie.

“Pa dink hy het koors,” sê Lize dan vir Minka.

“Ek weet. Ek het al die suster daarvan gesê en sy het sy temperatuur kom meet. Hy het nie koors nie,” lig Minka Lize in.

“Help my, dan maak ons die komberse net ’n bietjie losser by sy voete,” stel Lize voor. “Miskien druk sy voete plat en veroorsaak dit dat hy warm kry. Hy is ook seker nie heeltemal by sy positiewe nie.”

Hulle maak soos Lize voorgestel het en gaan dan weerskante van die bed sit. Lize en Minka gesels nou en dan met hulle pa en dan weer met mekaar. Tom fluister nou en dan terug, maar al wat hy sê is “koors”.

Teen vieruur het Lize niks anders uit haar pa se mond gehoor nie. Ethan kom haar en Minka haal om hulle terug te vlieg Hoedspruit toe om hulle dan na Oudag te neem. Minka het skoon klere nodig en so ook haar pa.

Op Oudag aangekom nooi Lize Ethan om sommer by hulle te oornag aangesien Minka weer die volgende oggend hospitaal toe wil gaan. Lize is Ethan innig dankbaar vir sy tyd, moeite en koste wat hy so onbaatsugtig aan haar en haar familie afstaan en besef dat hy baie vir Minka moet omgee.

Later die aand, nadat hulle gebraai het, verskoon Lize haar en gaan vroeg bed toe. Sy kan sien Ethan en Minka wil alleen wees en sy gun hulle dit. Sy weet daar is niks so lekker soos nuutgevonde liefde nie. Daardie skoenlappers in jou maag, die afwagting om sy lippe op joune te voel, sy lyf teen joune, sy hande wat tas en voel om jou lyf te ontdek. Jou hande wat voel en streel …

Sy verlang so ontsettend na Shaun. Sy kan nie glo dinge het so vreeslik verkeerd geloop nie. Hulle was so verlief en gelukkig. Met die waterval se gedruis in hulle ore was hulle verstrengel in mekaar se arms en het hulle vergeet van tyd en plek. Daardie paar wonderlike ure het dit onmoontlik gelyk dat hulle ooit van mekaar geskei sou raak.

Lize kan nie slaap nie. Sy voel gedurig Shaun se sterk arms om haar en sy lippe op hare en dan voel sy lus om te huil. Ná ’n rukkie staan sy op om vir haar ’n glas melk warm te gaan maak in die mikrogolfoond. Sy sit nie ligte aan nie, want die yskas en die mikrogolfoond het liggies binne.

Dis stil en donker in die huis. Sy vermoed Ethan en Minka slaap al. Sy neem haar warm melk en stap deur die donker sitkamer na die balkon. Dis altyd lekker om buite te staan en na die gedruis van die verbyvloeiende rivier te luister.

Sy trek haar vollengte kamerjas se nekopening styf toe en reik na die skuifdeure agter die toege­trekte blindings. Tot haar verbasing is die deure op ’n skrefie oop.

Sy frons. Sy self het die deure gesluit voordat sy bed toe is. Het Minka-hulle dit weer oopgemaak en vergeet om te sluit?

Lize skuif een van die deure oop en loer versigtig na die balkon buite.

Ethan skrik en staar haar verbaas aan. Hy het ’n sigaret in die hand.

“Minka?” vra hy.

Lize stap op die stoep uit. Dis bitter koud buite.

“Nee. Ek is Lize. Slaap Minka al?”

“Ek dink so.”

“Ek kan nie slaap nie,” sê Lize.

“Ek ook nie,” sê Ethan en trek aan die sigaret. Hy het haar pa se dik skaapvelbaadjie aan met haar pa se sweetpakbroek. “Seker die vreemde bed. Ek pro­beer ophou rook, maar ek sukkel. Ek wil dalk maar nie regtig ophou nie, anders het ek seker al …”

’n Skoot klap in die verte.

“Wie skiet dié tyd van die nag?” vra Ethan en tuur na die stukkie van die bos wat mens in die daglig van die balkon af kan sien, want voor hulle is die rivier.

“Wilddiewe. Kom asseblief saam met my, Ethan. Ek wil gaan kyk of ek hulle kan sien,” sê Lize haastig en sluk die laaste van haar melk weg.

“Wat? So in jou kamerjas en hulle het ’n geweer?” vra Ethan en skud sy kop. “Jy soek moeilikheid. Deesdae word ’n mens vermoor vir ’n simpele selfoon. Maar sê my, van wanneer af word julle wild gesteel?”

“Ek weet nie presies nie. ’n Rukkie al,” antwoord Lize.

“Ek sou voorstel julle kry ’n soort kommando bymekaar wat in die nag skofte doen,” sê Ethan. “Dis die enigste manier hoe julle die diewe gaan vang. Die polisie sal ook nie kan help nie. Hulle sal nie hier kan sit en waghou nie. Daarvoor het hulle te min personeel. Ek het ook al met wilddiewe te doen gehad. ’n Paar boere van die buurplase het my vinnig kom help, want hulle het geweet die stelery gaan net uitkring na hulle plase ook. Hulle het drie burgerlike arrestasies gedoen en met foto’s as bewysstukke, is die diewe agter tralies.”

Lize sug. “Jy’s seker reg. Die wilddiewe is heel moontlik meer gewoond aan die veld en die don­ker as ek en jy. As jy nou Hektor, ons toergids, was, kon ons gou gaan kyk het. Hy ry met die gaste in die don­ker rond op wildbesigtigings. Hy ken Koedoesnek soos die palm van sy hand.”

“Vra hóm om ’n paar mans te kry om wag te staan. Hulle kan skofte doen. Shaun kan ook kom help,” stel Ethan voor. “Jy sal sien hoe vinnig vang julle die skelms. Dink julle hulle kom van oor die rivier?”

“Beslis! Daardie mense sóék vleis. Hulle beeste is brandmaer. Ek het gehoor hulle eet enigiets. Ape, bobbejane en selfs voëls. Daar is deesdae minder voëls hier rond as vyf jaar gelede, het my pa die ander dag gesê. Die mense wat nie byge­lowig is nie, eet selfs slange,” vertel Lize.

“Kom ons gaan in. Dis koud hier buite. Dan moet ons maar probeer slaap. Môre gaan weer ’n deurmekaar dag wees,” sê Ethan en druk sy sigaret in die klipbak dood wat gaste as ’n asbak gebruik.

Lize knik en stap vooruit die huis binne. Die kans dat sy nóú vinnig aan die slaap sal kan raak, is nul, want sy weet sy sal die hele tyd aan gesig­lose wilddiewe dink.

Toe Ethan binne is, sluit sy die skuifdeure agter hulle toe.

’n Oomblik dink sy aan Ethan se woorde dat Hektor en Shaun moet help om die wilddiewe aan te keer. Dit sal nooit werk nie, want volgens Hektor is Shaun die skuldige. Hektor wag dalk net totdat Shaun weer terug is op Rooikrans voordat hy die polisie gaan vra om hom te arresteer.

“Ethan,” sê sy dan en kyk na sy swart silhoeët in die donker sitkamer. Die maanlig buite filtreer so effens deur die blindings voor die vensters. “Ek wil hê jy moet môreoggend vroeg saam met my veld toe ry, asseblief. Ek wil jou iets gaan wys en jou mening vra. Ons kan so halfsewe hier ry. Sien jy kans?”

Lize besef sy vertrou Ethan ten volle – selfs met haar lewe in daardie ligte vliegtuigie. Dis asof hy ná alles wat gebeur het haar beste vriend geword het. Sy weet sommer hy sal objektief wees en haar sy eerlike mening gee.

“Sal Minka nie omgee nie?” vra hy. “Dat ek en jy alleen die veld in ry?”

“Nee wat. Ek en sy verstaan mekaar. Sy vertrou my met alles,” antwoord Lize.

“Goed. Dan kry ek jou halfsewe in die kombuis. Lekker slaap,” sê Ethan en stap in die gang af na die gastekamer.

Lize het nie veel geslaap nie. Sy het die hele nag rondgerol en aan die skote en die vlot en die bokspore gedink. Tussenin het sy ook aan Shaun gedink. Sy het die wonderlike piekniek herleef. Ook die oomblik toe Shaun haar van haar voete af gelig en oor die drumpel van sy huis gedra het. Sy arms om haar lyf. Sy lippe op hare, die begeerte in sy oë …

Maar dan het sy ook die teleurstelling in sy stem herleef toe hy gesê het dat hulle dink hý is die een wat Koedoesnek se wild steel. “Dis hoekom jy bel. Baie dankie vir jou vertroue in my, Lize. Tot siens,” het sy woorde tot vervelens toe deur haar gedagtes gemaal en haar van haar slaap beroof.

Hy het seergemaak geklink. So seer dat sy wonder of hy ooit weer iéts met haar te doen sal wil hê. En dit maak haar hart seer. Sy het binne die bestek van ’n paar dae lief geraak vir Shaun – én hom klaarblyklik vir ewig verloor. Sal hy haar ooit glo dat sy nooit gedink het dat hy ’n wilddief is nie, maar net haar eie ondersoek doen om sy naam skoon te kry by Hektor en haar pa en die ander eie­naars van Koedoesnek?

Hoe gaan sy hom sover kry om haar te glo?

Lize stap kombuis toe en kry Ethan waar hy sit en met Sara gesels. Hy is soos ’n ander mens. Vandat Minka sy haarsliert afgesny het, herken Lize hom skaars. Dit wil voorkom asof hy die verlede agtergelaat het en saam met Minka ’n nuwe toekoms wil begin. ’n Toekoms waar bitterheid en verwyte nie plek het nie. Want saam met ’n meisie soos Minka, sal daar nie tyd wees vir tob oor die verlede nie. Dit lyk dus asof Minka die beste ding is wat met Ethan Peyper kon gebeur het. Selfs sy sou dit nie met hom reggekry het nie. Die omruiling was in sy geval nie ’n grap nie, maar ’n seëning.

Lize drink vinnig ’n beker koffie en dan vertrek sy en Ethan na die hek in die hoek van Koedoesnek en Rooikrans. Die blik met die skêre en drade is nog steeds in die Land Rover en om haar pols hang haar digitale kamera.

Terwyl hulle ry, vertel sy vir Ethan wat die afgelope tyd gebeur het en dat Hektor dink Shaun is die wilddief omdat daar bokspore deur ’n hek gaan wat hulle nie eens geweet het bestaan nie. Op Ethan se vraag of die polisie al laat kom is, ant­woord Lize dat sy nie weet nie en nie dink dat Hektor haar sal sê nie. Hektor wil nie hê sy moet haar verknies oor dinge wat op Koedoesnek aangaan nie. Daarom, én omdat sy in Shaun se onskuld glo, is sy besig met haar eie ondersoek.

Sy verduidelik aan Ethan dat sy toedrukslotte kan oopsluit sonder die regte sleutel en dat hy sy eerlike mening omtrent die sporekwessie moet gee.

Nadat Lize die drie slotte oopgesluit het, oorhandig sy haar kamera aan Ethan. Hy neem dalk dinge waar wat sy nie opgemerk het nie. Dan laat sy hom deur ’n skrefie in die hekopening glip en gee hom ’n tak met blare saam om sy voetspore uit te wis. Terwyl sy na hom staan en kyk, bestudeer hy die bokspore en neem ’n paar nabyskote met die kamera.

“Wat dink jy?” vra sy oplaas.

“Die bokke is nie op ’n vragmotor gelaai nie en die bokke is ook nie dieper die veld in nie. Ek dink iemand wil hê Shaun moet soos die skul­dige lyk,” antwoord Ethan. “Dit lyk asof hierdie paar bokspore met een paar bokspore gemaak is. Kyk hier.”

Ethan wurm weer by die hek uit om nie onnodig naby die bokspore te trap nie. Dan buk hy by die spore aan Koedoenek se kant.

“Kyk, al die spore lyk ewe groot en dis sommer enige plek. ’n Mens kan nie sien waar ’n bok se voorpote en waar sy agterpote getrap het nie,” verduidelik Ethan.

“Ek het dit ook opgemerk toe Hektor my die spore kom wys het,” sê Lize. “Hektor meen die bokke het hier rondgemaal omdat hulle nie deur die hek wou gaan nie.”

“Ek stem nie saam nie. Hierdie spore is nie deur bokke getrap nie. Iemand het baie moeite gedoen om hierdie spore met twee bokpote te druk. Die spleet tussen die twee hoewe is oral presies ewe groot. Geen twee, drie, vier bokke se spore kan só identies wees nie.”

Lize kyk na Ethan hier vlak by haar. Die litteken is nou duidelik sigbaar, maar tog voel sy lus en gee hom ’n soen. Hy het pas bevestig wat sy die hele tyd gedink het – dat hier iets fout is met hierdie spore. En dit kan net beteken dat Shaun nie skuldig is aan diefstal nie.

“Ek dink nie die wild raak weg deur hierdie hek nie, Ethan. Ek dink die wild word een vir een ge­skiet en oor die rivier geneem met die vlot waarvan ek jou vertel het,” sê Lize. “En ek is jammer om dit te sê, maar ek dink ons toergids het ’n aandeel in die hele saak …”

“Wat? Hoe so?” vra Ethan verbaas.

“’n Toergids wat daagliks na wild se spore kyk, soos Hektor, behoort beter as ek en jy te weet dat hierdie spore nie natuurlik is nie,” sê Lize. “Toe ek en Minka die vlot ontdek het, moes Hektor vinnig ’n plan maak sodat dit lyk asof die bokke gesteel is. Ek dink hy het die hek kom sny sodat dit moet lyk asof die bokke na Rooikrans geneem is.”

“Besef jy wat jy nou sê, Lize?” vra Ethan. “Jy impliseer dat julle toergids ’n opperste skelm is.”

“Wel, hý probeer weer maak asof Shaun ’n opperste skelm is. Ons sal moet sien wie die régte skelm is,” sê Lize nadruklik.

“Vir julle onthalwe hoop ek dis nie een van die twee nie. Maar jy het ’n punt beet oor ’n toergids wat die spore moet ken. Jy sal Hektor moet vra of hy die polisie al laat kom het. Nou nie dat dit eintlik sal help nie. ’n Ervare polisieman sal merk dat die spore hier geplant is en ’n onervare polisieman sal Shaun dadelik gaan arresteer vir diefstal,” sê Ethan en kom orent. Hy gee weer Lize se kamera terug. “Was daar nog iets wat jy my wou wys?”

“Nee, dis al,” sê Lize en kom ook orent. “Dankie dat jy saamgekom het. Dit was belangrik dat ek ’n objektiewe mening kry.”

Die feit dat Ethan dink iemand wil Shaun laat skuldig lyk, laat Lize nie eintlik beter voel nie. Haar pa verdink hom ook en nou kan sy nie eens vir haar pa die gemaakte spore gaan wys nie. Sy weet nie eens of haar pa in so ’n toestand is dat hy sal verstaan as sy hom die foto’s wys wat sy en Ethan geneem het nie. Die woorde “hy is nie wie hy sê hy is nie”, moet uit haar pa se kop verwyder word, want Shaun is nie die skuldige nie.

Sy wil Shaun op Hoedspruit terughê sodat hy sy onskuld kan bewys aan diegene wat saak maak, soos Koedoesnek se ander eienaars. Hektor sou seker al teen hierdie tyd al wat leef en beef ingelig het oor die hek en die spore.

Belangrikste van alles wil sy Shaun terughê, sodat sy van aangesig tot aangesig met hom kan praat en hom verseker dat sy hom nie van wilddiefstal verdink nie. Sy wil bloot weet hoe hy by die hoofhek inkom sonder om sy naam te teken. Dis iets wat sy móét weet.

Nadat Minka en Ethan weer Nelspruit toe vertrek het, ry Lize Hoedspruit toe. Die voorraad in die huis, soos brood, melk, vars vrugte en groente, raak min.

Op die dorp aangekom, kan Lize haarself nie keer om by Pub en Klub in te gaan nie. Sy kyk naarstig rond asof sy verwag om Shaun daar te sien, maar hy is nie daar nie. Dis beslis te vroeg as hy dalk al terug is van Phalaborwa en hy sy aand­ete hier wil kom eet.

Sy gaan by die tafeltjie sit waar sy en Ethan gesit het en bestel ’n koppie tee. Sy wonder hoe ’n Vrydag- of Saterdagaand saam met Shaun hier sal wees. Sy wonder of hy lekker kan dans en besef dan dat sy eintlik nog bitter min van hom weet. Hy is mal oor hierdie plek se kos en dis omtrent al wat sy weet van sy persoonlike voorkeure.

Die plek is meer verlig en wek nou die indruk van ’n gewone koffiekroeg. Groot koeke en terte staan op rakke in ’n glaskoelkas. Sy kan nie ont­hou waar dít die ander aand was nie.

Haar tee word voor haar neergesit en sy bedank die kelner. Skielik wonder sy of die eienaar van die plek dalk meer omtrent Shaun weet. Dalk weet hy wanneer Shaun terugkom, dan kan sy hom hier kom inwag. As sy hom van aangesig tot aangesig konfronteer, sal hy na haar móét luister.

“Verskoon my,” sê sy dan en die kelner draai weer na haar toe om. “Die eienaar van die plek, is hy of sy hier?”

Die kelner skud sy kop. “Koos is nie hier nie. Soek jy die manager?” vra hy.

“Oukei, die bestuurder sal ook doen.”

Die kelner stap weg en ná ’n rukkie kom ’n vrou wat soos ’n Italianer lyk langs Lize se tafeltjie staan.

“Kan ek help?” vra sy in Afrikaans en vou haar fris arms oor haar groot boesem.

“Ja, ek is op soek na Shaun Greyling. Hy eet omtrent elke aand hier. Hy het bruinerige hare …” Genugtig, besef Lize, sy beskryf nou seker driekwart van Hoedspruit se manlike bevolking.

Die vrou skud haar kop. “Ek ken nie al die customers nie. Ek is meestal in die kombuis. Jammer. Nog iets?”

“Nee dankie.”

Lize kyk die vrou agterna terwyl sy terugstap na die kombuis. Dan gewaar sy ’n beweging by die deur.

Shaun!

Lize se hart gaan woes aan die klop terwyl sy na hom kyk. Hy kom nader, kyk haar reguit in die oë, maar wend geen poging aan om haar te groet nie. Sy oë deurboor hare en lyk hard en koud. ’n Stroewe trek is om sy mond. Dan kyk hy weg en stap verby haar.

Dit voel asof Lize se hart met ’n dolk deurboor is. Die skeur tussen haar en Shaun is baie erger as wat sy gedink het. Sy het verwag dat as sy hom van aangesig tot aangesig gaan sien, hy haar gaan kans gee om te verduidelik en dat dinge tussen hulle dan sommer net reg sal wees. Maar nou is dit baie erger. Hy groet haar nie eens nie!

Haastig haal sy ’n noot uit haar beursie en sit dit op die tafeltjie neer. Sy kom orent. Sy gaan nie vir die rekening wag nie en hulle kan maar die kleingeld hou.

Sonder om rond te kyk verlaat sy die Pub en Klub.

Haar en Shaun se verhouding het onherstelbare skade opgedoen. Shaun se groen oë het pas soos twee poele gif gelyk in plaas van sagte mos.

Sy ry na die supermark en koop die lys kruide­niersware wat sy en Sara opgestel het. Haar ge­dagtes is nie by wat sy doen nie en sy moet elke ding twee, drie keer lees voordat sy registreer wat dit is wat sy moet koop.

Sy voel platgeslaan. Nie in haar stoutste drome sou sy kon dink dat Shaun so intens sou reageer op haar oproep nie. Het dit werklik vir hom geklink asof sy hom van wilddiefstal beskuldig het? Was dit onbewustelik in haar stemtoon?

Sy kan dit nie glo nie, want sy het hom nog nooit daarvan verdink nie!

Haar pa moet nou vinnig regkom dat sy kan te­rug­gaan Johannesburg toe. Sy wil nie langer hier wees nie. Hoedspruit is te klein vir haar en Shaun. Sy wil nooit weer daardie giftige kyk in sy oë sien nie.

Nadat sy die inkopies gedoen het, ry sy verby die polisiekantoor op pad plaas toe. Op die ingewing van die oomblik wil sy stop en iemand vra om na die spore by die hek te kom kyk, maar besluit dan om dit nie te doen nie. Sy kan nie die slotte voor die polisie met ’n skêr oopsluit nie. Netnou inkrimi­neer sy haarself.

Op Oudag aangekom, bel Minka. Hulle pa is heelwat sterker, maar hy het nog steeds nie beheer oor sy linkerkant nie. Dit kan dae tot maande neem om reg te kom. Die koors waarvan hy gepraat het, het darem gewyk.

“Wonderlik!” sug Lize. “Dan kan ek binnekort teruggaan Johannesburg toe.”

“Wil jy?” vra Minka onbegrypend.

“Ja, hoe gouer hoe beter. Shaun praat nie meer met my nie. Hy is vir my kwaad omdat ek hom van wilddiefstal beskuldig het,” antwoord Lize.

“Nou hoekom doen jy dit? Dis mos ’n ernstige aantyging,” vra Minka verbaas.

“Die probleem is ek het dit nie gedoen nie … Ag, dis ’n lang storie. Ek sal jou vertel wanneer jy terugkom plaas toe. Sê groete vir pa en sê hy moet vinnig gesond word. Ek wil in Johannesburg kom.”

Hulle lui af en Lize gaan agter haar skootrekenaar inskuif. Sy het die inkopies vir Sara gegee om weg te pak. Sy wil begin werk sodat sy Shaun se koue oë uit haar gedagtes kan verban.

Die heerlike piekniek en die wonderlike ure later saam met Shaun in sy huis sal sy wegbêre in haar onthoutrommeltjie. Daar gaan nie drie weke van hofmaak wees voordat sy Johannesburg toe gaan nie. Sy gaan dalk nie drie weke hier bly nie. Sara sal moet oorneem, of haar pa sal ’n voltydse verpleegster vir ’n paar weke moet aanstel.

Lize se drome saam met Shaun lê verpletter …

Dis al goed donker toe Lize vir haar ’n glasie sjerrie skink, ’n kombers vat en buite op die balkon gaan sit. Sy en Sara het vroeg geëet. Nou wil sy die koue Bosveldlug inasem en haar kop skoonkry.

Die hele middag het sy aan die New Beginnings-projek probeer werk, maar die skoenlapper wou nie verder vlieg as waar sy laas met hom opgehou het nie. Dit was asof haar skeppingsvermoë in die slag gebly het.

Dis noodsaaklik dat die saak van die wilddiefstal opgelos moet word, maar sy het nie ’n benul hoe sy dit gaan vermag nie. Sy wil Shaun se onskuld bewys, maar sy weet nie hoe nie. Waar sy eers gedink het dat sy en Hektor nou moet saamwerk, vertrou sy hom nie meer nie. En sonder ’n man aan haar sy, kan sy nie die donker veld inry om te gaan kyk wie in die nag skiet nie.

Haar hande is afgekap. Sy kan nie vir Shaun vra om haar te help nie, want aangesien hy haar nie eens gegroet het nie, gaan hy beslis nie toelaat dat sy met hom praat nie.

En haar pa is nie gesond nie …

Lize sug. Sy moes eintlik ’n broer ook gehad het. Saam met ’n broer sou sy …

Miskien moet sy alles los en vinnig hier wegkom. Laat Shaun sy eie naam probeer skoonkry. Terug in Johannesburg sal sy weer met ander mans uitgaan en Shaun stelselmatig begin vergeet. Sy ken hom nog net ’n paar daggies. Dit sal maklik wees om hom te vergeet.

“En as jy so in die koue sit?”

Lize vlieg orent van die skrik. Van die sjerrie stort oor die kombers.

’n Glimlaggende Hektor staan voor haar. “Jammer ek het jou laat skrik. Sara het my laat inkom,” sê hy.

Lize is dadelik vies. Waarom kan Hektor nie soos ander mense eers bel voordat hy wil kom kuier nie? Die landlyne en die burgerbandradio werk mos. Hektor is die laaste mens wat sy nou wil sien terwyl sy haar kop probeer skoonkry. Sy verdink hom ook nog van allerhande ongerymdhede.

“Hallo,” sê sy ietwat bot.

“Ek kom net hoor hoe dit met oom Tom gaan.”

“Goed dankie.” Hy kon daaroor ook gebel het, dink Lize. “Minka het gebel en gesê dat hy beter is, al kan hy nog nie sy linkerkant beweeg nie. Die dokter is seker hy sal heeltemal herstel. Miskien sal hy eers vir ’n paar maande by ons in Johannesburg moet kom bly.”

“Ek is so bly hy is beter. Oom Tom was nog altyd soos ’n pa vir my.”

Hy is nou hier, laat ek die beste van ’n slegte saak maak, besluit Lize en wys na ’n stoel.

“Kom sit. Ek wil juis met jou gesels oor die bokspore by daardie hek,” sê sy.

Hektor gaan op een van die stoele sit. Sy oë het effens vernou. “Wat is dit van die spore?” wil hy weet.

Lize voel skielik roekeloos. Sy gaan sê wat sy wil sê en as dit gaan veroorsaak dat sy en Hektor na dese kwaaivriende gaan wees, moet dit maar so wees. Dinge moet na ’n punt gedryf word. Sy kan nie alleen so sit en tob oor alles nie.

“Ek het vir Ethan Peyper die spore gaan wys …”

“Jy’t wat?” vra Hektor fronsend.

“Vir Ethan Peyper die spore by die hek gaan wys,” herhaal Lize.

“Hoekom?” wil Hektor weet. Sy gesig vertrek in nare plooie.

“Omdat die spore nie vir my reg gelyk het nie. Ethan het my toe gewys dat die spore dieselfde lyk. Asof ’n enkele paar bokkloutjies oor en oor in die sand gedruk was om die klomp spore te maak. Dis dus mensgemaakte bokspore.”

Hektor sit ’n lang ruk doodstil.

“Mensgemaakte bokspore? Hoe lyk dit?” vra hy dan.

“Die gleuwe tussen die hoewe lyk oral dieselfde,” verduidelik Lize. “Ek en Ethan twyfel of daar enige bok deur daardie hek is. En ons het gewonder waarom jý dit nie agtergekom het nie. Jy kén mos bokspore. Dit bring ons by die hek. Het jy daardie hek gaan knip nadat my pa jou van die vlot vertel het? Sara het my vertel dat jy lank weg was om na die vlot te gaan kyk.”

Hektor se oë vernou tot klein skrefies. “Wat sê jy nou eintlik?” wil hy weet.

“Dat jý die hek gaan knip het en dat jý die bokspore gaan druk het sodat dit moet lyk asof Shaun ’n paar bokke gesteel het. Waarom jy dit gedoen het, weet ek nie, Hektor, maar Shaun is nié Koedoesnek se wilddief nie. Ek het foto’s geneem sodat niemand met die spore kan gaan peuter en dink ons gaan dit nie weet nie. Wat het jy in elk geval teen Shaun?”

Hektor spring orent. “So jy verdink my? Wat is Shaun so wonderlik dat jy hom nie verdink nie, maar vir my?”

“Omdat die spore dit wys, Hektor.” Lize kyk hom reguit aan. “Is jy Koedoesnek se wilddief? Was jy besig met die bok op die vlot die aand toe ek jou oor die radio geroep het oor die skoot wat ek gehoor het? Jy was besig om met die vlot oor die rivier te roei, nie waar nie? Daarom was jy so uit­asem.”

“Ek is Koedoesnek se toergids. Dit gaan jou woord teen myne wees, Lize Stapelberg. Almal ken my. Almal vertrou my. Niemand ken hierdie Shaun Greyling nie,” sis Hektor deur saamgeperste lippe.

Hy stap die huis binne. Binne oomblikke hoor Lize die sagte gedreun van die Jeep soos dit wegtrek. Sy neem die kombers en stap ook in. Sara het agter Hektor toegesluit. Lize sluit die skuifdeure toe en gaan voor die televisie sit. Miskien kan die TV help om haar kop skoon te kry, want Hektor se besoek het dit net vererger.

Terwyl Lize voor die televisie sit en probeer ontspan, lui die telefoon en sy stap daarheen. Lize is verbaas, maar dadelik ook bekommerd om Ethan se stem te hoor.

“Is iets fout?” vra sy.

“Nee. Dit gaan goed met jou pa. Ek dink hy sal binne ’n week ontslaan word. Hulle kan eintlik nie meer iets vir hom doen nie. Hy moet nou sy medikasie neem en self herstel. Maar hoekom ek bel … Is dié ’n plaaslyn? Kan ander mense inluister?” vra Ethan.

“Nee. Al vier plase het sy eie lyn. Niemand kan inluister nie. Jy kan maar praat,” stel Lize hom gerus.

“Dis goed. Minka het my vertel dat Shaun nie meer met jou praat nie omdat jy hom van wilddiefstal beskuldig het …”

“Ek het hom nie beskuldig nie. Hy het sommer self so gedink. Ek het hom net iets gevra,” verdui­delik Lize.

“Hoe ook al, dit maak nie saak nie,” sê Ethan. “Shaun voel seker ontsettend seergemaak dat jý so iets van hom kan dink. Vra my, ek weet van seergemaak voel. It’s the story of my life. Daarom het ek gedink ek moet kom help. Jy en hy én Koedoesnek het my hulp nodig.”

“Wat bedoel jy?” vra Lize heeltemal uit die veld geslaan.

“Ek het ’n klompie vriende bymekaargemaak wat bereid is om op Koedoesnek wag te staan totdat die wilddief of -diewe aangekeer is. Ek sal natuurlik help en kyk dat alles ordelik verloop. Wat sê jy daarvan?” vra Ethan en hy klink ingenome met homself.

“Bedoel jy daar is mense wat bereid is om hierheen te kom en te wag en kyk wanneer daar weer ’n bok geskiet word en die skelm dan te probeer aankeer?”

“Ja. Hulle het dit vir my gedoen,” antwoord Ethan. “Ek het hulle natuurlik ’n geldjie betaal.”

Jou “geldjie” is seker ’n paar duisend rand, dink Lize, maar sê niks. Sy onthou haar versugting van ’n paar uur tevore om ’n broer te hê wat haar kan help om die wildstelery stop te sit. Dis asof Ethan skielik in die broer ontaard het wat sy nooit gehad het nie. En dit net deur Minka se toedoen. Agter elke man staan voorwaar ’n wonderlike vrou …

“Jitte, Ethan! Dit klink te goed om waar te wees …”

“Kom môreoggend elfuur Pub en Klub toe. Ek en die ouens sal daar wees om met jou te gesels. Maar hou dit ’n geheim, want ons weet nie wie vriend of vyand is nie. Een van die ouens is ’n uitge­trede polisieman. Hy weet wat ons mag en nie mag doen nie.”

“Ek sal daar wees. Dankie, Ethan, vir alles, maar ek dink nie dinge tussen my en Shaun sal ooit weer regkom nie. Daar is nou haat in sy oë wanneer hy na my kyk,” antwoord Lize en sy moet keer dat haar stem nie breek en sy in trane uitbars nie.

“Dan moet ons hoop ons trek die skelm of skelms gou vas. Haat moenie kans kry om nes te skop nie. Sien jou môre, Lize.”

Hulle lui af.

Pub en Klub! tref dit Lize. Sy het haar voorgeneem om nie weer haar voete in die plek te sit nie, want dit wil voorkom asof Shaun meer daar is as by sy eie huis op sy eie plaas. En sy wil hom nie weer sien nie.

Het die man dan nie werk nie?

Sy kan maar net hoop dat hy nie die volgende dag daar gaan opdaag nie.

Baie teësinnig ry Lize Hoedspruit toe. Waarom sy nie vroeër daaraan gedink het om Ethan te vra vir ’n ander bymekaarkomplek nie, weet nugter alleen. Maar dit het geklink asof Ethan reeds alles gereël gehad het voordat hy haar gebel het. Dit sou dinge dalk net vir hom bemoeilik het as sy vir ’n ander plek gevra het. Ethan doen reeds so baie vir haar en Minka. Sy kan nie nou nog kinderagtig wees nie. Sy moet dinge vat soos dit kom.

Sy hou stil en kyk op die parkeerterrein rond. ’n Nare gevoel kom oor haar. ’n Gevoel wat mens kry wanneer jy bewus word van die feit dat jy iets kosbaars verloor het – soos ’n ring. In haar geval is die kosbaarheid Shaun. Sy het Shaun verloor.

Lize sien nie ’n wit bakkie soos Shaun s’n nie en klim uit die Land Rover.

In die koffiekroeg sit Ethan en vyf mans om twee tafeltjies wat teen mekaar geskuif is. Daar is een stoel langs Ethan oop.

Terwyl Lize nader stap, merk sy dat Ethan nie vandag ’n pak se broek aanhet nie. Hy het sowaar jeans met ’n oopknoophemp en ’n windjekker aan en lyk ontspanne. Hy lyk heeltemal anders as die Ethan wat sy by die veiling ontmoet het.

Ethan kom orent toe sy by die tafel kom staan en na die vreemde mans kyk.

“Hallo, Lize. Manne, dis nou Lize Stapelberg. Dié van julle wat vir Tom Stapelberg ken, dis nou sy dogter. Een van ’n identiese tweeling. Onthou, ’n mens raak maklik verwar met dié twee. Hulle is omtrént identies.” Hy knipoog vir Lize.

Lize voel dadelik op haar gemak. Al die mans om die tafel lyk asof hulle tussen dertig en vyftig jaar oud kan wees, maar Ethan het nou die ys gebreek. Sy voel sommer welkom.

Sy gaan langs Ethan sit en luister hoe hy die manne een vir een aan haar voorstel. Dan begin hulle die doel van hulle vergadering bespreek en so tussendeur bestel elkeen iets te ete en te drinke.

“Hoor hier,” sê een van die mans later, “is dié dalk Koos se eetplekkie?”

“Ja,” antwoord ’n ander een met ’n baard. “Koos van der Merwe s’n.”

“Ek het gehoor hy doen goed,” sê die eerste een.

“So hierdie plek behoort aan ’n Koos van der Merwe?” vra Ethan amper tong in die kies. “Wie’t nou kon dink ’n boerseun kan ’n eetplek bedryf?”

Die ander mans lag.

“Hierdie Koos is ’n agtermekaar kêrel,” antwoord die man met die baard weer. “Hy kan omtrent enige ding doen. Ons kan hóm ook vra om te help wagstaan. Maar hoor hier, juffrou, ons wil vanmiddag al ’n bietjie kom rondkyk. Jy weet, in die daglig. Dan weet ons hoe dit lyk as dit donker word. En ons wil nie hekgeld betaal nie. Kan jy iets reël?”

“Julle kan nou kom rondkyk,” antwoord Lize. “Dan reël ek sommer vir julle elkeen ’n toegangs­kaart. Dis die minste wat ek kan doen. Ek is net bly daar gaan nou iets omtrent die stelery ge­doen word. Miskien kan die saak opgelos wees nog voordat my pa uit die hospitaal kom.”

“Dit sal ’n bonus wees,” begin baardman sê, “maar dan moet ons onder streng geheimhou­ding te werk gaan. Stories versprei vinnig onder die plaaslike bevolking en werkers. En as hulle eers weet wat aangaan, sal die stelery ’n tyd lank stop. Dan kan ons maar huis toe gaan.”

’n Paar minute later vertrek hulle almal Koedoesnek toe. Hulle is kennisse van Tom as iemand hulle vra, spreek hulle af. Hulle het net kom kyk dat alles op Oudag reg loop terwyl hy ongesteld is. Niemand behalwe hulle sewe om die tafel mag weet wat aangaan nie.

Terwyl Lize wag dat die sekuriteitswag by Koedoesnek se hoofhek toegangskaarte aan Ethan en die ander vyf mans uitreik, kyk sy weer na die register wat oor die besoekers bygehou word. Die gesprek in die koffiekroeg vroeër het ’n klokkie by haar gelui.

Sy kyk na die vorige Dinsdag se register en trek met haar vinger oor die klein kolomme met die name. S. van der Merwe het 11:30 ingeteken en 12:15 uitgeteken. Hy het weer 21:20 ingeteken en 22:10 uitgeteken. Dit kon Shaun gewees het.

Haar vinger beweeg na Maandagaand. S. van der Merwe het 19:45 ingeteken en 21:15 uitgete­ken. Weer die tyd dat Shaun op Oudag was.

Sondagaand. S. van der Merwe het 18:00 ingeteken en 21:40 uitgeteken.

Saterdag. S. van der Merwe het 15:30 ingeteken en 17:00 uitgeteken.

Voor dit verskyn S. van der Merwe se naam nie een keer nie.

“Hy is nie wie hy sê hy is nie.”

Is Shaun Greyling dan eintlik Koos van der Merwe? Die eienaar van Pub en Klub? Maar hy teken S. van der Merwe. Hy is dan seker Shaun van der Merwe. Waar kom die naam Koos dan vandaan?

Skielik kom daar lig vir Lize op. Dit kan nie anders nie. Dit verklaar die rede waarom hy so ge­reeld by Pub en Klub is. Hy is die eienaar. Hy móét gereeld daar wees. Maar hoekom het hy haar nooit gesê nie? Hoekom die geheimhouding? Waarom mag sy nie weet hy is die eienaar nie?

Sy onthou die dag toe sy Shaun aan haar pa voorgestel het. Haar pa het iets gesê soos: “Maar is jy nie …” Shaun het haar pa in die rede geval. En ’n volgende keer het haar pa gesê dat hy ’n buitengewone naam soos Shaun sou onthou het.

Het haar pa Shaun ontmoet as Koos van der Merwe?

Koors!

Sy het dit! In die hospitaal het haar pa die hele tyd “koors” geprewel. Omdat hy siek is, het almal gedink hy sê koors. Maar eintlik het hy “Koos” geprewel. Hy wou dit by haar tuisbring dat Shaun se naam Koos is. Dit was in sy gedagtes voordat hy die beroerte gekry het.

Lize frons diep.

Waarom het Shaun homself by die veiling as Shaun voorgestel en nie Koos nie? Wat het hy gesê is sy van?

Laat sy dink … Shaun het geweifel voordat hy sy naam gesê het, maar hy het nie sy van genoem nie. Sover sy kan onthou, het hy net gesê Shaun. Wanneer het hy sy van genoem? Sy oupa was oubaas Greyling, maar dit kon sy ma se nooiensvan gewees het. Het hy ooit gesê sy van is Greyling, of het sy maar aangeneem dis die geval?

Kan jy nou meer! Haar Shaun Greyling is nie wie hy sê hy is nie. Hy is Koos van der Merwe. Of Shaun van der Merwe. Of …

Teleurstelling spoel oor Lize. Waarom het hy haar nooit eens met sy naam vertrou nie? Miskien is Shaun dan ook nie die goeie man wat sy dink hy is nie. Miskien is hy tóg die wilddief.

Trane brand agter haar ooglede. Dít kan en wil sy nie glo nie …

Voor haar geestesoog sien sy weer die bloed op die seil op sy bakkie.

Sy gee die register aan die sekuriteitswag terug. Dan draai sy na die man met die baard. “Het Koos van der Merwe opvallende groen oë?” vra sy.

“Groen? Ja … ja. Dis ’n groen wat mens nie aldag sien nie. Ken jy hom?” vra die baardman.

“Ek het hom al gesien, ja,” antwoord Lize. “Is hy ook die eienaar van die plaas Rooikrans?”

“Ek dink dis die plaas se naam. Dis hier naby as ek reg onthou,” antwoord die baardman.

Ethan kyk Lize vraend aan, maar sy wei nie ver­der uit nie. Sy moet eers self uitvind wat aangaan.

Uiteindelik het almal ’n toegangskaart en ry hulle agter Lize aan Oudag toe. Oudag sal die basis wees waarvandaan hulle gaan opereer.

Die res van die dag het Lize nie juis tyd om aan Shaun en sy naam te dink nie. Sy moet die mans die versteekte vlot en die nagemaakte bokspore wys en moet bysit terwyl hulle hulle planne bespreek. Sy moenie verras word en onnodig alarm maak nie, want in hierdie stadium is die res van Koedoesnek se inwoners én werkers, asook die mense van oor die rivier, verdagtes.

Dis eers later die middag terwyl Lize in ’n warm bad lê dat sy kans kry om weer aan Shaun te dink. Dit skrei binne-in haar dat hy haar nou verafsku. Maar die vermetelheid van hom! Sy het net soveel rede om hom te verafsku, want hy het haar doelbewus nie vertel dat hy die eienaar van Pub en Klub is nie. Daar was genoeg geleentheid vir hom om haar te vertel. Wat sal sy rede wees? En sy naam. Waarom het hy nog nooit vir haar sy regte naam gesê nie? Watter verskoning gaan hy daarvoor hê?

Sy bad vinnig klaar en gaan dan langs die telefoon in die gang sit. Sy slaan die telefoongids voor oop en kry Pub en Klub se nommer waar sy dit die vorige Saterdagmiddag vir Minka en haar pa neergeskryf het toe sy saam met Ethan daarheen is. Ethan het die nommer op sy selfoon gehad.

Met bewende hande skakel sy die nommer.

Lize herken dadelik die Italiaanse vrouebestuur­der se stem.

“Goeiemiddag,” sê Lize. “Mag ek asseblief met Koos, die eienaar, praat?”

“Net ’n oomblik.”

Lize wag gespanne.

“Koos hier. Kan ek help?”

Lize se ore slaan byna toe.

Dit ís Shaun.

“Shaun. Van wanneer af is jou naam Koos?” wil Lize weet.

“O, Lize.” Sy stem verhard en Lize krimp ineen. “Ek is geen verduideliking aan jou verskuldig nie.”

Die lyn gaan dood.

Trane van diepe teleurstelling loop oor Lize se wange, maar sy moet dit haastig afvee toe die manne die huis binnekom vir aandete. Sara het omtrent uitgehang toe sy gehoor het hulle is goeie vriende van Tom.

Lize raai die manne aan om te wag tot agtuur die aand voordat hulle in die veld wil gaan stel­ling inneem. Hektor ry nog met gaste rond tot dit teen halfagt goed donker is. Die gaste wat net vir ’n naweek kom, is Saterdae almal op die Jeep. Mense wat tyddeel het, kom gewoonlik eers op ’n Saterdag op Koedoesnek aan en wil nie dadelik weer op ’n harde motorsitplek sit en skud nie. Húlle gaan gewoonlik eers die volgende oggend op ’n besigti­gingstog saam met Hektor. Maar hoe ook al, Hektor is in die veld tot halfagt. As hy nie van die manne se teenwoordigheid mag weet nie, moet hulle liefs uit sy pad bly. Lize weet nie of Hektor sal val vir die goeie vriende-storie nie.

Ethan gaan nie saam met die manne veld toe nie. Hy bly by Lize om die radio, wat die manne saamgebring het, te beman en die dinge vanuit die huis te monitor. Die manne het dit goed gedink om hulle eie radio’s met hulle eie golflengte saam te bring sodat die hele Koedoesnek nie kan inluister nie.

Lize voel geïrriteerd terwyl sy by Ethan sit en luis­ter na die manne se gesprekke. Sy wens sy kan net alleen wees om haar eie probleme te oordink. Sy moet aan ’n plan dink om met Shaun te kan praat. Om hom te bel het nie gehelp nie, behalwe dat sy nou doodseker is dat hy Koos van der Merwe is. Sy móét met hom praat en hoor hoekom hy haar so openlik bedrieg het. Hoekom vir haar lieg oor sy naam? Hoe wou hy haar die hof maak onder ’n skuilnaam? Het hy regtig gedink sy sou nooit uitvind wie hy regtig is nie? Of was hy nie van plan om dinge so ver te laat gaan nie?

Sy kan dit nie glo nie. Sy het lief geraak vir hom. Vir die eerste keer in haar lewe het sy lief geraak vir ’n man. Die ouens in Johannesburg was bloot goeie vriende – vir háár altans.

Toe Shaun op die toneel verskyn het, het sy net geweet – hy is die man van wie sy meer wil weet. Die man saam met wie sy elke oomblik van die dag wil wees. Die man saam met wie sy haar drome wil uitleef en saam met wie sy wil oud word. En sy was seker hy het dieselfde oor haar gevoel.

Sy kan nie glo sy was só verkeerd nie.

“Weet jy wat het ek uitgevind, Ethan?” vra sy la­ter uit blote moedeloosheid. Sy het nodig om haar gedagtes met iemand te deel. Eintlik wil sy net hê die wilddief moet gevang word en klaar sodat sy haar lewe kan uitpluis. Sy het nie lus om hier te sit en wag vir ’n wilddief nie!

Ethan sit met sy oë vasgenael op die radio asof hy verwag dat daar enige oomblik groot moeilikheid gaan wees. Hy kyk nie na haar nie.

“Mý Shaun is eintlik Koos van der Merwe,” sê sy.

Ethan draai sy kop na haar, maar sy kan in sy oë sien dat hy nie begryp wat sy sê nie.

“My Shaun, die man op wie ek verlief is en wat nou vir my kwaad is omdat hy dink ek verdink hom van wilddiefstal, is eintlik Koos van der Merwe,” verduidelik sy breedvoeriger.

“Praat jy van Koos van der Merwe, die eienaar van Pub en Klub?” vra Ethan en lyk nog steeds in die duister.

“Ja. Miskien is sy naam Shaun van der Merwe, maar jou vriende ken hom as Koos van der Merwe,” antwoord Lize.

“Maar … wag so ’n bietjie … wil jy vir my sê die man het gelieg oor sy naam?” vra Ethan versig­tig.

“Ja …”

“Wie lieg nou oor sy naam?” vra Ethan met ’n lelike frons tussen sy oë.

“Ek kan aan twee mense dink …” begin Lize effens lighartig sê.

“Ja, oukei, jy en Minka, maar dit was iets anders. Julle ván het darem dieselfde gebly. Hoe het jy agtergekom Shaun is Koos van der Merwe?”

“Daar het nog nooit ’n Shaun Greyling by Koedoesnek se hoofhek ingeteken nie. Op die tye en dae dat Shaun hier op Oudag was, het ’n S. van der Merwe ingeteken. Dis toe dat ek besluit het om Shaun by Pub en Klub te bel. Ek het gevra vir Koos en Shaun het kom praat.”

“Grote Griet, Lize! Dit beteken die man is ’n be­drieër … en dan kan hy seker ook ’n wilddief wees,” sê Ethan bekommerd.

“Ek dink dít nie vir een oomblik nie, Ethan,” sê Lize en probeer haarself oortuig. “Ek ken vir Shaun. Hy is nie ’n bedrieër nie. Iewers, dink ek, is ’n helse groot misverstand. Maar nou praat hy nie meer met my nie, daarom weet ek nie hoe ek gaan uitvind wat in sy kop aangaan nie.”

“Vir jou onthalwe hoop ek nie die manne vang hom in ons strik nie,” merk Ethan op. “Dit klink asof jy lief is vir die man.”

“As Shaun die eienaar van Pub en Klub is, hoe­kom sal hy wildsbokke wil steel? Daar is nie eens wildsvleis op daardie spyskaart nie,” sê Lize baie oortuigend.

“Daar is ’n uitdrukking ‘ander se boeke is duister om te lees’, Lize. Maar ek stem met jou saam. Die man het nie rede om bokke te steel nie. Daardie restaurantjie van hom maak genoeg geld,” sê Ethan.

Skielik dink Lize aan ’n plan. Sy begin geheimsinnig glimlag.

“En nou?” wil Ethan weet. “Die glimlag?”

“Wanneer gaan jy vir Minka op Nelspruit haal? Sy moet môre terugry Johannesburg toe, nie waar nie?” sêvra Lize.

“Ek gaan haar môreoggend haal – ná besoektyd. Maar wat het jy in gedagte?” vra Ethan nou baie nuuskierig.

“Shaun ken my en Minka uitmekaar,” begin Lize verduidelik. “Ek weet nie hoe nie, maar dis ’n feit. Nou het ek gedink … Môreaand wanneer Minka weg is, moet ek en jy in Pub en Klub gaan eet. Jy moet my Minka noem en ek gaan maak asof ek sy is. Hopelik sal Shaun by die restaurant wees en hopelik sal dit hom nuuskierig maak. Hy sal wonder waarom hy verkeerdelik dink dat ek Lize is en hopelik sal hy met my probeer gesels om uit te vind of ek Minka of Lize is. Wanneer hy dít doen, sal ek hom konfronteer oor sy naam en miskién kan ek en hy dinge dan uitpraat. Wat dink jy van die plan?”

Lize kyk Ethan afwagtend aan. Sy dink dis ’n uitstekende plan.

Ethan knik ’n paar keer. “Dit kan werk, mits ons hom nie vanaand vang nie. Maar ek gaan jou nie probeer soen soos laas nie. Ek verneuk nie vir Minka nie.”

Lize lag. “Dit pas my. Ek hou in elk geval nie van mans wat my suster verneuk nie. Haar geluk is my geluk.”

“Ek en jy gaan goed oor die weg kom as skoonfamilie, Lize,” sê Ethan en glimlag selfvoldaan. “Ons verstaan mekaar.”

“Sjoe, jy’s haastig!” laat Lize verbaas hoor.

“Ek is. Ek gaan Minka nie deur my vingers laat glip nie. Daar in Johannesburg staan die ouens seker tou voor julle woonsteldeur om haar uit te neem.”

“Dis nie heeltemal só erg nie,” sê Lize.

Die minute tik verby en word later ure. Lize maak koffie en dra beskuit vir haar en Ethan aan. Kort-kort kom ’n boodskap oor die radio, maar dis net om te sê alles is stil en rustig.

Teen tienuur wil Lize gaan slaap, maar Ethan wil nog ’n koppie koffie hê. Hy moet in elk geval wag tot drie-, vieruur wanneer die manne sommer hier in die sitkamer, elk in sy eie slaapsak, gaan kom slaap. Hy moet die voordeur vir hulle oopsluit.

“Ons het ’n skoot gehoor!” kom ’n stem gedemp oor die radio. “Twee van ons gaan kyk of ons iets sien. Die ander bly naby die vlot. Uit.”

Lize is nou wawyd wakker. Sy frons.

“Die dief raak gulsig,” sê sy. “As hy drie bokke per week skiet, is daar een van die dae nie meer wild op Koedoesnek oor nie. Ons sal hom móét vang.”

“Hopelik vanaand nog,” laat Ethan hoor. “Ek wonder hoeveel kry hý vir die vleis. Op ’n veiling kan ’n mens tot seshonderd rand vir ’n rooibok betaal.”

Lize gaan weer op die rusbank sit. Daar is geen manier dat sy nou sal kan slaap nie. Daar is ’n hol gevoel in haar binneste en dis nie van honger nie. Sê nou dit ís Shaun? vra ’n klein stemmetjie.

“Hier kom ’n voertuig sonder ligte,” fluister iemand oor die radio.

Lize byt haar onderlip vas. ’n Voertuig beteken dis nie iemand van oorkant die rivier nie.

“Ons gaan kyk of hy naby die vlot stilhou en dan wag dat hy uitklim. Hoop nie dit ontaard in ’n skie­tery nie. Sal wag tot hy die bok na die vlot toe sleep. Uit,” kom die fluisterende stem weer oor die radio.

Ethan roer nie. Dit lyk asof hy gespanne sit en wag op verdere nuus. Dinge kan maklik skeefloop. Almal het gewere.

’n Lang, doodse stilte volg.

“Ons het hom!” gil iemand oor die radio. “Koos! Wat soek jy hier?”

Lize se hart sak tot in haar skoene. Dan ís dit Shaun! Dan was Hektor reg. En haar pa ook …

“Koos?” sê Ethan onseker terwyl hy sy oor naby die radio hou. Hy kyk na Lize. “Koos. Jou Shaun?”

Lize voel sommer bleek, so al asof haar bloed haar liggaam verlaat het. Dit wat nou gebeur, kan nie waar wees nie. Dit mag nie waar wees nie. Sy het lief geraak vir Shaun. Hoe kon sy hom so verkeerd opgesom het? Sy kan nie glo so iets is moontlik nie.

“Ek weet nie, Ethan. Ek is net so in die duister soos jy. Maar as hierdie Koos se van Van der Merwe is, is dit Shaun. Hopelik is dit ’n ander Koos. Hier is seker meer as een Koos op Hoedspruit,” probeer sy haarself oortuig dat Shaun onmoontlik ’n wilddief kan wees.

“Hallo!” roep Ethan in die gehoorstuk.

Daar kom nie antwoord nie.

“Wat gebeur nou daar?” vra Lize bekommerd. “Het hulle die radio afgesit?”

“Hallo! Hallo! Kom in! Iemand kom in!” roep Ethan weer, maar doodse stilte begroet hom en Lize.

Minute sleep verby.

“Bring hulle hom nou huis toe?” vra Lize later.

“Seker. Ons het mos afgespreek hulle sal die huis as basis gebruik. Ons moet net wag,” sê Ethan. “Miskien moet jy solank ’n groot fles koffie gaan maak. Almal sal nou koffie wil hê.”

Lize stap by die sitkamer uit. Haar voete sleep. Sy wens hierdie nag wil om wees. Sy wil Shaun nie in sy oë kyk as die manne hom hierheen bring nie. Wat gaan hy vir haar sê? Hy’s jammer oor al die leuens … en die stelery?

Traag maak sy die koffie.

Waar bly hulle dan? wonder sy. Daar het al meer as ’n halfuur verloop.

Sy sluit weer by Ethan in die sitkamer aan.

“Is alles nog stil?” wil sy weet.

“Ja. Dalk het die radio gebreek.”

Skielik begin die radio weer raas.

“Hier het ’n voertuig by die rivier stilgehou,” fluis­tersê iemand oor die radio.

Lize sit regop en frons. Wat doen die manne nou? Wat gaan aan?

Daar is ’n lawaai en ’n geskree op die agtergrond. “Hy en sy swart helper het ’n pragtige rooibok geskiet!” roep die man sommer so in die radio.

“Wie’s julle?” hoor Lize ’n stem op die agtergrond.

“Hektor?” vra Lize. Dit het soos Hektor geklink. Hy moes die skote gehoor het en toe gaan kyk het wat aangaan.

“Ons het die wilddiewe kom vang. Wat maak julle met daardie rooibok?” hoor sy oor die radio.

“Ek is die toergids van Koedoesnek,” hoor Lize Hektor dofweg sê. “Hierdie bok was kruppel. Ek het hom vroeër vanaand gesien struikel. Ek dink ’n slang het hom gepik. Ek het gekom om hom uit sy pyn te verlos.”

“Slange slaap in die winter, ou,” sê een van die manne. “En waarom wou julle die vergiftigde bok op die vlot laai? Jy lieg, kêreltjie. Die bok se bene makeer niks. Julle kom saam met ons. Frans, kom neem foto’s as bewyse!”

“Ek neem nog die hele tyd. Sien jy nie?” antwoord iemand dofweg.

“Wat gaan daar aan?” vra Lize in die spreekbuis.

“Ons het die toergids van Koedoesnek en sy helper gevang. Hulle het ’n pragtige rooibok ge­skiet en wou hom op die vlot laai. Ons kom nou met hulle en die bok huis toe, juffrou Stapelberg,” antwoord die man.

“En Koos? Julle het netnou gepraat van Koos,” vra sy onseker.

“O ja, hy’t ons kom help. Ons het hom vroeër gebel en gevra om te kom help. Toe kom hy hier sonder ligte aangery. Ons het hóm amper gevang.” Die man lag.

“Goed. Ons wag vir julle by die huis,” sê Lize.

Sy draai glimlaggend na Ethan toe om. Sy is so verlig. “Dis nie Shaun nie. Dit was al die tyd Hektor,” sê sy.

“Julle toergids?” vra Ethan.

“Ja. Ons het mos aan die begin gedink dit kan hy wees,” antwoord Lize emosieloos.

Sy is nie in die minste verbaas nie. Sy hét gedink hy is die een wat Shaun probeer skuldig laat lyk het. Nou maak alles sin. Die bokke wat kamma deur die hek is, kon Hektor dus skiet en oor die rivier vat. Of hy die karkasse daar gaan verkoop, weet sy egter nie. Maar sy vermoed hy doen dit om sy salaris aan te vul. Hy was baie jaloers toe hy gehoor het dat Shaun Rooikrans geërf het.

Sy het van Hektor gehou as vriend én as toergids van Koedoesnek. Sy gaan hom mis elke keer dat sy hierheen gaan kom.

Lize se hart klop in haar keel. Shaun se naam is skoon! Hy is nie ’n wilddief nie. Maar dit help háár niks. Daar is soveel onopgeloste dinge tussen hulle en hy weier om met haar te praat.

Lize hoor die voertuie van ver af aankom. Angstig wag sy vir ’n klop aan die voordeur. Sy weet nie of Shaun nog saam met die vyf manne is wat Hektor en sy helper gevang het nie. Sy weet nie of hy gaan inkom nie. As hy nie met haar wil praat nie, sal hy haar ook nie wil sien nie en sal hy seker reg­uit Rooikrans toe ry.

“Sal jy vir die manne oopmaak, asseblief, Ethan?” vra sy en sit die koffiefles met ’n paar be­kers op die koffietafeltjie neer. “Ek sal in die kombuis wees. Ek wil nie nou vir Hektor of vir Shaun sien nie.”

“Hoekom nie?” wil hy weet.

“Ek is bitter teleurgesteld in Hektor, en Shaun wil mý nie sien nie. Ek is moeg en vaak en het nie krag vir dramas nie,” antwoord Lize en kom nou eers agter hoe laat dit is.

“Ek sal so maak. Die manne sal seker nie lank bly nie, want hulle sal Hektor polisiekantoor toe moet vat en verklarings aflê. Dit sal nog die res van die nag duur.”

Lize verdwyn by die kombuis in toe daar ’n klop aan die voordeur is. Sy hoor manstemme en gaan uitgeput by die tafel sit. Sy laat haar kop op haar arms lê.

Sy moes ingesluimer het, want sy skrik vervaard wakker toe iemand aan haar rug vat. Sy sit dadelik regop en swaai om.

“Shaun!” roep sy verbaas uit. “Of … moet ek Koos sê?” vra sy versigtiger.

“Asseblief nie,” sê Shaun en kom ook by die tafel sit.

“Hoekom het jy my nie gesê jy is Koos van der Merwe nie? Of Shaun van der Merwe, of wie jy ook al is?” vra Lize dadelik vies. “Ek moet by vreemdelinge uitvind jy is Koos van der Merwe. Wie is jy nou eintlik? Want Shaun Greyling is jy beslis nie.”

“Dis ’n storie met ’n lang aanloop. Van voor my geboorte af. Ek is jammer ek het jou nie van die begin af ingelig nie, Lize. Ek was van plan om jou later te sê. Ek verstaan nou dat jy gedink het ek is ’n wilddief – as ek nie eens my regte naam vir jou gegee het nie. Maar ek het nie besef jy dink my van is Greyling nie. Noudat ek daaraan dink, ont­hou ek dat ek jou nooit my van gesê het nie. Jy het dus aangeneem ek het my oupa se van.

“My oupa, by wie ek Rooikrans geërf het, se naam was Jakobus Greyling. My ma se pa. My oudste broer is vernoem na my pa se pa, soos familiename gewoonlik uitgedeel word. Ék moes dus na my ma se pa, Jakobus, vernoem word. My ma het dadelik besef hier kom ’n Koos van der Merwe en het toe besluit om my my pa se naam, Shaun, as eerste naam te gee. Maar omdat my ma bang was haar pa sou kwaad wees, het sy besluit om sommer sy naam én van vir my te gee. Ek is dus Shaun Jakobus Greyling van der Merwe. Ek dra my dood aan hierdie klomp name, maar nou ja.”

“Nou waar kom Koos vandaan?” vra Lize.

“Almal in ons huis en my pa se familie noem my Shaun, maar my oupa Jakobus Greyling het my begin Koos noem. Dit was vir hom ’n groot grap. Dit het na my skoolvriende én my universiteitsvriende oorgewaai. Daarom is ek Koos vir my pelle en die mense hier op Hoedspruit rond wat my oupa ge­ken het. Ek stel myself as Shaun voor en dit eindig met Koos. Daarom ken al die boere my as Koos. Shaun wou nooit bly steek nie. Shaun is soos ’n geleentheidsnaam.”

Shaun sug en kyk na Lize.

“Selfs jou pa het my ’n paar maande gelede as Koos leer ken. Iemand het my aan hom voorgestel. Dit was so lank terug, ek het nie gedink hy sou my naam onthou nie.”

Shaun steek sy hand onseker na Lize se hande, wat voor haar op die tafel lê, uit en trek haar vin­gers na. Hulle vingerpunte raak-raak net aan mekaar, maar dit stuur wonderlike skokgolfies deur Lize se binneste.

“Ek self hou nie van die naam Koos nie,” gaan Shaun verder. “Jy kry gedurig Koos van der Merwe-SMS-grappies. Dom grappies. Almal spot met jou. As jy net skeef trap in die skool, is dit omdat jy Koos van der Merwe is. Selfs die onnies klim op daardie wa.”

“Ek weet,” sê Lize. “Dis dieselfde as jy blond is. Almal oorlaai jou met blonde grappies. Niemand dink jy kan wiskunde doen of vir jouself dink nie. Ek weet hoe jy voel.”

“Op universiteit het ek hierdie oulike meisie by ’n sokkie raakgeloop,” vertel Shaun verder. “Sy het gelyk soos ’n bedorwe rykmansdogter, maar nogtans. Ons het heelaand sommer net gedans. Sy was die mooiste meisie op die vloer en het aan mý gehang. Teen die einde van die aand het my pelle gekom sodat ons kon ry en hulle het my Koos genoem. Sy het vreeslik gelag, gedink hulle maak ’n grap. Toe sy hoor my naam is boonop Koos van der Merwe, het sy weggeloop sonder om my te groet. Asof ek ’n melaatse was.

“Daarom, toe ek jou by die veiling ontmoet, het ek net daar besluit ek is Shaun – nie Koos nie. Jy’t gelyk soos ’n oulike stadsmeisie. Iemand wat nie van ’n Koos hou nie. Al ken almal op Hoedspruit my as Koos, wou ek nie my kanse by jou verspeel deur my bynaam nie. Verstaan jy?”

Lize knik.

“Jy sal altyd vir my Shaun bly, al noem almal jou Koos. Maar hoekom het jy my nie vertel dat jy die eienaar van Pub en Klub is nie? Waarom moes ek dit by vreemdelinge hoor?” vra sy.

“Dit het sommer net gebeur. Ek het dit nie so beplan nie. Die dag met die veiling … ek was onmiddellik verlief op jou. Toe kom die ryk Ethan Peyper en vra jou vir ’n date. Ek was platgeslaan, want ek was seker jy sou vir hom val. Oor sy geld. Baie meisies doen dit mos. Ek moes wag en kyk wat gebeur. Toe jy nie vir hom val nie, het ek gedink ek moet dit nog ’n rukkie geheim hou. Jy moes verlief raak op mý, nie my besittings nie. Ek was van plan om jou te sê sodra ek van Phalaborwa af teruggekom het. Ek sou moes, want ek moet gereeld by die restaurant wees. As ek en jy mekaar gereeld sou sien, sou ek jou soontoe moes neem en dan sou jy dit in elk geval uitgevind het. Vergewe jy my?”

Shaun skuif sy hand oor hare en druk dit liggies.

“Ek was nooit vir jou kwaad nie, Shaun,” sê Lize en sy draai haar hand om sodat sy syne ordentlik kan vashou. “Ek het net nie geweet wat aangaan nie. Toe ek met jou wil praat, toe dink jy ek verdink jou van wilddiefstal. Maar ek het nooit. Ek het gesien daar het nooit ’n S. Greyling by Koedoesnek se hoofhek ingeteken nie en toe het ek begin dink daar is iets iewers nie reg nie. Ek het jou nooit van wilddiefstal beskuldig nie, maar ek sou dit aan Hektor en my pa moes bewys, want daar is ’n hek in jou plaas se heining met bokspore. In daardie stadium het ek nie geweet Hektor was die dief nie. En my pa het geweet hy het jou as Koos leer ken. Toe kry my pa beroerte en hy kan my nie vertel dat hy jou as Koos ken nie. Ek moes alles self uitvind. Dit was so vreeslik deurmekaar …”

“My liefste Lize, kom hier,” sê Shaun en hy stoot sy stoel agteruit.

Shaun trek Lize se stoel vir haar uit en neem haar hande. Hy trek haar orent en glip sy arms om haar lyf. Hy druk haar styf teen hom vas.

“My liefste, liefste Lize. Weet jy hoe erg was dit vir my om te dink jy dink ek is ’n wilddief? En ek is so ontsettend lief vir jou. Dit was die slegste tyd van my lewe. Ek was mislik met almal om my.”

Lize kyk in die gevoelvolle oë en slaan haar arms glimlaggend om sy nek.

“Ek het dit nooit gedink of gesê nie. Jy het my nie kans gegee om klaar te praat nie, Shaun. Jy het sommer jou eie afleidings gemaak. Ek wou net weet of jy van daardie hek geweet het om vas te stel wanneer die hek verskyn het. Toe ek agterkom jy weet nie van die hek nie, het ek begin vermoed dat Hektor die wilddief is. Want die bokspore en alles het verdag gelyk en hy het dit kamma nie agtergekom nie …”

Shaun smoor haar woorde met ’n lang, hartstogtelike soen. Dan beweeg sy lippe af in haar nek.

“Wag! Die manne en Ethan … hulle …” keer Lize vinnig.

“Hulle het almal reeds gery. Dis net ek en jy, my liefste Lize. Kom, ek dra jou bed toe.”

Nou eers kom Lize agter dat dit doodstil in die huis is.

Shaun lig haar van haar voete en stap met haar by die kombuis uit. Lize lag gelukkig. Sy voel so absoluut veilig in sy sterk arms.

“Watter een is jou kamer?” vra hy.

“Die middelste een,” antwoord Lize. Sy voel terselfdertyd bang en opgewonde. Vroeër vanaand het sy nie eens kon droom dat sy en Shaun ooit weer met mekaar sou praat nie. Nou dra hy haar bed toe!

“Jy sal die lig moet aansit,” sê Shaun by haar oor en druk sy lippe teen haar oor, “anders gaan ek jou dalk laat val.”

Lize voel-voel na die skakelaar. Dan sit sy die lig aan.

Shaun dra haar tot by die bed en sit haar versigtig daarop neer. Hy gaan lê langs haar en neem haar in sy arms.

“Daar is nog drie uur voor sonsopkoms. Gaan ons slaap of opmaak?” vra hy hees.

“Opmaak,” antwoord sy en trek hom stywer teen haar vas. 	

Lize voel Shaun se sterk, manlike lyf teen hare en sy weet sy wil hom vir ewig en altyd in haar hart hê.

Later die dag, nadat Shaun gery het om ’n ogie oor Pub en Klub te hou, kom Minka en Ethan op Oudag aan sodat sy haar tas kan pak om terug te ry Johannesburg toe. Lize kan nie help om haar soos ’n bakvissie te bestorm en haar van Shaun te vertel nie.

“Alles is weer reg tussen my en Shaun, Minka. Ek is so ontsettend gelukkig. Nou kan ek hier bly en pa versorg totdat hy weer kan loop.”

Minka kyk na haar en glimlag bly. Sy haak haar vingers deur Ethan s’n en trek hom agter haar Oudag se huis in.

“Ek hoor by Ethan jy gaan dalk binnekort Koos van der Merwe se vrou wees,” sê Minka oor haar skouer en lag heerlik.

“Dit sal die wonderlikste dag van my lewe wees,” antwoord Lize.

Vir my suster, Liz Dedekind.
Dankie vir die vakansies in die bos.

